
CHARL  ENGELBRECHT 


„As  ek  al  die  gunstige  dinge  aanvaar  wat  oor  my  werk  gesê 
is,  dan  moet  ek  glo  dat  ek  meesterwerk  gelewer  het.  Aan- 
vaar  ek  die  ongunstige  dinge,  dan  het  ek  die  ergste  prul- 
werk  gelewer  wat  moontlik  is  . . . ” 

Hierdie  opmerking  het  Willem  van  der  Berg  op  ’n  keer 
ontval.  Dit  was  ’n  opmerking  in  skertsende  luim  — wat 
stellig  die  spreekwoordelike  greintjie  waarheid  bevat  het. 
Onseker  was  die  kritiek  in  verband  met  sy  werk  soms 
ongetwyfeld.  Die  rede  moet  wel  te  vind  wees  in  die  feit 
dat  hy  ’n  nuwe  geluid  laat  hoor  het  en  terselfdertyd  erken 
moes  word  as  een  van  ons  belangrikste  jonger  prosa- 
skrywers.  Dat  dit  hom  nie  vergun  is  om  tot  volle  krags- 
ontplooiing  te  kom  nie,  doen  hieraan  seker  nie  af  nie. 

Self  bésonder  krities  aangelê,  ook  wat  betref  eie  werk, 
het  hy  selde  of  nooit  sigbare  reaksie  op  kritiek  van  buite 
vertoon;  en  sy  hele  houding  het  eerder  gedui  op  gering- 
skatting  as  oorskatting  van  sy  gelewerde  werk:  Sy  aller- 
beste  sou  hy  immers  nog  lewer  . . . 

Oor  die  kritiek  kon  hy  wel  met  aansienlike  gesag  mee- 
praat.  In  sy  laaie  het  hy  ’n  stapel  versamelde  gegewens 
en  verwerkte  beskouinge  nagelaat  oor  die  wese  van  ’n 
veelomvattende  onderwerp.  Dié  onderwerp  is  juis  die 
kritiek.  Dit  maak  die  meer-as-half-voltooide  doktorale 
proefskrif  uit  waarmee  hy,  onder  toesig  van  o.a.  prof. 
C.  M.  van  den  Heever,  besig  was. 

Die  versoek  wat  tot  hierdie  artikel  van  my  aanleiding 
gegee  het,  beoog  egter  geen  poging  tot  verdieping  in 
kritiese  aspekte  — of  reeds  tot  ’n  „herwaardering” ! — 
betreffende  Willem  van  der  Berg  se  werk  nie.  Dit  beoog 
hoogstens  ’n  enigsins  oorsigtelike  opgawe,  na  aanleiding 
van  die  plotselinge  oorlye  van  hierdie  jong  Afrikaanse 
letterkundige  op  19  Junie  11. 

Wat  Willem  van  der  Berg  „swart  op  wit”  gelewer  het,  is 
so  omvangryk  van  aard  dat  dit  in  hierdie  stadium  selfs 
moeilik  is  om  ’n  geheelbeeld  daarvan  te  gee  — hoewel  hy 

pas  ses  jaar  gelede  vir  publikasie  begin  skryf  het,  hom  pas 
twee  jaar  gelede  aan  sy  voltydse  en  veeleisende  taak  by  die 
S.A.U.K.  onttrek  het  en  deur  die  jare  heen  byna  voort- 
durend  die  liggaamlike  kwellinge  moes  verduur  van  die 
siekte  wat  hom  onverbiddelik  grafwaarts  gesleur  het. 

In  sy  dienstydperk  by  die  S.A.U.K.  het  hy  ’n  ongetelde 
aantal  oorspronklike  programbydraes  gelewer.  Sedertdien 
het  hy  onder  skuilname,  en  andersins,  tal  van  ure  oor  die 
eter  gevul.  Sy  vervolgreeks,  „Die  Koerantskrywers”,  en  sy 
bekende  reeks  letterkundige  besprekinge,  onder  die  titel 
„Swart  op  Wit”,  het  onderskeidelik  meer  as  100  episodes 
en  praatjies  beloop.  Tussen-in  was  daar  ook  bydraes  in  die 
vorm  van  geleentheidsprogramme. 

Vertalings  het  van  sy  tikmasjien  gestroom,  met  inbegrip 
van  die  oorsettinge  van  die  „Zane  Grey”-serie,  wat  in 
hierdie  verband  egter  alleen  interessantheidshalwe  genoem 
word. 

’n  Reeks  opstelle  is  onder  die  opskrif,  „Reën  en  Sonskyn”, 
van  1949  tot  in  1951  eers  weekliks  en  toe  om  die  twee  weke 
in  Die  Huisgenoot  geplaas.  Van  sy  essays  is  veertien  saam- 
gevat  in  die  bundel  wat  die  titel  van  een  van  hulle  dra, 
Die  Asvaal  Ou  Karoo. 

Wat  sy  kortverhale  betref,  het  in  die  loop  van  ’n  paar 
jaar  nagenoeg  tagtig  in  verskillende  tydskrifte  verskyn. 
Sewentien  is  in  boekvorm  uitgegee  onder  die  titel  Solitêrspel 
by  Kerslig;  enkele  kortverhale  is  ook  in  bloemlesings 
gebundel.  Die  meeste  van  hierdie  groot  getal  oorspronklike 
skeppinge  het  Willem  van  der  Berg  tussen  die  jare  1946 
en  1951  gelewer;  dog  dit  is  wellig  minder  bekend  dat  hy 
hom  as  W.  P.  van  der  Berg  ook  in  sy  prille  jeug  ’n  keer  of 
wat  aan  hierdie  prosavorm  gewaag  het.  In  1934,  toe  hy 
’n  18-jarige  student  in  Bloemfontein  was,  het  „Drie 
Geraamtes”  in  Die  Volksblad  verskyn,  en  in  1937  het  in 
Die  Huisgenoot  verskyn:  „Die  ,Rose-kavalier’  ”,  „Vlinder- 
leed”  en  „Die  Mooiste  Maand”. 

Afgesien  van  ’n  hele  aantal  ligter,  lang  verhale,  wat 
onder  skuilname  geskryf  is,  het  hy  sedert  1946  aan  romans 
en  novelles  gelewer:  Reisigers  na  Nêrens,  Tema  en 
Variasies,  Profeet  in  die  Boland,  Ruwe  Ontwaking  en  Groen 
Oewers. 

Dit  alles  dien  as  aanduiding  van  die  voorwaar  indrukwek- 
kende  omvang  van  Willem  van  der  Berg  se  skryfwerk  oor 
’n  tydperk  van  pas  vyf-ses  jaar.  Dit  dui  weliswaar  ook  op 
’n  veelskrywery  — wat  natuurlik  om  den  brode  onvermyde- 
lik  was.  Tog  het  Van  der  Berg  die  geluk  gehad  dat  sy 

ligter,  swakker  en  soms  afgeskeepte  werke  meestal  ’n 
vergelyking  met  ander  werke  in  hul  eie  klas  verdienstelik 
kon  deurstaan. 

Die  betekenis  van  ’n  kunstenaar  word  egter,  in  die  woorde 
van  prof.  M.  S.  B.  Kritzinger,  nie  deur  sy  swak  werk  bepaal 
nie,  maar  dem’  sy  beste,  al  mag  dit  ook  hoe  min  wees.  Word 
hierdie  maatstaf  aanvaar,  dan  kan  Van  der  Berg  ’n  heel 
besondere  plek  onder  ons  prosaskrywers  toegewys  word. 

Sy  eerste  roman,  Reisigers  na  Nêrens,  is  sy  bekendste 
en  word  ook  algemeen  beskou  as  sy  belangrikste.  Hy  het 
daarmee  ’n  opspraakwekkende  debuut  gemaak  . . . 

,,Vir  die  meeste  lesers  van  Afrikaans,”  het  een  resensent 
geskryf,  „sal  hierdie  roman  ’n  aangename  of  onaangename 
verrassing  besorg,  omdat  dit  so  totaal  wegbreek  van  ons 
gewone  roman-tematologie  ...” 

Dit  gaan  oor  die  lotgevalle  van  ’n  groep  verdwaalde 
stadsmense,  wat  intussen  as  tipes  die  bekendes  van  dui- 
sende  lesers  geword  het  — die  verstandelik  kragtige,  hof- 
like  maar  verydelde  Jacques,  wat  hom  steeds  weer  vasdink 
en  vasfilosofeer ; die  mooi  maar  losbandige  Lucille;  die 
huigelagtige  Tromp  met  sy  sinledige  toesprake;  die  gawe 
maar  hulpelose  ou  George,  wat  uitvlug  soek  in  geselskap, 
drankies  en  musiek ; die  lieflike  Elane  wat  tot  self-uitwissing 
toe  aan  die  waarde  van  die  liefde  bly  glo;  die  rasionale  dr. 
Steenkamp;  die  idealistiese  maar  bedroë  Myburgh  . . . 

Dié  mense  het  van  hulle  tradisionele  ankers  af  weg- 
gedrywe.  Die  geloof  in  die  ou  waardes  het  hulle  prysgegee, 
maar  in  die  plek  daarvan  het  hulle  niks  nuuts,  niks  stand- 
houdends  gevind  nie: 

,,Ek  weet  nie,”  sê  Jacques.  „Soos  ek  dit  beskou,  is  ons 
almal  eensame  reisigers  op  ’n  verlate  pad  wat  nêrens  heen 
lei  nie  — wat  in  ’n  sirkel  loop.  Dié  van  ons  wat  nie  halfpad 
beswyk  nie,  kom  uit  waar  hulle  begin  het  ...” 

Die  werk  besit,  nieteenstaande  gemotiveerde  gebreke, 
soveel  voortreflike  eienskappe  — aldus  dr.  P.  C.  Schoonees 
in  ’n  beskouing  — en  dit  styg  so  ver  bo  die  eindelose  reeks 
onbenullige  verhaaltjies  waarmee  ons  tans  verveel  word, 
dat  die  leser  met  ’n  sug  van  verligting  sal  uitroep : Eindelik 
tog  weer  ’n  boek  waaraan  ’n  mens  iets  het! 

,,Troosteloos,  neerdrukkend,  sonder  ligpunt,”  het  som- 
mige  dit  bevind.  „Deur  en  deur  sinies”  was  vir  ’n  ander 
die  skrywer. 

Teen  sulke  mistastinge  getuig  op  sigself  reeds  die  dieper 
boodskap  van  die  berusting  gevind  deur  Myburgh,  v/at  in 
verslaenheid  die  geloof  behou  het  en  uiteindelik  sy  strewe 

bekroon  sien  wanneer  hy  die  skoonheid  van  die  toneel  in 
diepe  teue  indrink  op  die  familieplaas  wat  hy  al  swoegende 
teruggekoop  het  . . . 

,,Ek  is  gelukkig  in  my  eensaamheid  — omdat  ek  nie  een- 
saam  is  nie,”  sê  hy.  „God  is  goed,  die  aarde  is  mooi.  Hy 
vergoed  jou  met  liefde  vir  jou  liefde,  en  as  jy  reg  luister, 
hoor  jy  Sy  stem,  die  stem  van  ’n  vriend.  Wie  kan  dan 
eensaam  voel  op  sy  reis  deur  die  lewe  met  so  ’n  Reisgesel?” 

Op  die  plaas  waar  die  skepper  daarvan  nou  in  sy  laaste 
rus  verkeer,  het  hierdie  eerste  roman  ontstaan  — uit  die 
tobbende  gees  van  ’n  skerpe  waarnemer,  gegésel  deur 
slapeloosheid  en  hoofpyne  waarvoor  geen  verligting  te  vind 
was  selfs  onder  die  sterrehemel  van  die  Karoo-nag  nie.  In 
daardie  weinige  maar  lange  nagtelike  ure  is  aan  die  siening 
van  ’n  lewensfaset  op  papier  vorm  en  gestalte  gegee.  Dit  is 
vervolgens  deur  die  skrywer  self  in  sy  laai  in  Kaapstad 
weggebêre,  totdat  dit  deur  die  bemoeiing  van  sy  eggenote 
onder  die  aandag  van  ’n  uitgewer  gekom  het.  As  besondere 
en  belofteryke  werk  het  dit  opgang  gemaak  en  ook  die 
eerste  en  vername  mylpaal  gevorm  van  ’n  nuwe  skrywers- 
loopbaan  wat,  helaas,  te  kort  geblyk  het. 

Reisigers  na  Nêrens  regverdig  stellig  in  die  omstandig- 
hede  ’n  herdruk  ten  volle. 

Die  daaropvolgende  Tema  en  Variasies  was  in  dieselfde 
trant,  waarin  die  sleutelgedagte  aangegee  word  deur  een 
van  die  figure,  wat  sê: 

,,Gebondenheid,  knegskap,  slawerny  is  en  bly  by  die 
laaste  ontleding  die  hooftema  van  die  menslike  bestaan: 
en  die  lewe  van  elke  individu  is  maar  net  ’n  variasie  op 
hierdie  tema  ...” 

Hierdie  werk  is  meer  krities  ontvang,  dog  is  in  die  breë 
ook  verwelkom  as  nog  ’n  lewenskragtige  bydrae  tot  ons 
letterkunde. 

Ruimte  ontbreek  vir  ’n  nadere  aanduiding  van  die  aard 
van  die  heel  belangrike  drie  novelles  in  Profeet  in  die 
Boland,  waarvan  die  titelnovelle  die  verhaal  weergee  van  ’n 
teringlyer  by  wie  die  aanvanklike  doodsgedagte  allengs 
vervang  word  deur  die  wil  om  te  lewe. 

In  Ruwe  Ontwaking  is  ligter  lektuur  gelewer  teen  die 
agtergrond  van  ’n  politieke  verkiesing. 

In  Groen  Oewers  beweeg  die  hooffiguur  deur  die  dal  van 
diepe  skandes,  totdat  ’n  ramp  die  inkeer  bring. 

Terwyl  die  hoofklem  hier  uiteraard  op  die  bekendste 
uitgegewe  boeke  geval  het,  is  dit  nodig  om  besondere  letter- 
kundige  aandag  te  vra  vir  Van  der  Berg  se  kortverhale  en 

essays.  Die  rnoontlikheid  is  nie  uitgesluit  dat  hulle  nog  as 
inderdaad  sy  belangrikste  bydraes  gekenskets  sal  word  nie. 

Willem  van  der  Berg  het  ’n  groot  voorliefde  getoon  vir 
die  essay,  wat  hy  in  een  van  sy  radio-beskouinge  beskryf 
het  as  vir  hom  die  „mooiste  en  aangenaamste”  letterkun- 
dige  vorm,  ofskoon  hy  bewus  is  van  die  hoë  eise  wat  dit 
stel.  Dié  wat  in  die  bundel  opgeneem  is,  weerspieël  in  Van 
der  Berg  se  aangename  skryftrant  ’n  frisse  verskeidenheid 
van  gesigspunte  en  stemminge  — heimwee,  skoonheidsont- 
roering  opstandigheid,  benewens  fyn  spot  wat  veelal  daarin 
slaag  om  nie  te  kv/ets  nie. 

Willem  van  der  Berg  se  lewe  het  in  sy  37e  jaar  ten  einde 
geloop,  toe  ’n  loopbaan  van  aansienlike  prestasie  reeds 
agter  die  rug  was,  dog  een  van  groter  belofte  nog  voorgelê 
het.  Sinnebeeldig  van  sy  vroeë  heengaan  terwyl  hy  nog 
vol  arbeidslus  was,  is  die  nalatenskap  van  werk  waarvan 
die  voltooiing  hom  nie  vergun  was  nie  — die  proefskrif 
waarmee  hy  besig  was;  bladsye  met  aantekeninge  van 
ideë;  ’n  belowende  skema  vir  ’n  nuwe,  ernstige  roman  by 
’n  uitgewer;  die  gedeeltelik  voltooide  resensie  van  ’n  boek 
. . . daardie  halfgetikte  tweede  bladsy  van  ’n  artikel  in  sy 
tikmasjien  toe  die  Laaste  Vyand  binnegesluip  het  . . . 

Skrynend  ironies  doen  naas  dit  alles  aan  die  slot-versug- 
ting  in  sy  essay  By  die  Herlees  van  Boeke.  Hy  verwys  na 
die  eerste  boek  wat  hy  in  sy  lewe  besit  het,  Die  Avonture 
van  Kle'xn  Eendjie,  en  sê: 

,,Ek  bewaar  hierdie  boekie  soos  ’n  juweel,  want  ek  hoop 
dat,  wanneer  die  laaste  dag  kom,  ek  nog  die  tyd  sal  hê  om 
die  genot  van  die  herlees  van  baie  boeke  te  kroon  met  ’n 
laaste  lesing  van  my  eerste  boekie  — ’n  eenvoudige  kinder- 
verhaaltjie  waarvan  die  slot  mooi  is  en  waarin  die  ver- 
dwaalde  eendjie  veilig  tuiskom  ...” 


9 


2).  3 Wa/Li. 

UIT  FAUST 

(Gretchen  by  die  spinwiel) 

My  rus  is  weg, 
rny  hart  is  seer; 
ek  vind  dit  nimmer 
en  nimmermeer. 

Waar  ek  hom  mis, 
lyk  alles  dood, 
en  bitter  is  dan 
my  dag  se  brood. 

My  arme  kop 
is  dronk  van  druk, 
en  my  gemoed 
uiteen  geruk. 

My  rus  is  weg, 
my  hart  is  seer; 
ek  vind  dit  nimmer 
en  nimmermeer. 

Na  hom  net  kyk  ek 
deur  die  venster  heen; 
uit  die  huis  uit  gaan  ek 
na  hom  alleen. 

Sy  edele  gang, 
sy  manneprag, 
sy  mond  se  glimlag, 
sy  oë  se  mag, 

en  o!  sy  woorde 
betower  my, 
sy  handdruk  en 
sy  soen  daarby! 

My  rus  is  weg, 
my  hart  is  seer; 
ek  vind  dit  nimmer 
en  nimmermeer. 

My  boesem  smag 
na  hom  toe  nou; 
ag  kon  ’k  hom  vat 
en  hou  en  hou, 

en  soen  aaneen 
in  wilde  waan, 
dat  ’k  met  sy  soene 
sou  moet  vergaan! 

BY  DIE  STADSMUUR 


Gretchen,  voor  die  Mariabeeld  sit  vars  blomme  in 
die  lcruike 

Ag  blik  tog  neer  op  my, 

u het  so  soveel  gely; 

blik  neer  genadig  op  my  nood. 

Swaard  in  die  hart, 

met  smart  op  smart, 

kyk  u op  na  u Seun  se  dood. 

Met  oë  gerig 
na  hemelslig, 

klaag  u om  Hom  en  eie  nood. 

Wie  voel 
hoe  woel 
die  pyn  aaneen? 

Hoé  my  hart  is,  o hoe  bang, 
hoé  dit  sidder,  hoe  verlang, 
weét  net  u en  u alleen. 

Ek  moet  al  meer  verkwyn 
van  pyn,  van  pyn,  van  pyn, 
wat  brand  in  my! 

Ek  is  haas  nooit  alleen, 
ek  ween  en  ween  en  ween, 
my  hart  vergaan  van  Iy. 

Ivly  trane  val  so  warm 
op  skerwe  stuk  aan  stuk, 
toe  ek  vroeg  in  die  móre 
vir  u die  blomme  pluk. 

Vroeg  het  die  son  al  helder 
in  op  my  bed  geskyn, 
en  my  gevind  allenig, 
in  al  my  hartepyn. 

Help!  red  my  tog  van  smaad  en  dood! 

Ag  blik  tog  neer  op  my; 

u het  so  veel  gely; 

blik  neer  genadig  op  my  nood! 

Gretchen  in  haar  kamer.  Sy  sing  terwyl  sy  haar 
ontklee. 

Daar  was  ’n  koning  in  Tule, 
trou  tot  die  dood  was  hy; 
hy  het  van  sy  sterwende  bywyi 
’n  goue  beker  gekry. 

Sy  hoogste  skat  waaruit 
by  elke  fuif  hy  moes  drink; 
die  oë  het  hy  gesluit, 
wanneer  hy  daaruit  drink. 

En  toe  hy  kom  te  sterwe, 
het  hy  sy  stede  gedenk, 
maar  geen  van  sy  erfgename 
die  goue  beker  geskenk. 

En  sit  hy  by  koningsmaaltyd, 
in  die  burg  by  die  see  berei, 
in  die  saal  van  ou  geslagte, 
was  die  ridders  rondom  by. 

Daar  staan  toe  die  oue  drinker, 
drink  laaste  lewensgloed 
en  gooi  die  heil’ge  beker 
na  onder  in  die  vloed. 

Hy  sien  dit  val  en  drink, 
diep  in  die  see  in  sink; 
hy  het  sy  oë  gesluit, 
geen  druppel  ooit  weer  gedrink. 


12 


(/-jroer  c^Ltiteeó  óe  wer^uóóm^ 

H.  S.  VAN  BLERK 


„Auk!”  sê  die  ou  baarddraer,  skud  sy  kop  en  kla  weer: 
„Auk!  Tsi-tsi!  Toe,  Maerman,  keer  die  osse  aan,”  beveel 
hy  maar  steur  hom  nie  veel  aan  die  osse  wat  deur  die 
luidrugtige  klonkies  hoi  gejaag  word  nie.  ’n  Jong  kaffer 
het  die  rieme,  sit  een  riem  na  die  ander  versigtig  oor  die 
gedienstig-geboë  koppe. 

„Auk!  Tsi-tsi!”  Die  ou  baarddraer  tuur  daar  ver,  praat 
dan  binnensmond. 

„En,  Kafuri,  jy  sê  jy  weet  nie  van  ’n  ystervarkgat  daarbo 
by  die  rantjie  nie?” 

„Die  ystergatvark  daarbo  by  die  rantjie?  N-nee, 
Oubaas?” 

„En  ook  nie  van  een  hier  onder  langs  die  spruit  nie.” 

„Hu-uh!” 

„En  ’n  springhaasgat  ?” 

,,Die  spring  se  haasgat?  Hu-uh,  ek  weet  hom  nie.” 

„Nouja,  ou  Kafuri,  as  jy  so  loop  in  die  veld  en  jy  steek 
met  jou  kierie  in  die  grond  lat  hy  wegraak,  moet  jy  my 
maar  kom  sê.” 

,,Nghu-u,  soos  hy  wegraak  die  kierie?  Ja,  Oubaas.” 

,,En  as  jy  ’n  plek  kry  wat  jy  dink  die  grond  is  los,  of 
waar  dit  lyk  of  iemand  ’n  gat  gemaak  het  en  hom  weer 
toegegooi  het,  moet  jy  my  kom  sê,  ou  Kafuri.  Ek  soek 
so  ’n  gat.” 

„Ëwê,  dan  moet  ek  die  Oubaas  kom  sê?” 

So  het  oubaas  Luikes  al  ’n  paar  dae  gelede  vir  hom  gesê; 
en  dan  sommer  ’n  koers  die  veld  ingesukkel,  oral  met  sy 
ou  olienhoutkierie  gestamp  en  tussen  die  grasse  gevroetel. 
En  nou  weet  ou  Kafuri  nie  of  hy  die  regte  ding  gedoen  het 
nie.  Maar  hy  het  na  die  Sarjen  gegaan  en  daar  vertel  van 
sy  oubaas  se  snaakse  doen  en  late.  En  dit  is  alles  oor 
daardie  hond,  mHlango.  Hy  kan  sv/eer  mHlango  het  die 
oubaas  getoor,  soos  hy  ook  vir  oorle  oubaas  Aderjan  getoor 
het.  En  nou  is  mHlango  weg  — thu  — skoonweg.  Auk,  die 
oubaas  was  so  siek! 

„Tsi-tsi,  hai!”  Kafuri  klik  met  sy  tong.  Die  arme  oubaas! 
Nie  dat  baas  Luikes  so  ’n  goeie  oubaas  is  nie;  maar  darem. 
Hulle  moes  maar  aimelee  swaar  werk,  douvoordag  opstaan, 


werk  tot  laat  en  geld  was  daar  glad  nie.  Net  maar  werk 
van  lig  tot  donker  sonder  shiba  by  die  pap.  Maar  nou  — 
nee,  hy  kry  die  oubaas  jammer.  En  die  werk  staan.  Hulle 
ploeg  ook  nou  maar  oor  ploe  ploe  is;  want  daar  is  niemand 
wat  sê:  ,,Maak  so,”  of  ,,maak  so,”  nie. 

Broer  Luikes  met  sy  swaar  onderlyf,  kort  span  en  pikke- 
wynagtige  lomp  treetjies,  dwaal  al  hier  teen  die  rant  bokant 
die  spruit  rond.  Met  sy  olienhoutkierie  voel-voel  hy  in  die 
grond  rond.  Dan  staan  hy  weer  stil,  meet  die  omgewing 
met  sy  verslae  oë  en  slaan  byna  koorsagtig  haastig  sommer 
’n  koers  in,  om  weer  vas  te  steek,  met  homself  te  beraad- 
slaag  en  weer  koers  te  vat,  glad  ’n  ander  rigting  in. 

Broer  Luikes  lyk  gedaan,  lyk  soos  ’n  vervolgde.  Sy  ou 
hangsnor  is  onversorg.  Sy  swaar,  ietwat  patetiese  gesig  is 
bekommerd  en  sy  oë  is  rooi  met  kringe  om  hulle  van  kom- 
mer  en  gebrek  aan  slaap.  Hy  gaan  weer  staan,  dink  diep, 
skiet  dan  soos  uit  ’n  veer  vorentoe,  om  aanstons  baie  verdiep 
voor  sy  voete  met  die  kierie  te  soek. 

Hy  sien  die  swart  motorkar  wat  aangery  kom  en  naby 
hom  tot  stilstand  kom,  glad  nie.  Die  insittendes  klim  uit  en 
klap  deure  toe.  Toe  hulle  al  naby  is,  kyk  broer  Luikes  soos 
’n  verskrikte  eekhoring  op  en  staan  dan  as  versteend.  Sy  oë 
soek  wild.  Hy  voel  soos  ’n  dier  wat  vasgekeer  word,  sluk- 
sluk  en  wil  vlug.  Dan  lag  hy  hees,  ’n  noodlottige  lag  en  bly 
net  so  staan. 

Dfe  vier  mans  kom  in  effens  verspreide  vorm  en  op  hulle 
hoede,  nader.  Dit  is  die  plaaslike  polisiesersant,  ’n  kon- 
stabel,  die  distriksgeneesheer  en  een  van  oom  Luikes  se 
bure. 

„D-d-dag,”  sê  oom  Luikes  toe  hulle  naby  hom  kom. 

Almal  groet  vriendelik.  Dan  sê  die  dokter:  „Oom,  ons 
wil  hê  Oom  moet  saam  met  ons  kom.  Daar  is  belangrike 
sake  waaroor  ons  moet  gesels.  Maar  soek  Oom  iets?” 

Broer  Luikes  blik  hulle  argwanend  aan.  Dan  sug  hy  en 
blaflag  ongelowig,  om  daarna  gedwee  saam  met  hulle  na 
die  motor  te  stap. 

Dit  is  die  einde,  maar  daar  was  ook  ’n  begin. 

„Aderjan!  Aderrjan!”  Broer  Aderjan  sug  terwyl  hy  lui 
omdraai.  Dan  sukkel  hy  sy  lam  armpie  onder  sy  maer 
liggaam  uit  — die  arm  wat  die  luislang  destyds  uit  sy 
potjie  gedruk  het.  „Hê,  Ou-oetie?”  vra  hy  vaak-temerig. 

„Die  maan  is  al  onder,  Aderjan,”  verwyt  broer  Luikes 
gegrief. 

„Onder  hê,  Ou-oetie?”  broer  Aderjan  sukkel  swaar  uit 
die  bed. 

,,Moe’  nou  nie  ole  Hardus  se  krans  vergeet  nie,”  maan 
broer  Luikes.  ,,En  Aderjan  ...”  Broer  Luikes  vertel  hom 
omslagtig  wat  hy  alles  moet  doen.  ,,Jy  sê  jy  het  al  klaar 
die  ou  seeppot  op  die  regte  plek?” 

„Die  ou  seeppot?  Ja,  Ou-oetie.” 

,,Die  bars  toegemissel  ?” 

„Die  bars  toegemissel,  Ou-oetie.” 

„En  gan  water  sal  daarby  kom  nie?” 

„Gan  water  sal  daarby  kom  nie,  Ou-oetie.” 

,,En  gan  kaffer  het  jou  afgeloer  nie?  Jy  weet  die  swart- 
velle  is  die  derduiwel  self  agter  geld.” 

„Nee,  dis  reg,  Ou-oetie.”  Broer  Aderjan  lag  bly.  Hy  het 
sy  werk  goed  gedoen. 

,,Daar  was  toe  gisteraand  weer  mis,  Aderjan;  hoe  is 
dit  vanaand?” 

„Nee,  dis  maar  wolkerag,  Ou-oetie.” 

,,Die  ene  miswolke,  nê?”  sê  broer  Luikes  ingenome.  ,,Nou 
vat  nou  die  trommeltjie  en  ole  Hardus  se  krans;  en  lê  nou 
die  plat  klip  waarvan  jy  beduie  het  soos  ek  jou  gesê  het 
mooi  dwarsoor  die-  die-e  pot  se  bek  en  missel  hom  weer 
mit  semint  oor  en  toe  — en  Aderjan?” 

,,Ja,  Ou-oetie?” 

,,Dan  gooi  jy  weer  grond  bo  oor  en  sit  die  sooie  terug, 
net  soos  hulle  was.  Aderjan?” 

,,Hê,  Ou-oetie?” 

,,Die  grond  wat  oorbly,  vat  jy  weg  en  saai,  saai  dit.  Gan 
mens  of  gan  kaffer  moet  kan  dink  daar  is  iets  begrawe  nie. 
Hoe  maak  die  weer?” 

,,Nee,  Ou-oetie,  dit  kan  dalkies  kom  reent.” 

,,Maak  tog  gou,  Aderjan  en  wees  versigtig.  Moenie  ole 
Hardus  se  krans  vergeet  nie.” 

Broer  Luikes  blik  sy  ou  broer  wat  hink-hink  stap  van 
die  luislang  se  omhelsing  destyds,  agterna  en  sien  hoe  hy 
agter  die  stompiekers  in  die  vrykamer  verdwyn.  Hy  hoor 
hoe  die  bakkop  wat  Aderjan  ’n  paar  dae  gelede  gevang  het, 
blaas  toe  hy  die  vertrek  binnegaan.  Hy  kug  amegtig  toe 
hy  vir  Aderjan  so  lank  hoor  werskaf,  maar  dit  is  van  skone 
duurteloosheid. 

Dit  is  dink  en  bekommer  en  planne  maak  van  die  laaste 
maande  al.  Toe  broer  Luikes  so  siek  begin  word,  het  die 
baie  geld  in  die  huis  hom  begin  bekommer.  ,,Aderjan,  wie 
sê  nou  ’n  mens  of  ’n  vervloekste  kaffer  kry  dit  nie  in  sy 
harsingspan  om  ons  een  nag  te  kom  oorval  nie  en  uit  te 
moor?  Vir  ons  geld,  Aderjan.  Geld  is  ’n  vervloekste  ding?” 

Broer  Aderjan  het  beaam  en  ’n  bang  lig  het  in  sy  flou 

15 


oë  gekom.  Van  kindsbeen  af  het  hy  rnaar  beaam  wat  sy 
ouboetie  sê.  Sy  ouboetie  was  nog  altyd  die  plannemaker, 
die  kop;  en  hy  was  die  hande  wat  die  werk  verrig  het. 

„Nee,  ons  moet  dit  uit  die  huis  kry,  in  die  nag  begrawe 
as  daar  mis  is  of  as  dit  reent  en  gan  haan  daarna  kan  kraai 
nie  — en  ole  Hardus  se  krans  ook,  die  is  net  so  kosbaar,M 
het  hy  gesê  en  die  hele  plan  uitgewerk  waar  hy  hier  vol 
pyne  in  die  bed  gelê  het.  Net  die  presiese  bêreplek  — hy  kon 
nie  aan  ’n  presiese  bêreplek  dink  nie  en  broer  Aderjan  moes 
daarvoor  sorg. 

Wat  vir  broer  Luikes  veral  gehinder  het,  was  ole  Hardus 
se  krans.  Daar  was  baie  jare  gelede  ’n  krisis  in  die  geledere 
van  die  gesin.  Toe  het  broer  Hardus  nog  gelewe  en  was 
hulle  drie  broers  op  Beskuitvlei.  Hardus  was  verlief  en 
verloof  en  wou  met  geweld  gaan  trou.  Vir  broer  Luikes  het 
die  komende  huwelik  aan  ’n  katastrofe  gegrens.  „Ek  gaan 
nie  daarmee  akkoord  nie,”  het  hy  vir  broer  Aderjan  gesê. 
„Die  man  wil  ons  huis  opbreek.”  Maar  met  broer  Hardus, 
hulle  jongste  broer,  was  daar  nie  te  redeneer  nie. 

,,Man,  jy  begewe  jou  in  ’n  ding.  ’n  Vroumens  is  ’n  roes 
en  ’n  rinnewasie.  Sy  sal  al  jou  bees  en  skape  verkoop  om 
vir  haar  mooi  goed  te  koop.  Sy  sal  vir  jou  uitroei  en  vir 
ons  ook  — dis  wat  ole  Ma  gesê  het,”  het  broer  Luikes 
betoog. 

„Nie  Raaitjie  nie,  Ouboet.  Raaitjie  is  ’n  spaarsamige 
mens.  Raaitjie  sal  ’n  man  eerder  bystaan  en  opwerk, 
Ouboet,”  het  Hardus  op  sy  bedaarde,  ernstige  manier  gesê. 

„Gnh!  Laat  ek  jou  vertel;  sy  is  ’n  vroumens  en  vrou- 
mense  is  algar  eenders  — ’n  rinnewasie.  Vra  hier  vir 
Aderjan  ...” 

Vir  broer  Luikes  was  dit  die  einde  van  alle  dinge  en  hy 
het  geen  duurte  of  rus  geken  nie.  Maar  toe  het  die  gevreesde 
griep  gekom.  Broer  Luikes  en  Aderjan  het  die  tyd  nie  naby 
’n  medemens  gekom  nie  en  byna  pal  in  die  huis  geboer. 
Maar  Hardus  het  snags  gegaan  om  by  siekes  te  waak.  Toe 
het  hulle  die  tyding  gekry  dat  hy  ook  siek  is.  Twee  dae 
later  was  hy  ’n  lyk. 

Toe  met  die  begrafnis  het  die  spierwit  krans  van  was 
gemaak  en  so  sorgvuldig  in  ’n  glaskom  gehul,  van  Raaitjie 
gekom.  Dit  was  ’n  sonde,  maar  broer  Luikes  se  eerste 
gedagte  sommer  daar  by  die  graf,  was:  „Daar  het  jy  dit 
nou!”  Dit  het  hy  ook  later  die  aand  toe  hulle  besluit  het 
om  die  kosbare  krans  van  die  graf  te  haal  en  huis  toe  te 
bring  voordat  ’n  kaffer  dit  steel,  vir  broer  Aderjan  gesê: 
„Sien  jy  Aderjan;  so  sou  sy  hom  uitroei.  Vandag  is  dit 

’n  krans.  Móre-cormóre  is  dit  ’n  duurder  ding  — en  dan 
bankrot.”  Broer  Aderjan  het  beaam. 

Broer  Aderjan  kon  sy  hele  lewe  lank  nie  vir  homself 
dink  nie.  En  hy  het  die  nuk  gehad  om  kort-kort  ’n  gier  te 
kry.  Dan  het  broer  Luikes  sy  werk  gehad  om  sy  wissel- 
vallige  broer  weer  tot  sy  sinne  te  bring.  So  was  dit  met 
Nelie  Pertoors. 

„Trou  met  Nelie!  Sê  jy  Nelie,  Aderjan!  Tog  nie  ou  Lui- 
willem  Pertoors  se  Nelie  nie!”  Broer  Luikes  kon  so  aan- 
gedaan  raak  en  dan  uit  die  Bybel  aanhaal.  „Die  Apostel  se 
tog  uitdruklik  dit  is  goed  om  te  trou,  maar  baie  beter  om 
soos  jy  en  ek  te  bly,  Aderjan.  En  Nelie  ...” 

„Ja,  maar  hy  het  darem  gesê  dis  goed,  Ou-oetie  en  ek 
het  gedink  met  ons  twee  so  alleen  op  die  plaas  sal  Nelie 
net  die  regte  sorg  ...”  het  Aderjan  teengestribbel. 

,,Wat  praa’  jy,  man!  Nee,  Aderjan,  nie  Nelie  nie.”  Broer 
Luikes  het  sy  hoof  weemoedig  geskud  en  met  sy  troefkaart 
gekom:  „Aartjie  na  haar  vaartjie;  nee,  Aderjan,  Nelie  sal 
soos  haar  ou  vaar  en  haar  ou  ma  wees.  Haar  ou  ma  steek 
haar  op.  Sy  is  agter  ons  besitting  aan.  Nee-nee,  moe’nou 
nie  stry  nie;  ek  weet  mos  van  beter.”  Broer  Luikes  kon 
swaar  sug  voordat  hy  gewigtig  sê:  „Ja,  Aderjan,  as  jy  ’n 
vrou  kan  kry  soos  ons  ole  ma!  Maar  waar  sal  jy  dié  kry. 
Daar  was  maar  net  een  inkele  een.”  Broer  Luikes  kon  dit 
so  dramaties  sê  en  dan  so  swaar  sug.  En  as  broer  Aderjan 
byna  verdrietig  sê:  „Ja,  Ou-oetie,  nou  praa’  jy  ’n  waar 
woord,”  het  hy  geweet  die  stryd  is  gewonne. 

Maar  broer  Aderjan  het  wisselvallig  gebly.  Toe  die  boere 
so  begin  vragwaentjies  koop,  het  broer  Aderjan  ook  begin 
lol.  Hulle  was  juis  besig  om  ’n  trok  looibas  weg  te  stuur 
en  moes  elke  oggend  middernag  inspan  om  darem  weer 
laat  namiddag  tuis  te  wees.  Die  boere  op  hulle  blink  vrag- 
motors  het  by  hulle  verby  gesnor  en  wanneer  hulle  terug 
jaag,  die  ossespan  nog  steeds  op  die  pad  gekry.  Daardie 
vinnige  goedjies  het  broer  Aderjan  se  mond  laat  wrater. 

„Jy  weet,  Ou-oetie,  as  ons  ook  nou  so  ’n  blink  karretjie 
gehad  het,”  het  hy  aan  broer  Luikes  gepor. 

„Jy’s  besimpeld,  Aderjan.  Hoe  lank  dink  jy  sal  hy  blink 
bly?  En  hoe  lank  dink  jy  sal  hulle  so  rits  voordat  hulle 
met  niks  sit  nie!”  Broer  Luikes  was  sommer  briesend. 

Ander  gedagtes  het  gekom.  As  hulle  ook  so  ’n  ryding 
het,  is  dit  nie  waffer  tyd  nie  of  die  boere  sê  die  Varkesons 
word  ook  nou  spoggerig  en  het  geld.  ,,Ryk!  Ryk,  ga!”  het 
broer  Luikes  hardop  langs  die  span  mowwe  besluit. 

Hy  probeer  juis  met  sy  klagtes  en  armoedige  houding 

voorgee  dat  dit  bitter  swaar  gaan.  Want  weet  die  mense  jy 
het  ’n  ietsie,  swerm  al  wat  leef  om  jou.  Dis  geldleen  om  nooit 
aan  die  dag  van  terugbetaal  te  dink  nie.  Dis  kollek  vir  die 
kerk,  vir  die  Armesorg,  vir  die  sending  en  die  joos  weet 
vir  wie  nog.  Dan  moet  hy  vir  ou  Luiwillem  en  sy  sleepsel 
sorg.  Vir  . . . 

„Nee,  ons  leef  ook  maar  net.  Tye  is  so  swaar  en  ’n  boer 
kan  maar  nie  sy  kop  bo  water  kry  nie,”  sê  hy  aan  wie  hom 
om  sy  welstand  vra.  „Ja,  maar  weer  soos  laasjaar,  ’n 
misoes.  Miswurms!  So  wat  van  lammers  vrek  aan  kop- 
wurm ; ek  dag  toe  ek  hou  nie  een  oor  nie ! Sal  gelukkig  wees 
as  ek  vanjaar  ’n  kalf  grootkry  en  nou  het  een  van  my  beste 
koeie  grootuier  gevrek,”  kon  hy  so  lekker  kla. 

In  werklikheid  het  dit  baie  goed  gegaan.  Met  die  feno- 
monale  prys  vir  die  vorige  jaar  se  woloes,  is  hulle  geld- 
trommeltjie  geweldig  gestyf  — so  gestyf  dat  hy  bang  word. 

Broer  Aderjan  werskaf  hoorbaar  in  die  vrykamer  en 
die  bakkop  in  sy  gaasdraadhok,  blaas  ontsteld.  Dan  kom 
hy  hulle  slaapkamer  binne,  die  trommeltjie  geld  onder  sy 
arm  en  ole  Hardus  se  krans  stewig  in  albei  hande. 

„Hoeveel  is  dit?”  vra  broer  Luikes,  meer  uit  gewoonte, 
want  hy  bly  tog  so  sekuur  met  hulle  besitting. 

,,So  by  die  veertig  rolle,  Ou-oetie,”  verskaf  Aderjan 
informasie. 

,,En  daar  is  vyftig  in  iedere  rol?” 

„En  daar  is  vyftig  in  iedere  rol,  Ou-oetie.” 

,,Vyfpondnote?” 

„Vyfpondnote,  Ou-oetie.” 

,,Maak  oop,  la’k  sien,”  beveel  broer  Luikes  en  Aderjan 
peuter  gehoorsaam  met  die  groot  sleutel  in  die  swaar  hang- 
slot,  nadat  hy  ole  Hardus  se  krans  versigtig  op  die  bed 
neergesit  het. 

„Is  jy  nou  seker  geniemand  het  jou  gesien  nie;  gan  mens 
of  kaffer  nie?”  vra  broer  Luikes  weer  en  sy  hande  vroetel 
bewerig  aan  die  baie  rolle  note. 

,,Geniemand  en  gan  kaffer  nie,  Ou-oetie,”  verseker  broer 
Aderjan  hom. 

,,Moe’  nou  nie  die  krans  laat  val  nie.” 

„Hu-uh,  Ou-oetie.” 

„Nouja,  toe  — toe  tog  nou,  Aderjan;  netnou  is  dit  lig,” 
skrobeer  broer  Luikes,  maar  skree  dan  weer:  ,,Aderjan! 
Aderjan!”  Broer  Aderjan  verskyn  en  nou  moet  hy  eers  vir 
broer  Luikes  beduie  waar  presies  hy  die  geld  gaan  begrawe. 

„Is  dit  nou  naby  die  skurwe  rantjie?” 

„Naby,  maar  nie  te  naby  nie,  Ou-oetie,”  verstrek  broer 

18 


Aderjan  vaag  informasie. 

„Is  daar  ’n  boom  naby,  ’n  groot  boom?” 

„Nee,  Ou-oetie,  daar  is  oral  bome,  maar  nie  te  groot 
bome  nie.” 

„Aan  die  spruitjie?” 

„Nie  te  aan  die  spruitjie  nie,  Ou-oetie.” 

,,Deuskant  of  anderkant  die  pad?” 

„Nee,  diekant  die  pad,  Ou-oetie.” 

„Wafferkant  is  nou  diekant  die  pad?”  vra  broer  Luikes 
ongeduldig. 

„Nee,  diekant  is  maar  diekant,  Ou-oetie.” 

„As  jy  nou  soontoe  stap,  is  dit  nou  hot  van  jou  of  haar 
van  jou?” 

„Met  die  voetpaadjie  is  dit  diekant  my,  Ou-oetie.  Maar 
met  die  terugkom,  vat  ek  weer  ’n  ander  paadjie;  dan  is  dit 
weer  diekant  my,”  doen  broer  Aderjan  sy  bes  om  te  beduie. 

,,Dan  is  dit  ook  maar  reg,”  besluit  broer  Luikes  teleur- 
gesteld.  „Toe,  Aderjan,  roer  jou  nou.” 

As  dit  nou  net  wil  kom  reent,  ai! 

Broer  Luikes  lê  so  hulpeloos.  Dit  is  hierdie  hulpeloosheid 
van  hom  wat  hom  laat  besluit  het  om  die  geld  en  die  krans 
te  begrawe.  Aan  ’n  bank  en  ’n  tjekboek  het  hy  en  broer 
Aderjan  tog  nooit  geglo  nie;  net  so  min  as  wat  hulle  aan 
al  die  moderne  goed  van  vandag  geglo  het.  „0ns  is  outydse 
mense,”  het  hy  aan  mense  opgeskeep  met  hulle  raad  gesê, 
„maar  ons  kom  op  ’n  manier  goed  oor  die  weg.” 

En  in  die  jare  wat  verby  is,  het  hulle  goed  oor  die  weg 
gekom.  Hulle  het  nooit  hulle  geld  gebank  nie,  want  dan 
moet  hulle  te  veel  inkomstebelasting  betaal.  „0ns  is  arm, 
ons  sukkel.  Ons  sukkel  met  teenspoed  en  dinge,”  het  hulle 
tydig  en  ontydig  vir  mense  gesê,  bang  dat  daar  geld  geleen 
sal  word.  Tuis  het  die  note  egter  een  na  die  ander  in  die 
bliktrommeltjie  verdwyn;  want  in  der  waarheid  het  die 
voorspoed  hulle  al  die  jare  toegelag.  Beskuitvlei  was  ’n 
plaas  sonder  weerga,  met  baie  saaigrond,  soetgrasrante, 
matig  bebos  — ’n  ideale  plaas  vir  gemengde  boerdery,  son- 
der  giftige  plante  en  byna  sonder  siektes. 

„Vir  oudag,  ons  moet  voorsorg  maak  vir  oudag,”  het 
broer  Luikes  altyd  gesê  wanneer  hulle  saam  die  note  bêre. 
„Maar,  Aderjan,  as  mense  vir  jou  vra  of  ons  darem  iets 
het,  sê  jy  ons  is  arm,  sê  ons  het  niks,”  het  broer  Luikes 
graag  beduie.  Tog  kon  hy  self  nooit  swyg  oor  hulle  wat 
so  goed  vooruitkom  en  ander  bly  net  waar  hulle  is  nie. 
„Ja,  ’n  spogter  is  altyd  kaal,”  kon  hy  graag  sê.  Maar  toe 
Gert  Mertin  destyds  kom  mooipraat  vir  honderd  pond  om 

’n  paar  koeie  te  koop,  het  broer  Luikes  kortaf  gesê:  „Nee, 
Gert,  ek  help  jou  gan  nie.” 

„Maar  ek  gee  Oom  sekuriteit,”  het  Gert  geprotesteer. 

„Ek  sê  jou,  Gert,  ek  help  jou  gan.  Jy  wou  mos  trou.” 
Gert  het  geen  woord  gehad  nie  en  broer  Luikes  het  aan 
hom  die  ding  gesê  wat  hom  baie  gepla  het  en  wat  hy  aan 
alle  mans  op  aarde  sou  wou  sê:  ,,’n  Vrou  is  ’n  man  se 
rinnewasie  en  ondergang.  Kyk  net  waar  staan  ek  net  oor  lat 
ek  nie  getrou  het  nie.” 

,,Maar  wat  het  Oom  dan  so  danig,”  het  Gert  gedaag  en 
broer  Luikes  het  net  gegrom:  „Kerkmuise,”  en  in  sy  dop 
gekruip. 

Broer  Luikes  wonder  nou  vaag  hoe  ver  broer  Aderjan 
is.  Dit  hinder  hom  so.  Broer  Aderjan  kan  homself  so  in  sy 
werk  verloor.  Die  kaffers  vermoor  en  besteel  hom  nog 
daar  waar  hy  besig  is  om  die  geld  te  begrawe.  Hy  wend 
’n  poging  aan  om  orent  te  kom,  maar  val  weer  uitgeput 
terug.  ,,Fiemies  en  ipekonders,”  kreun  hy  en  is  kwaad  vir 
homself.  Sy  oë  dwaal  deur  hulle  karige  slaapvertrek.  Hj’’ 
en  broer  Aderjan  slaap  al  van  kindsbeen  af  in  een  bed. 
Daar  eenkant  op  vier  klippe  staan  hulle  vierkantige  klere- 
kas,  nog  ’n  erfstuk  van  hulle  oorlede  ma.  Teen  die  een 
muur  hang  ’n  halwe  spieël  aan  ’n  stuk  goiingtou,  aan  die 
oorkantse  muur  langs  sy  kakiejas,  hang  tuie,  rieme  en 
stroppe  en  daar  half  in  die  hoek  lê  die  luislang  se  vel  wat 
hulle  toe  nog  nooit  gebrei  het  nie. 

Dit  is  die  luislang  wat  vir  Aderjan  so  mankoliekig  het. 
Hulle  was  met  hulle  skape  af  in  die  bosveld  ’n  paar  winters 
gelede  en  die  dag  juis  op  soek  na  slange  om  te  vang,  toe 
broer  Aderjan  op  die  ou  luie  afkom  wat  heerlik  op  ’n  plat 
klip  in  die  winterson  lê  en  bak.  „Ou-oetie!  Ou-oetie!”  het 
broer  Aderjan  opgewonde  geskree  toe  die  slang  sy  kop 
orent  lig.  Toe  het  Aderjan  sommer  tromp-op  gestorm,  want 
in  so  ’n  luislang  is  daar  baie  geld.  Broer  Luikes  kon  nie 
gou  genoeg  byderhand  wees  nie  en  broer  Aderjan  het  die 
vlugtende  slang  aan  sy  stert  beetgekry.  Toe  die  slang 
ombeur  en  sy  gevaarlike  bek  wyd  ooprek,  het  broer  Aderjan 
te  laat  besef  dat  dit  ’n  tamaaie  kalant  is  en  dat  hy  eintlik 
die  reptiel  aan  kop  en  stert  moet  beetkry  en  die  twee  punte 
ver  van  mekaar  moet  hou.  Hy  wou  toe  alles  los  en  wegkom, 
maar  die  slang  het  ander  planne  gehad  en  voor  broer 
Aderjan  mooi  wis  wat  gebeur,  was  hy  vas  in  die  ondier 
se  wrede  kronkels. 

Broer  Luikes  het  toe  darem  opgedaag.  ’n  Paar  goed- 
gemikte  houe  met  sy  olienhoutkierie  op  die  reptiel  se 

swaaiende  kop  en  hy  het  grond  toe  gekom  en  die  een 
kronkel  na  die  ander  gelos,  maar  nie  aleer  broer  Luikes 
hom  nog  ’n  paar  gevoelige  rapse  toegedien  het  nie.  Die  ou 
luislang  is  harder  getugtig  as  wat  broer  Luikes  gedink 
het.  Hy  het  nie  sy  skuiling  bereik  nie  en  die  twee  broers 
het  hom  net  daar  afgeslag. 

Broer  Aderjan  het  toe  egter  reeds  sy  knou  weggehad. 
A1  is  daar  nou  nie  juis  bene  in  sy  lyf  gebreek  nie,  het  die 
slang  hom  so  geweldig  gedruk  dat  hy  maande  daarna  nog 
mank  geloop  het,  en  die  arm  wat  uit  die  potjie  gedruk  is, 
het  nooit  weer  reggekom  nie. 

Broer  Aderjan  h§t  nietemin  sy  slag  om  slange  te  vang, 
behou.  As  hy  op  ’n  Sondagmiddag  die  rante  instap,  kom 
hy  altyd  met  ’n  ietsie  terug.  En  ’n  gewone  bakkop  of  pof- 
adder  beteken  tog  altyd  van  vyf  tot  tien  sjielings  in  hulle 
trommeltjie.  So  het  elke  broer  sy  slag  met  ’n  ding  gehad 
en  mekaar  aangevul,  Broer  Luikes  weer  was  die  man  vir 
die  wippe.  Hulle  hele  plaas  is  vol  wippe  en  vangnette. 
Wanneer  dit  die  regte  seisoen  was,  word  byna  elke  aand 
hoeke  vir  palings  gestel.  Hulle  het  in  menseheugenis  nog 
nie  ’n  skaap  geslag  nie,  maar  kon  tog  altyd  ’n  vleisdingetjie 
op  tafel  hê.  In  die  laaste  tyd  gaan  dit  egter  beroerd. 

Dit  gaan  sleg,  so  sleg  dat  broer  Luikes  al  by  die  dokter 
was.  Dit  was  oor  die  pyne  in  sy  bene  en  sy  kruis,  dieselfde 
pyne  wat  hom  nou  so  hulpeloos  in  die  kooi  het.  Hy  het 
eers  al  die  rate  waaraan  hy  kon  dink  en  wat  bure  hom 
kon  gee,  gebruik.  Hy  het  elke  medisynebossie  wat  hy  maar 
ken,  getrek  en  is  toe  ten  einde  raad  na  die  dokter.  Die 
geneesheer  het  hom  ondersoek  en  hom  toe  pille  gegee  wat 
hy  na  elke  maaltyd  moet  inneem.  ,,Onthou  nou,  Oom,  twee 
pille  na  elke  maaltyd  driemaal  per  dag,”  het  die  dokter  gesê. 

„Maar  waar  eet  ek  drie  maal  op  ’n  dag?”  het  broer 
Luikes  geprotesteer. 

Die  dokter  het  hom  met  nuwe  belangstelling  gadegeslaan. 
Hy  het  Broer  Luikes  weer  ondersoek.  „Ondervoeding,  dis 
die  oorsaak  van  jou  siekte,  Oom.  Oom  gaan  dood  van 
honger.  Hoeveel  keer  en  wanneer  eet  Oom  elke  dag?” 

,,Dit  is  net  soos  ek  dit  tref,  Dokter.  Ek  het  baie  werk  en 
nie  heeldag  tyd  om  te  eet  nie,”  het  broer  Luikes  gramstorig 
gesê. 

„0  so!  En  wat  eet  Oom?”  Die  geneesheer  het  begin 
skrjrf.  Broer  Luikes  het  begin  opnoem.  Noudat  hy  die  karige 
kossies  waarvan  hy  en  broer  Aderjan  moet  lewe,  begin 
opnoem,  het  hy  werklik  skaam  gekry.  Aanstons  sal  die 
dokter  dink  hy  is  te  suinig  om  te  eet. 

„Oom,  hier  is  die  lys  van  kosse  wat  jy  van  nou  af  gereeld 
moet  eet  en  onthou,  drie  goeie  maaltye  per  dag.  Oom  moet 
verstaan  ’n  mens  moet  heel  eerste  vir  jou  maag  sorg.  Dis 
al  waarvoor  mens  per  slot  van  sake  werk.” 

Broer  Luikes  het  hom  vererg.  ,,Nie  ek  nie.  Ek  maak  nie 
’n  afgod  van  my  maag  nie,”  het  hy  byna  geskreeu  en 
beledig  weggestap. 

Dit  was  teen  sy  aard  en  teen  hulle  gewoonte  om  die  kos 
wat  die  dokter  voorgeskryf  het,  te  eet.  En  wie  sou  dit 
voorberei?  Dan  moes  hy  spesiaal  gaan  trou  om  ’n  vrou  te 
kry  om  die  dokter  se  kos  gaar  te  maak!  Waar  sou  hy  met 
al  die  uitgawe  gewees  het.  Sy  hele  lewe  lank  hard  gewerk 
en  gespaar  om  op  sy  oudag  deur  sy  maag  ontwil,  bankrot 
te  speel!  Hy  is  mos  nie  ’n  vraat  nie!  Broer  Luikes  was 
briesend  en  die  dokter  se  duur  pille  het  hom  net  sieker 
gemaak.  Die  pyne  het  erger  in  sy  arms,  bene  en  kruis 
gevreet.  „Gaan  tog  maar  weer  dokter  toe,  Ou-oetie,”  het 
broer  Aderjan  aangeraai.  „Man,  gaan  vrek!”  het  broer 
Luikes  hom  vererg.  Die  dokter  wil  hy  nooit  weer  sien  nie. 

Maar  op  ’n  dag  terwyl  hulle  by  die  varkhokke  doenig 
was,  kon  sy  bene  eenvoudig  nie  meer  nie.  „Nee,  nou  gaan 
ek  lê;  my  bene  tel  my  te  op,”  het  hy  aan  broer  Aderjan 
gesê.  En  nou  lê  hy  vir  die  laaste  drie  weke  al  in  die  kooi, 
nie  in  staat  om  op  sy  twee  bene  te  kom  nie.  „Ek  moet  die 
dokter  maar  laat  kom,”  het  hy  dikwels  al  besluit.  Maar 
as  hy  aan  die  groot  uitgaaf  dink,  besluit  hy  weer  daarteen. 
Hy  sal  wel  weer  op  die  been  kom. 

En  buite  word  die  werk  almeer,  dons  die  swartgoed  op, 
verloor  hulle  geld  — kosbare  geld  wat  in  die  trommeltjie 
kon  kom.  Broer  Luikes  word  sommer  ongedurig. 

A1  sy  gedagtes  het  broer  Luikes  laat  insluimer.  Toe  hy 
weer  wakker  word,  staan  broer  Aderjan  in  die  donker 
kamer  voor  sy  bed.  „Reent  dit,  Aderjan?”  vra  hy  onnodig 
want  buite  suis  dit  hoorbaar  op  die  grasdak. 

„Ou-oetie,  ’n  bakkop  het  my  gebyt,”  sê  broer  Aderjan 
opeens  in  ’n  snaakse  stem. 

„Waar?”  Broer  Luikes  sukkel  verskrik  regop  in  die  bed. 

„Aan  my  been,  Ou-oetie;  hier  by  my  knie.” 

„By  die  — die-e  plek?” 

„By  die  plek,  ja,  Ou-oetie,  net  toe  ek  amper  klaar  was. 
Maar  ek  het  eers  alles  gebêre  en  reggemaak  soos  Ou-oetie 
my  gesê  het,”  praat  broer  Aderjan  swakkies,  want  hy  het 
baie  pyn. 

„Maar  hoekom  steek  jy  nie  die  kers  op  nie?”  bulder  broer 
Luikes  toe  die  erns  van  die  saak  hom  tref. 

„’n  Kers?”  Broer  Aderjan  gehoorsaam  en  broer  Luikes 
kriewel  in  die  bed  rond. 

„Ou-oetie,  ek  gaan  sterwe,”  sê  broer  Aderjan  opeens 
baie  snaaks  en  toe  die  lig  brand,  kyk  broer  Luikes  verslae 
en  ietwat  skuldig  na  sy  broer.  Broer  Aderjan  lyk  so  bleek 
onder  sy  paar  dae  oue  baard.  Sy  oë  lyk  so  groot  en  hy 
haal  asem  met  horte,  bewe  en  wieg  heen  en  weer. 

„Brand  dit?  Pyn  dit?”  vra  broer  Luikes. 

Broer  Aderjan  antwoord  deur  net  daar  voor  die  bed 
inmekaar  te  sak. 

„Nee,  kragtie,  Aderjan!  Staan  op,  man!”  bulder  broer 
Luikes.  Hy  het  daarna  nie  geweet  hoe  hy  uit  die  bed  en 
op  sy  voete  gekom  het  nie ; maar  toe  hy  weer  heeltemal  tot 
sy  sinne  kom,  is  hy  besig  om  sy  broer  in  die  bed  te  help. 
Dit  is  ook  al  wat  hy  kon  doen.  Hy  het  self  op  hulle  gemeen- 
skaplike  bed  getuimel  en  langs  die  kreunende  Aderjan  in 
sy  sopnat  klere,  bly  lê;  uitasem  gelê  en  luister  na  sy  broer 
se  gekreun  en  verward  gedink  aan  al  die  rate  wat  goed  vir 
slangbyt  is. 

,,Ai  Mieta!  Ai  Mieta,  melk!”  het  hy  tevergeefs  geskree. 
Hy  het  weer  orent  gesukkel,  toe  besef  dat  die  enigste  bietjie 
afgeroomde  melk  in  die  buitekamer  by  die  kraal  is.  ,,Hoe 
voel  jy  nou,  ou  broer?”  het  hy  vir  Aderjan  gevra. 

Maar  broer  Aderjan  het  net  gekreun  en  op  sy  geel 
stompiestande  gebyt.  Dan  het  sy  hande,  ook  die  hand  van 
sy  lamarmpie  gesoek  na  iets  om  aan  te  beur.  So  het  hy 
gesterf. 

En  toe  sy  broer  reeds  dood  is,  het  die  besef  van  ’n  nuwe 
ramp  vir  broer  Luikes  getref.  „Die  geld,  Aderjan!  Kragtie 
jong,  ons  geld!”  het  broer  Luikes  geskree  en  sy  dooie  broer 
aan  die  skouers  beetgekry.  „Waar  het  jy  die  geld  begrawe, 
Aderjan?  Naby  watter  pad  — rant  . . . ? Toe  sê  nou  vir 
Ouboetie  . . . ?” 

Broer  Aderjan  kon  met  al  die  krag  in  hom  nie  meer 
praat  nie.  En  toe  hy  alreeds  koud  begin  word,  het  broer 
Luikes  hom  nog  steeds  aan  die  skouers  beetgehad  en 
gesoebat  om  die  geld,  die  lieflike,  kosbare  geld  wat  tog 
iewers  begrawe  is. 

Buite  het  dit  gereent.  ,,’n  Lieflike,  geseënde  reent  wat 
die  aarde  deurnat  sou  maak,”  het  die  boere  bly  gesê  — 
en  al  die  spore  van  broer  Aderjan  se  nagbedrywigheid 
uitgewis. 

Vir  die  konvensionele  mens  van  ons  tyd,  belas  en  beswaar 
met  geestelose  voorskrifte  en  begrippe,  is  dit  ’n  ware  ver- 
kwikking  om  met  die  egte,  spontane  en  ongeremde  persoon 
in  aanraking  te  kom,  die  ongekunstelde  natuurmens  wat 
nog  nie  geleer  het  om  sy  drange  en  drifte  agter  ’n  masker 
van  kwasi-gewigtige  grootdoenery  te  verberg  nie.  Vir  daar- 
die  persoon  vir  wie  dit  ’n  sielsbehoefte  is  om  wild  weg  te 
breek  van  die  valsheid  en  skyn  wat  meer  en  meer  opval  in 
die  verhoudinge  van  die  sogenaamde  „beskaafde  mense”, 
werk  dit  soos  ’n  geestelike  bevryding  om  ’n  keer  in  aan- 
raking  te  kom  met  die  opregte  eenvoudiges,  om  te  luister 
na  hul  naïewe  gesprekke,  om  hulle  die  vermoë  tot  gemaklike 
selfopenbaring  te  beny. 

Daarom  kan  so  baie  mense  hulle  verlustig  in  die  doenig- 
hede  van  Mikro  se  kostelike  kleurlingfigure  of  Van  Bruggen 
se  versukkelde  Ampie-koterie,  in  die  menslike  optrede  van 
so  baie  van  die  mindere  figure  in  Van  den  Heever  se 
romans;  daarom  ook  dat  ’n  roman  soos  Los  Donkies,  ten 
spyte  van  opvallende  tekortkominge,  so  heerlik  verfrissend 
is.  Om  dieselfde  rede  is  Van  Blerk  se  prosageskrifte  interes- 
sant,  om  die  skilderagtige  verskeidenheid  van  tipes  in 
kortverhaal  en  roman,  soos  geskep  deur  hierdie  verbeelding- 
ryke  skrywer  met  sy  fyn  aanvoeling  van  die  presiese  en 
die  tipiese  van  dinge.  Laat  ons  maar  onmiddellik  toegee 
dat  dit  meestal  slegs  by  uiterlike  tiperinge  bly,  dat  hy  nie 
maklik  volrond  en  warm  kan  uitbeeld  nie;  tog  is  daar  ’n 
onmiskenbare  simpatieke  element  in  die  siening  van  sy 
medemens  en  in  sy  gawe  vir  naïwe,  vergoeilikende  humor, 
soos  ten  oorvloede  bewys  in  Los  Donkies,  ’n  heel  besondere 
bate. 

In  sy  kortverhale  konsentreer  Van  Blerk  gewoonlik  op 
die  uitbeelding  van  stumperagtige  tipes  en  is  daar  iets 
roerend-pateties  in  hul  deerniswekkende  pogings  om  uit  te 
styg  bo  die  knellende  inperkinge  van  geestesarmoede  en 

onverbiddelike  uiterlike  omstandighede.  Hoe  het  ou  Mank 
Bultagie  se  hele  wêreld  in  duie  gestort  toe  ou  Mêkie,  die 
brandmaer  donkie,  sy  sorgvuldig  opgegaarde  vyfpondnote 
met  onverstoorbare  kalmte  fyngekou  het.  En  wat  ’n  koste- 
like  ironie  wanneer  ou  Stuipe  hom  onder  gelag  van  sy  maats 
,,met  slap  beeswagterstap”  uit  die  tronkgebou  haas  om  met 
sy  seuntjie  te  gaan  kennis  maak;  dat  die  geboorte  van 
hierdie  knapie,  wie  se  koms  hom  tot  die  teerste  bewoënheid 
gestem  het,  plaasgevind  het  terwyl  hy  ’n  jareiange  gevan- 
genisstraf  uitgedien  het,  het  geen  besondere  betekenis  vir 
die  slome  ou  man  gehad  nie.  En  dan  is  daar  die  stugge, 
vi’eesinboesemende  Broer  Mattheus,  wat  so  volkome  weer- 
loos  gestaan  het  teenoor  die  vernederende  ontrou  van  sy 
vrou;  daar  is  die  lamsak  van  ’n  oupa  Walvisvaarder,  die 
geharde  tronkvoëls  Weary  Willie  en  Biel  Staander,  almal 
ongewone  tipes,  maar  dan  ook  selde  meer  as  slegs  tipes, 
selde  figure  wat  in  hul  volledige  menslikheid  boei  en  maklik 
in  die  herinnering  naleef. 

Dieselfde  tekortkoming  geld  ook  in  meerdere  mate  vir 
Van  Blerk  se  eerste  roman,  Dit  Blom  tussen  Bantoms,  waar 
daar  so  ’n  menigte  uiteenlopende  tipes  is  en  die  intrige  deur 
soveel  steurende  ondergeskikte  handelinge  vertroebel  word 
dat  daar  geen  sprake  is  van  ’n  artistieke  eenheid  nie.  Dit 
is  kenmerkend  van  die  jong  skrywer  wat  nog  geen  vertroue 
in  sy  uitbeeldingsvermoë  het  nie,  om  allerlei  newe-intriges 
kriskras  deureen  te  laat  loop.  In  hierdie  roman  is  daar 
materiaal  vir  dosyne  goeie  kortverhale,  maar  die  totaal- 
indruk  bly  een  van  verwarring. 

Betrag  egter  die  bonte  verskeidenheid  van  tipes,  hierdie 
„raar  slag  van  menschen”,  hierdie  tamgeswoegdes  op  die 
delwery  wat  in  dowwe  berusting  voortskuifel,  en  ervaar  self 
hoe  daar  tog  ’n  diepere  menslikheid  in  hul  worstelinge 
roer.  In  hul  slappe  lydsaamheid,  hul  beperkte  uitkyk  en 
afgestompte  lewensgevoel  bly  hulle  nog  altyd  interessante 
wesens:  die  skinderlustige  tant  Breggie  wat  so  ’n  griewen- 
de  vernedering  moes  deurmaak;  die  skutterige  ou  Skalk 
Ras  met  sy  onrustige  gewete  en  sy  hals-oorkop-skok- 
metodes,  tant  Wiesie  met  haar  ewige  agterdog  en  haar 
obsessie  om  swakhede  in  haar  medemens  te  ontdek  (,,Ag 
ja,  die  ou  wêreld  is  so  boos!”  — „In  haar  oë  is  niemand 
wit  nie  — selfs  nie  Blue-eyes  nie  — sy  is  te  wit.  En  as  ’n 
mens  te  wit  is,  skort  daar  iets.”) ; die  verbitterde  onder- 
wj7ser,  wie  se  skynbaar  siniese  gevoelloosheid  slegs  as 
camouflage  moet  dien  om  sy  martelende  geheim  te  verberg. 

En  so  is  daar  humor  en  tragiek,  idealisme  naas  honende 

verbittering.  Slegs  by  ’n  enkele  nog  die  bewyse  van  ’n 
hoëre  geestesadel,  die  poging  om  ’n  skyn  van  fatsoenlik- 
heid  te  handhaaf.  Sterk  is  die  besef  van  die  gekompliseerde 
gemeenskapslewe  op  die  delwery  met  sy  skrynende  teen- 
steliinge,  Sondagskool  teenoor  bordeel,  bedrog  en  kuipery 
teenoor  hulpvaardige  welwillendheid,  liederlike  losbandig- 
heid  teenoor  verheffende  arbeidsaamheid,  die  reinste  liefde 
teenoor  skokkende  gevalle  van  ontrou.  En  so  ontluik  nog 
die  skoonste  blomme  van  idealisme  en  deugsaamheid  tussen 
die  bantoms  van  wantroue  en  kille  onverskilligheid. 

Die  realis  se  belangstelling  gaan  by  voorkeur  uit  na  die 
opregte,  spontane  natuurmens.  Net  soos  die  frisse  taal  van 
die  gewone  volksmens  smeuïger,  direkter  en  meer  onthul- 
lend  is,  so  ook  is  die  handelwyse  en  reaksies  van  die  minder 
gladde  en  gevatte  natuurmens  boeiender  in  sy  eenvoudige 
opregtheid.  Dit  is  dikwels  by  die  veragterdes  en  erbarmlike 
broddelaars  waar  ’n  mens  die  lewe  in  sy  werklike  betekenis 
leer  ken,  in  sy  mees  spontane  uitinge  en  sy  bonte  wisseling 
van  vreug  en  smart.  Dit  alles  voel  Van  Blerk  nie  net  onmid- 
dellik  aan  nie,  maar  hy  het  daarby  ook  die  gawe  om  hierdie 
tipes  in  al  hul  menslikheid  te  deurskou. 

Dit  is  jammer  dat  hierdie  skrywer  soms  te  ver  gaan  met 
sy  skel-realistiese  beskrywinge  van  patetiese  persoonlik- 
hede,  dat  hy  so  gesteld  daarop  is  om  liggaamlike  afwykinge, 
eienaardighede  in  spraak  en  voorkoms,  oordrewe  kras  voor 
te  stel.  Tog  is  daar  ’n  treffende  aanvoeling  van  die  gebon- 
denheid  naas  die  primitiewe  geldingsdrang  by  die  gering- 
stes  onder  hulle.  Kostelik  is  sy  beskrywinge  van  elkeen  se 
behoefte  om  aansien  te  verwerf,  om  in  sy  beperkte  wêreldjie 
iets  te  bereik.  Dink  maar  aan  die  stoere  tant  Souf,  baas- 
bakker  van  potbrode;  die  bedrywige  Petrus  Beneke  met  sy 
belangstelling  in  die  leerstellinge  van  die  kerk  (,,...  en 
wil  jy  glo,  ek  kry  al  meer  trek  vir  die  onderdompeling.”) ; 
die  vereensaamde  Mannetjie  met  sy  groot  liefde  vir  die 
twee  donkievullens ; die  plomp-onooglike  Rebekka  met  haar 
smagting  na  vertedering  en  simpatie;  die  koddige  tant 
Mieta  met  haar  growwe  uitlatinge  („Ek  sal  haas  en 
springhaas,  konyn  en  das  nog  eet,  maar  aan  skilpad  en 
krimpvark  sit  ek  nie  my  bek  nie”). 

Net  so  waar  is  dit  dat  sommige  van  hierdie  karakters 
bloot  karikature  bly  en  dat  Van  Blerk  se  neiging  om  telkens 
iets  sonderlings  te  lewer,  hom  tot  niksseggende  uiterlike 
beskrywinge  verlei.  Daar  is  selfs  die  gevaar  dat  hy  met 
tye  in  floue  onsmaaklikhede  kan  verval.  Tog  bly  dit  interes- 
sant  om  te  let  op  die  wyse  waarop  hy  elke  nuwe  figuur 

tipeer.  Voorkoms,  gelaatsuitdrukking,  spraak,  tipiese  hou- 
dinkies  of  dwanggewoontes,  alles  word  sorgvuldig  aangedui, 
dikwels  met  behulp  van  ’n  karakteriserende  beeld.  Hy  wil 
graag  sy  tipes  uit  die  staanspoor  uit  volledig  voorstel,  in 
plaas  van  hulle  so  te  laat  handel  dat  die  beeld  vanself  tot 
duidelikheid  uitgroei.  — „Instead  of  explaining  at  length  a 
character’s  state  of  mind,  the  objective  writers  seek  the 
action  or  the  gesture  which  will  realize  inevitably  the 
character’s  state  of  mind  in  a given  situation.  They  so 
write  that  from  fceginning  to  end,  every  action,  every 
rippie  of  movement,  are  the  reflection  of  the  character’s 
secret  nature,  of  his  thoughts,  desires  and  indecisions.” 
Nie  verniet  het  Guy  de  Maupassant  hierdie  groot  waarheid 
beklemtoon  nie.  By  Van  Blerk  bring  sulke  beskrywinge 
soos  die  volgende  ’n  mens  eintlik  nie  veel  verder  nie. 

,,’n  Ietwat  bejaarde  meisie  met  styfgekamde  bolla,  groot, 
breë  mond,  lang  geel  tande,  ’n  kapokhen-lyfie,  houterige, 
manhaftige  stap  en  spykerbeentjies.” 

,,Hy  is  ’n  fris  geboude  kêrel,  met  breë,  harige  bors,  pap 
lippe  wat  te  rooi  is  en  vlak  oë.” 

„Hy  is  hardwerkend,  eerlik,  regverdig,  sag  en  sorgsaam 
teenoor  diere,  billik  teenoor  mense  wat  onder  hom  werk.” 

In  Los  Donkies  word  ’n  mens  getref  deur  die  diepe  en 
onbaatsugtige  werklikheidsin  van  die  skrywer.  Wat  ’n 
ervaring  om  met  die  gedagtewêreld  van  hierdie  interessante 
groep  nooddruftige  houtryers  kennis  te  maak.  Hoe  sonder- 
ling  hul  belewinge  en  begeertes,  hoe  boeiend  hul  gesprekke 
om  die  kampvuur.  Met  hoeveel  erns  wei  hulle  uit  oor 
.mampas’  en  ,voorbodems’  en  ,poedingnaakte  geraamtes’, 
en  hoe  gespanne  luister  hulle  na  ou  At  Slinters  se  ongeloof- 
like  ervarings  met  ,oorle-oetans’. 

Die  humor  in  hierdie  roman  is  meer  as  kostelik.  Hierdie 
veredelde  vorm  van  die  komiese,  die  goedige  lag  wat  getuig 
van  ’n  warm  gevoel  vir  die  mensheid  en  wat  vergoeilikend 
oor  tekortkominge  oordeel.  Maar  hier  ook  humor  wat  soms 
na  die  boertige  afdaal,  uitbundig  malloterig  en  plomp- 
klugtig.  Daar  is  leutige  tafereeltjies  en  fyn  skerts.  Tog  bly 
die  treffendste  van  alles  die  naïewe  en  tog  gewigtige  erns 
van  die  aandgesprekke,  die  uitwerking  van  vrees  en  bygeloof 
op  die  gemoedslewe,  die  groot-oog-bewondering  vir  gebeur- 
tenisse  buite  hulle  eie  ervaringswêreld.  Ou  At  Slinters  was 
altyd  van  ’n  aandagtige  gehoor  verseker,  of  hy  nou  al 
grootdoenerig  uitgewei  het  oor  sy  kragmeting  met  die 
„oorle-oetan”,  ’n  dramatiese  versekering  gegee  het  dat  hy 
met  ’n  „duwwele  helm”  gebore  is,  trots  meegedeel  het  hoe 

hulle  hom  in  ,,onse  oorlog”  deur  die  boude  ,,gekwes”  het, 
of  ernstig  verwys  het  na  sy  ontmoeting  met  iets  wat  „nog 
mens,  nog  gedaante”  was. 

Dink  ook  aan  die  selfversekerde  tant  Souf  wat  ewe 
plegtig  verklaar:  „Ek  hou  nie  van  swerf  nie,  daarom  bly 
ek  maar  in  ’n  watent.”  Of  aan  die  lugubere  humor  van 
Josef  Haaksomdaais  nadat  Koos  verongeluk  het:  ,,Dit  moet 
ek  darem  van  Olie  Koos  sê:  ,Hy  het  sy  foute  gehad,  maar 
sowat  van  ’n  mooi  lyk  vir  ’n  doodkis  het  ek  nog  nooit 
gesien  nie.’  ” 

Vir  heerlike  bladsye  vol  droë,  gedempte  humor  moet  ’n 
mens  die  diskussie  oor  ou  Doors,  die  touleier-bobbejaan, 
lees.  Doors  is  saans  vanselfsprekend  lid  van  die  kring  om 
die  kampvuur  en  oom  Vaalwillie  verduidelik  dankbaar: 
„Hy  is  soos  ’n  kind  vir  my  en  swaer  Ingenaas  en  sus 
Soufie.  Soos  ons  is,  so  is  hy,  is  nou  ons  gevoelentheid.  Ons 
het  hom  hans  grootgemaak  — jy  kan  maar  sê,  wees.  Dis 
waar,  hy  is  nie  ten  doop  gehou  nie,  maar  ons  gevoel  ons- 
self  sy  peetouers  en  ons  is  gristelinge.”  En  dan  weer:  „As 
ek  en  die  ou  vrou  alleen  is,  lees  ons  iedere  aand  ’n  hoofstuk 
om  die  vuur.  En  so  eerbiedig  as  wat  Doors  luister,  wil  ek 
nog  ’n  kind  sien  luister.  Ek  sê  vir  julle,  Doors  verstaan 
miskien  nie  die  bedoelentheid  van  iedere  teks  nie,  maar  hy 
verstaan.”  Tant  Souf  het  bewoë  bygevoeg:  „As  Doorsie 
kon  gepraat  het,  sou  hy  getuig  het,”  maar  oom  At  het 
ongelowig  uitgeroep:  „’n  Witmens  het  ’n  siel,  ’n  Senees  het 
’n  sjees,  maar  ’n  bowwejaan!  Haikóna!”  Selfs  oom  Joppie 
moes  uiteindelik  toegee:  ,,’n  Baviaan  is  ook  maar  ’n  mens.” 

Van  Blerk  se  derde  roman,  Daarom  is  die  Winddreun 
diep  . . . , handel  oor  die  mynwerkersïewe  ên  die  sosiale 
milieu  van  die  wêreldstad.  Weer  is  daar  ’n  groot  verskei- 
denheid  van  figure  en  allerlei  sonderlinge  verhoudinge  wat 
tog  iets  boeiends  aan  die  verhaal  verleen.  Met  ’n  felle 
realisme  word  die  tartende  arbeid  onder  in  die  myn  beskryf , 
raker  en  uitvoeriger  as  in  die  meeste  ander  soortgelyke 
romans.  Cevoelens  van  angs,  spanning  en  onsekerheid  hang 
somber  oor  die  gewerskaf  van  die  geharde  mynwerkers. 
Skynbaar  onverskillig  worstel  hulle  voort,  skel  hulle  op 
die  glimmende  naturelle,  vloek  of  bid  hulle  as  die  krassende 
skeurgeluide  van  rollende  rotsblokke  rampe  van  die  gru- 
saamste  aard  aankondig.  Daarna  die  dankbare  ontvlugting 
na  die  genietinge  wat  die  stadslewe  bied,  skamele  troos  as 
obsessies  en  angste  in  die  onderbewuste  bly  rondstoei. 

Hannes  Venter  is  besiel  met  idealisme,  maar  hy  moet 
’n  martelende  weg  tussen  verslingerdheid  en  versoekinge 

aflê  voordat  hy  tot  helderheid  kan  kom.  ’n  Interessante 
roman  hierdie,  wat  getuig  van  veel  kennis  en  insig.  Tog 
is  die  gemoedskommelinge  by  Kannes  nie  altyd  oortuigend 
gemotiveer  nie.  Dit  behoort  nie  nodig  te  wees  vir  ’n  skrywer 
om  direkte  mededelinge  soos  die  volgende  te  maak  nie: 
„Hannes  het  ’n  nuwe  mens  geword  . . . „Hy  het  lank 
genoeg  in  die  welsand  gespartel  . . . ”;  „Hy  werk  met  ’n 
lus  wat  ook  ’n  blye  verrassing  is.” 

Van  Blerk  se  realisme  is  van  ’n  versigtige  aard.  Hoewel 
hy  nog  te  dikwels  vlakweg  kopieer  liewer  as  om  die  werk- 
likheid  van  herinnering  tot  ’n  nuwe  geheel  te  komponeer, 
is  daar  in  al  sy  romans  losse  beskrywinge  wat  die  aandag 
trek,  bv.  die  dansparty  by  Tewie  Hoets,  die  mislukte  doop- 
ekspedisie  na  die  Molopo,  die  ervaringe  van  die  sanggroep 
op  Kersaand.  Hy  is  op  sy  gelukkigste  wanneer  hy  ’n 
skilderagtige  groep  uiteenlopende  mense  in  hul  wesenlike 
sielsarmoede  kan  onthul.  Nêrens  by  hom  enige  veselfyne, 
uitgesponne  analises  nie,  maar  hoofsaaklik  suggestiewre 
aanduidinge  van  die  geheime  verlangens  van  sy  figure.  ’n 
Mens  begryp  volkome  Katriena  se  liefde  vir  haar  sadistiese 
dronklap-man,  Miemie  Viljoen  se  magteloosheid  teenoor 
die  sinistere  invloed  van  Keet  Human,  Flip  Hoets  se  wrede 
drifbuie  wanneer  hy  hom  aan  die  redelose  diere  te  buite 
gaan.  Oortuigend  veral,  die  fyn  insig  in  die  subtiele  faktore 
wat  die  verhoudinge  tussen  die  verskillende  sekse  be- 
invloed  — Gawie  Wentzel  teenoor  Vasthi  en  Estelle,  Jan 
Hoets  teenoor  Adali,  Hannes  Venter  teenoor  Annie  Frits  en 
Grya  de  Wet. 

In  sy  romans  leer  ’n  mens  Van  Blerk  ken  as  ’n  ernstige 
en  menslike  skrywer  wat  diep  nadink  oor  die  betekenis  van 
die  lewe  en  wat  genoeg  deernis  met  die  lydendes  en  die 
minder-bedeeldes  het  om  te  verseker  dat  sy  karakter- 
uitbeelding  die  aandagtige  leser  sal  interesseer.  A1  is  hy 
dikwels  nog  onbeholpe  en  is  daar  te  veel  plompe  direktheid 
in  plaas  van  subtieler  verhole  psigologie  in  sy  uiteenset- 
tinge,  het  hy  veral  in  sy  roman,  Los  Donkies,  ’n  bydrae  van 
betekenis  gelewer.  Omdat  hy  nog  te  veel  wil  gee,  vervaag 
die  eindbeeld  en  is  baie  van  sy  hooffigure  nie  veel  meer 
as  tipes  nie.  Daar  ontbreek  by  hom  nog  ’n  strenger  uit- 
sifting  van  die  gegewens,  meer  beheersing  en  ordening.  Hy 
moet  die  waarheid  leer  besef  van  Stevenson  se  woorde: 
„There  is  but  one  art,  . . . to  omit!” 

I. 

Uit  hierdie  oord 

waar  uit  die  pot 

die  sware  geur 

van  die  gekookte  vleis 

opstyg,  self  as  ons  treur, 

sal  ek,  o God 

opstaan  en  voorttrek  op  U Reis, 

Maar  dan  moet  U die  Woord 

se  waters  tot  ’n  goue  Poort 

laat  skei 

dat  ek,  bevry, 

daardeur  gaan  na  u Land. 

Dan  moet  u Gees 
’n  wolkkolom,  ’n  brand, 
steeds  vir  my  wees, 
bedags  oor  weëlose  sand 
’n  baken  en  ’n  sware 
skild  teen  die  gevare 
snags  . . . 


II. 

Hul  bring  my  die  gerugte 
van  vrugbaarheid  en  vrugte 
wat  wonderbaarlik  groei 
onder  die  son;  en  water 
wat  deur  valleie  vloei  . . . 
Dit  vind  my  volk  nog  later, 

maar  ek  mag  nie  ingaan 
o God  deur  U Jordaan, 
ek  bly  in  U Woestyn 
ewige  swerweling, 
na  stryd  en  pyn 
eensame  sterweling  . . . 

Toe  die  skuit  begin  uitgly  voor  die  stoot  van  die  spaan, 
slaan  die  meisie  ’n  trillende  haal  uit  die  snare  wat  die  jong- 
man  laat  omruk  na  haar.  ,,Stil!”  sis  hy,  toe  iemand  die 
skemerige  wal  afgehardloop  en  plassend  deur  die  vlak 
water  aangestorm  kom,  en  na  die  skuitrand  gryp  met  ’n 
haal  wat  hulle  op  donker  olierige  swellings  laat  dein.  Die 
jongman  bly  gebukkend  oor  die  stuurspaan  staan;  die 
meisie  met  die  kitaar  oor  haar  skoot  steek  uit  soos  ’n 
anker  in  die  nou  boeg;  geen-een  maak  ’n  beweging  wyl  die 
vrou  hygend  op  die  middelste  bankie  oorval  nie.  Geen-een 
praat  wyl  sy  haar  voete  log  en  tydsaam  langs  die  ding  wat 
in  die  buik  van  die  skuit  opgebondel  lê,  plaas  nie. 

Dan  sit  sy  stil  en  hyg. 

„Jon,  wat  gaan  jy  doen?”  bring  sy  eindelik  uit. 

Dit  was  geen  vraag,  selfs  geen  verwyt  nie.  En  dadelik 
snou  hy  terug: 

„Waarom  vra  jy  as  jy  gekom  het!” 

Die  vrou  antwoord  nie;  sy  is  opeens  geduldig  en  stil. 
Deur  die  stilte  pluk  die  meisie  weereens  ’n  snaar  en  wyl  dit 
nog  tril,  sê  sy:  „Hier  is  ons  almal,”  so  liggies  dat  dit 
onmoontlik  is  om  te  weet  of  sy  dit  bewend  of  ligsinnig  met 
die  punte  van  haar  lippe  gesê  het. 

Die  water  begin  fluister  teen  die  kiel,  die  rivier  neem 
besit  van  die  skuit,  die  eb-gety  sleur  hul  kragtig  mee 
hoewel  die  oppervlak  stil  en  glad  soos  swart  sy  glinster. 
Alreeds  gly  die  oewers  harig  getand  teen  die  sterre  verby. 
Alreeds  beweeg  hulle  in  ’n  asemtoggie.  Die  somemag-lug 
vloei  aan  teen  hul  gesigte  met  die  geur  van  kruie  en  lou- 
warm  plante  in  die  lande  wat  vaagweg  agter  die  oewers 
skemer.  Die  stroming  pluk  die  agterstewe  om  in  hoë,  skielik 
sugtende  riete.  Hy  gaan  sit.  Hy  leun  uit  en  gryp  met  sy 
los  hand  na  die  ritselende  mes-gly  sny  van  die  riete  tot 
sy  vuis  die  skuit  hou. 

„Klim  uit,  Moeder,”  fluister  hy.  Sy  keel  snak  hoorbaar, 
en  hy  pleit  weer  ’n  keer  met  haar  dieselfde,  gepynigde: 
„Klim  uit,  Moeder  ...” 

Die  vrou  roer  nie.  Die  enigste  geluid  is  die  getinkel  van 
water  wat  êrens  tussen  die  stengels  en  die  wilde  tiemie  na 

benede  kriewel,  en  ineens,  baie  naby,  die  hees  gekug  van 
’n  padda.  Die  riet  stroop  brandend  uit  sy  palm.  „Daar  moet 
geregtigheid  wees,”  sê  hy  nog  laer  as  tevore.  „Ek  gaan  af 
verby  die  vlakplek,  jy  kan  rny  nie  meer  keer  nie.”  Ongemerk 
langsaam  begin  die  skuit  se  neus  verder  aan  stoot  deur  die 
riete  wat  vaagweg  rondom  knik.  „Ek  gaan  saam  met  julle,” 
sê  die  vrou  stilweg.  Die  skuit  bly  steek  in  ’n  papkuil-ruigte; 
hy  gryp  na  die  stuurspaan  met  albei  hande  en  karring  die 
skuit  uit  na  die  middel  van  die  stroom  en  sit  en  hou  die 
spaan  in  ’n  verdwaasde  woede-stilte. 

Die  water  skuur  sag  sissend  onder  die  kiel  en  suig  met 
gorrelende  keel  aan  die  lem  van  die  spaan.  Nou  en  dan  ruk 
hy  aan  die  spaan  om  die  skuit  in  die  middel  tussen  die 
oewers  te  hou,  êrens  tussen  die  weerspieëlde  skaduwees 
van  die  oev/ers  wat  donker  saam  met  die  skuit  beweeg  soos 
die  kake  van  ’n  slagyster  wat  altyd  amper  dreig  om  na 
vore  toe  te  klap.  Die  gety  voer  die  skuit  vinnig  mee  deur 
die  halfgesiene  vorme  van  nag  onder  die  sterre  en  die 
hemel  se  onbepaalde  klem-  van  nag. 

Die  rivier  begin  ’n  wye  draai  maak. 

Die  rivier  kronkel  omlaag,  soos  omhoog,  die  melkweg  se 
lang  spiraal  sterre.  Die  rivier  is  ’n  gladde  derm  wat  deur 
swart  geglinster  kronkel. 

Skielik  wys  die  meisie  met  haar  hand. 

Selfs  sonder  om  om  te  draai  kan  hulle  dit  sien,  dwars  in 
die  draai:  die  huis,  soos  ’n  klein  helder  opening  in  die 
swartheid  van  die  rant,  met  lig  stralend  uit  alle  vensters. 
Dit  baken-roep  agter  hulle  met  meer  dan  net  die  betekenis 
van  lamplig;  hulle  sit  stil  en  kyk  hoe  dit  van  agter  uit  die 
nag  na  hulle  reik  met  lang  vingers  van  glinstering,  verrafel 
deur  die  water-bewing  agter  die  skuit. 

Almeteens  leun  hy  vorentoe  na  die  vrou  met  sy  mond 
half-ope;  hy  bly  verstyf  so  sit,  die  woorde  bly  uit. 

Dit  is  die  meisie  wat  dit  sê,  nuuskierig,  in  ’n  klein  spot- 
tende  toonstyging  van  vra: 

„Jy  het  al  die  ligte  in  die  huis  aangesteek  voor  jy  gekom 
het?” 

Die  vrou  antwoord  of  roer  nie  eens  nie. 

Dit  is  so  donker  hulle  kan  haar  gesig  nie  lees  nie,  en  net 
die  swaar  vorm  van  haar  liggaam  onderskei  en  hoe  sy 
hurkend  oor  die  donker  bondel  aan  haar  voete  sit. 

Toe  trek  die  meisie  haar  skouers  so  wild  op  dat  die  kitaar 
op  haar  knieë  ruk  en  hol  trillend  op  die  skuitrand  beuk. 
Sy  draai  haar  kop  weg  om  te  staar  na  die  verbyglydende 
oewers.  Sy  hou  aan  met  rondkyk  om  haar  en  haar  neus- 

vleuels  span  om  te  snuif  na  die  aarde-ruik  en,  af  en  toe,  die 
swaar-geurende  asem  van  plante  wat  van  geheime  aroma- 
tiese  lewe  op  die  oewers  vertel.  Eenmaal  skud  sy  haar  hare 
ooglopend  terug.  Sy  is  lenig  en  rusteloos  in  die  boeg ; op  die 
wyse  van  ’n  dier  wat  onrustig  op  en  af  agter  tralies  dwaal, 
miskien  selfs  op  ’n  wanhopig  menslike  wyse,  skyn  sy  hulle 
bewus  te  wil  maak  van  die  teenwoordigheid  van  die  aarde 
daar  in  die  skuit  op  die  reuklose  doodswart  waíer  waar 
hulle  nie  anders  kan  as  ondraaglik  gewaar  nie. 

Dan  eers  en  vir  die  eerste  maal  draai  die  vrou  haar  kop 
om  die  meisie  aan  te  kyk.  Die  jongman  sit  roerloos  by  die 
spaan.  Die  skuit  gaan  deur  soetdoring-geur  so  naby,  so 
warm  dat  die  meisie  ’n  beweging  maak  wat  ’n  bewe-skom- 
meling  deur  die  skuit  stuur.  ,,Hou  nader  wal  toe,”  sê  sy. 
Die  bene  van  sy  pols  kraak  op  die  steel  van  die  spaan.  Sy 
stem  breek  uit  sy  mond. 

„As  hy  die  haelgeweer  gehaal  het  voor  ek  hom  kon 
bykom,  sou  sy  nou  saam  met  hom  in  die  skuit  gewees  het!” 

Hy  roep  dit  in  getergde  verontwaardiging  teen  die  vrou, 
maar  hy  bly  verby  haar  na  die  meisie  staar. 

Sy  beantwoord  nie  eens  sy  kyk  nie. 

Toe  spring  hy  op  sy  voete. 

„Het  jy  minder  skaamte-gevoel  dan  ’n  teef  . . . jou  . . . 
jou  ...”  Die  skuit  swaai  gevaarlik  op  die  snelle  water. 
Aan  die  linkerkant  doem  die  donkerder  donker  van  ’n 
krans:  sedert  die  verligte  huis  na  agter  verdwyn  het,  vloei 
die  rivier  sneller  dan  tevore  in  die  nou  gleuf  tussen  die 
rante. 

Hy  stamel  in  die  rou  magteloosheid  en  roep:  „Is  alles 
om  ’t  ewe  vir  jou  . . . dat . . . jy  sit  daar  met  jou  vervloekste 
kitaar  en  jy  . . . Hella  . . . jy  is  die  oorsaak  van  dit  alles  . . .” 

,,Praat  sagter,”  kom  van  die  vrou,  kom  stil  alleen  die 
woorde  van  haar  stem. 

„Praat  sagter  ...” 

Die  kransmassa  gryp  jaend  na  die  sterre. 

„Dis  nie  waar  nie,”  laat  die  meisie  nors  hartstogtelik 
hoor.  ,,Ek  ...”  Haar  stem  sterf  weg  asof  wat  sy  wou  sê 
nie  langer  belangrik  is  nie,  en  vlam  dan  weer  op:  „Kan  ek 
nie  eens  asemhaal  sonder  dat  jy  kwaad  word  nie?” 

Hy  gluur  haar  woedend  aan.  Met  een  verbasend  handige 
beweging  gryp  die  vrou  die  roeispaan  aan  haar  linkerkant 
op  en  stoot  dit  uit  oor  die  skuitrand.  Sy  alleen  het  betyds 
gewaar.  Hulle  kan  die  houtlem  hoor  knars  op  steen,  en  vir 
die  oomblik  wat  beweging  huiwerend  dig  voor  die  rotse 
sidder,  die  digte  spinnekophoof  van  ’n  aalwee  turend  uit 

die  swart  bo  hul  sien  hang.  Toe  swaai  die  skuit  logweg  uit. 
Die  stroom  gryp  weer  na  die  kiel,  stoot  die  hout  gladderig 
terug  in  die  groewe  van  spoed.  Die  vrou  trek  die  spaan  in, 
en  weereens  gaan  hy  sit.  Hy  beur  die  stuurspaan  eenmaal 
hard  oor  en  skommel  die  boot  weereens  uit  na  die  middel 
van  die  stroom. 

„Ons  moet  saggies  praat,”  sê  die  vrou  nog  ’n  keer. 
,,Mense  sal  ons  hoor.  En  hy  kan  bykom,  hy  sal  ons  ook 
hoor,  en  dan  later  as  hy  dronk  is,  sal  hy  praat  en  ons  voor 
ander  beskaam.” 

Sy  het  dit  sag  soos  vantevore  gesê,  maar  nou  met  ’n 
stemtoon  van  so  ’n  hardnekkige  en  verdrietige  beslistheid 
dat  die  kalmte  daarvan  verbaas.  Sy  kyk  op  na  die  jongman; 
hy  staar  spraakloos  terug.  Ook  die  meisie  sit  stil.  Verby 
haar  kop  en  skouers,  laeraf  op  die  stroom  waar  die  somber 
rúe  van  die  rante  wegval,  skemer  die  sandplaat  se  bleek 
lei-dowwe  lyn  soos  ’n  litteken  van  verdwasing  voor  hulle 
in  die  nag.  Eensaam  ver  skree  ’n  kiewiet. 

In  ’n  vuur-glimmende  boog,  skielik,  spring  ’n  vis,  slaan 
die  water  met  klappende  lyf.  Naaldpimtjies  fosfor-skuim 
dans  ’n  oomblik  waar  die  vis  gespring  en  verdwyn  het:  die 
sout  see  kan  nie  ver  wees  nie. 

Toe  lag  die  meisie,  ’n  klein  asemloos  rasperende  laggie. 

Dadelik  daarna  trek  hy  die  spaan  in,  en  nou  met  albei 
hande  vry,  tas  hy  onder  die  bank  en  sê  woes: 

„Daar  sal  geen  later  wees  nie!” 

Hy  pluk  die  rol  tou  en  sleep  die  groot  klip  knersend 
vorentoe  tot  tussen  sy  voete.  Woes  gooi  hy  die  lus  vir  die 
eerste  knoop. 

„Na  wat  hy  gedoen  het,  kan  daar  geen  later  vir  hom 
wees  nie!” 

Die  vrou  en  die  meisie  bly  stil.  Ërens  eensaam  en  ver  roep 
die  kiewiet  weer,  en  wyl  hy  die  punt  van  die  dik  tou  om  die 
klip  draai  en  knoop,  sien  hy  nie  hoe  die  vrou  ’n  beweging 
maak  wat  terselfdertyd  afwerend  roer  en  die  meisie  aankyk 
nie.  Hy  sukkel  wild  met  die  steen  en  hyg  en  steier  teen 
die  skuit  se  swaai.  Die  water  maal  en  waterlag  na  agter. 
Hy  swaai  orent. 

,,Gee  pad,  Moeder!  Jy  weet  ek  moet  dit  doen!” 

Hy  staan  oor  haar. 

Die  vrou  verroer  nie  vanwaar  sy  met  haar  rokke  tussen 
die  twee  bankies  wydgesprei  sit  nie. 

„Jy  kan  dit  alleen  doen  as  jy  my  saam  met  hom  in  die 
water  gooi,”  sê  sy  baie  sag.  „Jon,  jy  kan  nie  sy  lewe  neem 
sonder  om  joune  ook  te  verwoes  nie.” 

Hy  staan  oor  haar.  Hy  lig  sy  twee  skuddende  vuiste.  Hy 
sê:  „Moeder,  jy  weet  niemand  sal  ooit  reg  hiervoor  eis  nie, 
niemand  sal  omgee  vir  ons  skande  nie,  niemand  anders  as 
onsself  kan  dit  doen  nie!”  Sy  stem  ruk  met  die  bitterheid 
wat  hom  alreeds  in  die  eensaamheid  uitdryf;  dit  roep  hees 
klaend  verby  die  woorde  van  sy  stem:  „Moeder,  jy  weet  ek 
moet  dit  doen!  Moeder,  dit  maak  nie  saak  wat  later  met 
my  gebeur  nie,  maar  daar  moet  geregtigheid  in  die  wêreld 
wees!” 

Sy  gesig  vertrek.  ,,’n  Ding  soos  hy  is  beter  dood!”  kreun 
hy,  en  buk  af  na  haar,  toe  sy  ’n  hand  opstrek  na  sy  gesig  en 
vinnig,  vinniger  sê: 

,,Wag,  my  seun,  wag,  ek  moet  jou  eers  iets  vertel  . . . ” 

Hy  wag  nie.  Hy  begin  die  hardnekkige  gewig  van  haar 
met  al  sy  krag  van  die  bankie  afsleep.  Die  skuit  skommel, 
swaai.  In  die  boeg  sak  die  meisie  op  haar  hurke  af;  die 
kitaar  gly  tongelend  op  die  planke  neer. 

„Luister,”  sê  die  vrou  weer,  sonder  om  teen  te  worstel, 
sonder  hyging  selfs,  in  ’n  stem  alleen  glasig  stil,  „luister 
na  my!  Jy  dink  jy  wreek  haar,  maar  wat  as  ek  jou  vertel 
dis  nie  sy  skuld  alleen  nie?  Wat  as  ek  jou  vertel  sy  kon 
hom  gekeer  het?  Sy  kon!  Sy  kon  en  sy  het  nie!  Ek  weet, 
Jon,  Jon,  ek  was  daar  ...” 

Dan  laat  hy  sy  arms  van  haar  val. 

„Hoeveel  kere  het  sy  hom  nie  spottend  laat  hoor  dat  hy 
oud  word  nie  ...”  gaan  sy  voort  voor  sy  verstil  en  met 
’n  ruk  haar  hoof  na  die  meisie  draai. 

Op  daardie  oomblik  loop  die  skuit  vas.  Dit  gooi  hulle 
tussen  die  bankies  neer.  Die  water  swaai  die  agterstewe 
om,  en  hoop  dadelik  op  in  plukkende  en  malende  geweld 
teen  die  sy.  Dit  sleep  die  kiel  skrapend  en  stampend  ’n  end 
verder  tot  dit  in  ’n  droë,  skuiwende  sug  van  sand  bly  steek. 

,,Die  sandplaat,”  sê  die  meisie  duidelik  bo  die  huilende 
jaag  van  die  water.  Hy  sien  nie  wanneer  sy  haar  skoene 
begin  afskop  nie,  maar  alleen  die  voltooiing  van  die  bewe- 
ging  as  sy  een  been  oor  die  kant  sit  en  dan,  vinniger,  die 
ander. 

„Hella!”  roep  hy  teen  haar,  maar  sy  begin  uitwaad  in 
die  vlak  water  wat  rondom  haar  bene  opspuit,  en  loop  aan 
met  ’n  vreemd  lukrake  en  tog  fascinerende  grasie  op  die 
verraderlike  sand  wat  soms  een  voet  afsuig,  tot  sy  saam- 
smelt  met  die  sandbank  waar  dit  dof  glinsterend  uitmond 
in  die  land  en  die  ruie  donker  daaragter. 

Hy  staan  nog  steeds  met  sy  gesig  na  die  land  gedraai  toe 
hy  die  vrou  hoor  roer  en  haar  stem  van  laag  uit  die  buik 

van  die  skuit  hoor  sê:  ,,Sy  oë  is  oop.”  Driftig  toe,  asof  hy 
nie  kan  verdra  óm  haar  te  hoor  praat  of  selfs  langer  naby 
haar  te  wees  nie,  gryp  hy  af  na  sy  broek  en  rol  die  pype 
op  en  spring  uit  en  begin  die  skuit  na  dieper  water  sleep.- 
Dit  is  nodig:  die  sakwater  is  op  sy  laaste,  sterkste  trek  en 
dit  sal  die  skuit  hoog  en  droog  op  die  sandplaat  laat  agter- 
bly. 

Wyl  sy  voete  versigtig  voel  vir  plekkies  dryfsand  en  die 
onverwagse  diepgespoelde  gate,  beur  hy  aan  die  skuit; 
telkens  as  hy  een  voet  neersit,  word  die  sand  byna  onmid- 
dellik  onder  die  sool  uitgemaal.  Hy  is  deurnat  tot  by  sy 
heupe  toe  hy  oplaas  die  diepkant  van  die  sandplaat  bereik 
en  die  skuit  staan  en  hou  wyl  hy  telkens  sy  voete  versit  en 
voel  hoe  sandkorrels  skurend  oor  sy  lig-glimmende  voete 
jaag,  en  sien  en  hoor  hoe  die  water  in  ’n  lang  sissende  en 
vonkende  lyn  oor  die  rug  van  die  sandplaat  skuiwe  waar 
visse  ook  in  ’n  gedurige  fosforiese  geplas  oorgeskiet  kom, 
en  een  of  twee  selfs  so  hoog  spring  as  om  in  die  skuit  te 
land.  Hy  staan  met  sy  gesig  na  die  land  gedraai  wyl  die 
vrou  beweeg  in  die  skuit,  en  visse  op  die  planke  klop.  Hy 
draai  nie  om  te  kyk  wat  sy  doen  nie;  hy  staan  langs  die 
skuit  wat  iedere  oomblik  dreig  om  uit  sy  hande  te  ruk,  en 
staar  uit  oor  die  metalige  geglinster  en  stroom  van  die 
water,  wyl  omhoog  die  melkweg  sy  rivier  van  roerlose 
vonke  oor  die  hemel  swaai,  en  alles  beweeg  en  blits  in  die 
groef  van  onherroeplik  vloei  om  sy  gesig  wat  strak  gestol 
soos  ’n  masker  is. 

Die  meisie  bly  nie  lank  weg  nie,  hy  sien  haar  vlam- 
vormige  skemeiing  terug-wapper,  maar  sy  is  geensins 
haastig  in  die  terugwaad  met  haar  rok  opgehou  bo  haar 
spookagtig  vlam-flikkerende  bene  nie,  en  selfs  toe  sy 
inklim,  plaas  sy  haar  bene  tydsaam  oor  die  skuitrand,  asof 
sy  alleen  besorg  is  oor  die  trae  en  absoluut  minimale 
inspanning  wat  vir  die  beweging  nodig  is  . . . ; in  daardie 
tergende  grasie  wat  hy  skielik  weet  is,  net  soos  die  vrou 
se  geduldige  koppigheid,  teen  hom  gerig,  openbaar  sy 
haarself  as  verwant  aan  die  vrou  in  die  vreemde  behoefte 
van  haar  krag  terug  te  moet  hou  vir  iets  anders  wat  nog 
nie  dadelik  gedoen  hoef  te  word  nie. 

Hy  staan  buitekant.  Sy  kneukels  klem  op  die  skuitrand. 
Hy  kan  alleen  altyd  onmiddellik  blindweg  rondom  hom 
breek  en  slaan  in  die  oomblik  se  verstikkende  mis. 

Hy  sê:  „Waar  was  jy!” 

„Dink  jy  ek  sal  dit  voor  haar  doen!”  pruil  sy  veragtelik, 
wyl  sy  die  kitaar  op  haar  skoot  optrek  en  haar  regterhand 
oordrewe  tydsaam  op  die  snare  laat  druip. 

Hy  staan  buite,  naby.  Sy  lippe  trek  weg  van  sy  tande. 
En  wyl  sy  hom  beskou,  wetend  dat  hy  gaan  eis:  „Is  dit 
waar?”,  begin  sy  glimlag  en  haar  hoof  sylings  buig,  en  hou 
hom  sylings  van  onder  haar  hare  dop,  glimlaggend,  maar 
in  ’n  mate  woedend,  met  haat  byna,  met  tarting  dat  hy 
moet  vra,  en  begin  die  tongelend  tergende  note  van  ’n  vul- 
gêre  deuntjie  uit  die  snare  doem-doem. 

Hy  lig  sy  hande  in  ’n  woedegebed  van  gryp  en  ruk  die 
kitaar  van  haar  weg  en  smyt  dit  in  een  wilde  haal  ver  oor 
die  water  weg.  Bewend  van  verontwaardiging  dat  sy  hom 
nou  so  koelbloedig  kan  bespot,  en  van  die  ander,  die  don- 
kerder,  die  woedende  dwarsboming,  staan  hy  in  die  water 
en  bemerk  nie  hoe  die  boot  begin  wegdrywe  nie. 

„Dis  al  wat  jy  vannag  in  die  water  sal  gooi!”  snerp  haar 
stem.  Onmiddellik  daarna  is  haar  gesig  so  saamgedruk 
dat  sy  geen  mond  het  nie. 

Hy  bemerk  alleen  regtig  as  die  skuit  buite  sy  bereik 
gedryf  het,  en,  skielik,  die  vrou  die  twee  spane  in  die 
rollings  uitstoot  en  terugleun  in  die  roei.  Die  skuit  skiet 
weg  van  hom.  Hy  staan  te  verdwaasd  om  te  roer;  mes-sny 
glad  jaag  die  water  en  grawe  die  sand  waarop  hy  staan 
van  onder  sy  voete  sodat  hy  gedmúg  dieper  sink;  hy  sien 
hoe  die  vrou  na  ’n  paar  hale  inhou  en  dan  op  daardie  afstand 
dieselfde  posisie  hou  met  klein  kort  trekkies  wat  die  skuit 
laat  lyk  na  ’n  vis  wat  op  polsende  vinne  hang. 

„Vergeef  my,  my  seun  ...”  hoor  hy  haar  roep. 

Hy  begrj^p,  hy  kan  sy  begrype  alleen  ontmoet  met  ’n 
woede  groter  as  hy  regtig  voel.  En  in  dié  woeding  sneller 
as  sy  vermoë  om  enige  rigting  of  sin  te  vind  of  êrens  vas 
te  hou  in  wat  langer  met  hom  gebeur,  swaai  hy  om  en 
begin  wild  en  tog  lomp  onvoldoende  teen  elke  sleur  van  die 
water  aan  sy  voete  aan  deur  die  spookagtig  haastende  eb- 
gety  beur.  Daar  in  die  donkerswart  water  vlekkend  met 
sterre  waar  vis  na  vis  kurwend  spring  in  ’n  net-geluid  wat 
sy  ore  snoer,  weet  hy  hoe  hy  ’n  elmboog  lig  na  sy  wang 
waar  ’n  vis  in  verby-vlug  die  vel  geskaaf  het,  en  hoe  hy 
as  ’t  ware  binnekant  dié  gebaar  die  bleekheid  laag  na  vore 
waar  die  see  en  die  lighuis  is,  sien  wink  en  wiel.  Hy  weet 
dat  hy  sy  hoof  ondraaglik  na  die  hemel  draai  toe  hy  dieper 
water  bereik  en  borsdiep  in  die  tregter  stromende  geweld 
insink,  maar  nie  waarom  hy  aanhou  voorwaarts  veg  nie, 
en  nie  waarom  toe  hy  haar  stem  sy  naam  hoor  roep,  hy 
sonder  ’n  oogwenk  van  huiwering  bly  staan  nie.  Terwyl  hy 
veg  om  op  sy  bene  te  bly,  hoor  hy  haar  stem  ’n  tweede  maal 
„Jon!  Jon!”  hartstogtelik  jonk  en  luid  bo  die  watergeluid 

opklink,  en  toe  hy  omdraai,  sien  hy  die  skuit  laer  af  op  die 
stroom.  Hy  sien  hoe  sy  nou  regop  staan  oor  die  vrou  en 
haar  toeroep:  ,,Draai  om,  hoor  jy!  Draai  om  of  sit  my  af !” 

In  die  skemerlig  skyn  die  skuit  met  die  twee  vroue  baie 
ver  weg  te  wees.  Asof  gevoelloos  staan  hy  en  kyk,  maar 
nou  gaan  die  meisie  se  stem  voort  om  te  roep  in  sy  bors, 
om  eensaamheid  terug  in  sy  bors  te  roep.  En  wyl  hy  deur 
die  nag  bly  staar  na  die  skuit,  en  sy  skeiding  van  hulle 
dieper  as  net  afstand  voel,  klem  dit  so  skrynend  onbeholpe 
in  sy  keel  dat  hy  skielik  kreun  en  sy  kop  op  sy  skouers 
roer.  Skielik  weet  hy  dat  hy  weer  saam  met  hulle  in  die 
skuit  moet  wees. 

Die  skuit  lê  stil.  Hy  hoor  die  vrou  se  stem  laag  murmel. 
Hy  begin  vinnig  stap  na  waar  hy  nader  aan  die  skuit  sal 
wees,  en  staan  daar  en  wag.  Hy  weet  nie  om  verbaasd  te 
wees  toe  hy  die  spane  sien  roer  en  glinsterend  in  die  sterlig 
terug  na  hom  sien  kruip  nie.  Stadig  roei  die  skuit  terug 
na  hom.  Saggies  stoot  dit  in  in  sy  hand. 

Die  meisie  gaan  sit,  val  miskien  neer  op  die  bankie  in 
die  boeg.  Hy  hou  die  skuitrand  baie  naby  haar.  „Jon,”  sê 
sy.  Haar  gesig  is  ’n  dringende  ovaal  wat  hom  laat  ril.  Die 
water  pluk  aan  die  hout  in  sy  hand.  Hy  laat  die  skuitrand 
deur  sy  vuiste  gly,  verby  die  vrou  wat  hom  dophou  en 
klim  in  en  gaan  sit  by  die  kronkeling  steen  en  tou.  Die 
skuit  dryf  verder  aan. 

Die  meisie  bly  staar  na  hom : hy  dink  sy  wil  hom  aanhits 
tot  die  geweld,  nou  om  haar  ontwil,  nou  om  die  ontwil  van 
hartstog  alleen.  Hy  voel  en  veg  die  blinde  medepligtigheid 
daarvan  in  sy  vlees : skielik  is  alles  soos  tevore,  en  dit  walm 
driftig  in  hom  dat  alles  soos  vantevore  is,  en  hy  spring  op 
en  soos  in  ’n  dodelike  worsteling  lig  hy  die  steen  met  albei 
hande  en  gooi  dit  weg  van  hom. 

„En  die  klip!”  hyg  hy. 

Die  water  is  diep  onder  die  hol-beukende  plas;  die  tou 
warrel  uit  oor  die  rand  en  spiraal  ’n  arabeske  van  betekenis 
te  duiselig  vinnig  om  herken  te  kan  word,  voor  dit  sink  en 
sissend  verdwyn. 

Langsaam  gaan  die  skommelende  golfies  weer  lê. 

Hy  kyk  weg  van  hulle  oor  die  water  wat  dof  en  stil  lê. 

„Ek  sal  nie  in  dieselfde  huis  as  hy  bly  nie,”  mompel  hy. 

Selfs  toe  praat  die  vrou  nie.  Sy  trek  die  spaan  in  asof 
sy  haar  krag  moet  spaar  van  selfs  op  so  ’n  klein  gewiggie 
verspil  te  word.  Sy  leun  oor  die  kant  om  haar  hand  te  benat 
en  leun  af  in  die  buik  van  die  skuit.  Sy  doen  dit  met  ’n 
verbasende  eenvoud  van  beweging:  as  die  meisie  oordadig 

38 


hoekig  of  golwend  in  al  haar  bewegings  verskyn,  vloei  die 
vrou  eenvoudig  en  reguit  na  die  ding  wat  sy  doen.  ,,Adam,” 
fluister  sy,  ,,Adam,  hoor  jy  my?”  en  buig  oor  die  donker 
hopie  wat  ’n  wyle  sedert  visse  swakkies  aan  hul  voete 
opgehou  spartel  het,  tekens  van  kreun  en  roer  begin  gee. 
Die  skuit  dryf  al  stadiger  aan  met  die  uitgeputte  gety  wat 
spoedig  weer  stroomopwaarts  sal  draai.  Windstote  soutige 
asem  raak  hul  wange  aan,  en  gaan  weer  lê;  teen  die  matte 
lug  hou  die  lighuis-straal  aan  met  sirkel  en  elke  paar  hart- 
kloppe  na  hul  gesigte  soek;  maar  waar  hulle  is,  van  die  lae 
moerassige  oewers  vanwaar  die  water  teruggetrek  het,  kom 
die  reuk  van  bedorwe  brak  slym  en  dooie  draaisels  sout- 
water  grasse.  Die  water  lê  dood  en  stil. 

In  die  boeg  draai  die  meisie  haar  kop  onrustig  terug 
na  hom. 

Die  skuit  lê  bewegingloos  op  die  water.  Die  skuit  lê  in 
die  lou  stank  nie  eens  êrens  aan  die  einde  van  êrens  uit- 
gespoeg  nie;  spoedig  sal  die  donker  derm  van  die  rivier 
hulle  dieselfde  onverteerde  pad  waarlangs  hulle  gekom  het, 
terug  begin  suig.  Hy  sit  fronsend  na  sy  hande  en  kyk. 
„Dit  word  laat,”  sê  die  vrou,  en  dadelik  ongeduldig  daarna, 
die  meisie:  ,,Waarom  land  ons  nie!”  Sy  rug  ruk  styf.  Hy 
stoot  die  spaan  uit.  Wyl  hy  die  skuit  na  die  naaste  land- 
punt  skommel,  vertrek  sy  gesig  om  honende  afsydigheid 
te  toon. 

Sodra  die  kiel  teen  die  modder  opsug,  spring  hy  af  en 
staan  langesaan. 

,,Help  my,”  sê  die  vrou. 

,,Kom,  Adam,  jy  moet  afklim,”  sê  sy  in  ’n  nuwe  stem- 
klank  van  smartlike  hulpeloosheid.  Maar  haar  arms  beweeg 
stewig  en  seker,  en  help  die  dom-dronke  man  op  sy  bene, 
en  stut  hom  teen  die  sylingse  ruk  van  die  skuit.  ,,Help  my,” 
sê  sy  luider.  Sy  herhaal  dit  nie.  Haar  arms  steek  stewig  en 
sterk  uit  van  die  stam  van  haar  lyf  wyl  sy  die  ou  man 
die  slymerige  wal  help  uitsteier.  ’n  Besliste  vreemde  laggie 
vloei  uit  op  haar  gesig  en  bly  daar,  selfs  toe  hy  onbeholpe 
bo  die  hoogwater-merk  staan  en  swaai,  en  sy  iets  kleins, 
miskien  ’n  beursie,  in  sy  hand  druk.  „Jy  moet  nooit  weer 
terug  kom  nie,”  sê  sy  netso  hulpeloos  teer  as  van  tevore. 
Sy  wag  tot  sy  sien  dat  hy  alleen  kan  staan.  „Verstaan  jy? 
Jy  kan  nooit  weer  terugkom  nie.”  Hy  toon  tekens  van  lewe: 
sy  ken  sink  rukkerig  en  sy  kop  presenteer  die  bloedgekoekte 
hare-kroon.  Toe  draai  sy  om  na  waar  haar  seun  langs  die 
skuit  verstyf  staan.  Toe  eers  kraak  haar  gesig  tot  skerwe 
van  moegheid.  Sy  gly  in  die  modder,  lomp  noudat  sy  alleen 

loop.  Sy  hoor  die  hees  geluide  agter  haar,  maar  sy  hou 
moeisaam  aan  met  afdaal  na  die  skuit.  Alleen  die  meisie  en 
die  jongman  sien  hoe  hy  swaai  en  skud  waar  hy  staan  en 
afkyk  na  hulle  en  afgryslik  probeer  lag  met  sy  gesig  wat 
selfs  op  ’n  paar  tree  afstand  ooglopend  in  ’n  grynslag 
verwronge  is. 

„Hy’s  nog  altyd  dronk,”  sê  die  jongman.  Dit  klink  asof 
hy  gespoeg  het. 

Die  vrou  daal  af  tussen  hulle  twee  gesigte. 

,,Hella  ...”  ruk  oor  die  jongman  se  lippe.  Sy  kop  ruk 
weg. 

Toe  spring  die  meisie  op  in  die  skuit  met  ’n  geluid  wat 
óf  woede  óf  afkeer  kan  wees,  en  soos  na  ’n  hond,  gooi  sy 
iets  na  die  nagmerrie-spotgestalte  bo  hulle  in  die  halflig, 
iets  wat  sy  voor  haar  voete  opgetel  en  wat  haar  miskien 
selfs  tevore  geïrriteer  het,  die  verkrimpte  kleinheid  van  ’n 
vis  wat  dof-nat  in  die  modder  neersmak. 

Hy  stoot  die  vrou  in.  Hy  stoot  die  skuit.  Hy  gryp  die 
spane  en  tog  sit  hy  en  kyk  hoe  die  vae  vorm  wegsteier 
in  die  nag. 

Vir  ’n  wyle  kyk  hulle  weg  van  mekaar  oor  die  water, 
drie  stiltes  geskeie  en  een  soos  die  dood. 

Die  skuit  lê  op  die  dooie  water.  Die  vrou  sit  inmekaar- 
gesak  in  ’n  moeë  hopie;  toe  hy  dink  dat  sy  geluidloos  aan 
die  huil  kan  wees,  gee  hy  ’n  wrange  lag  en  roep  teen  haar: 

„Jy  het  jou  sin  gekry  met  hom,  maar  nou  is  dit  tyd  dat 
jy  my  vertel  jy  het  gelieg.” 

Sy  het  die  woord  regverdigheid  uit  sy  mond  geslaan,  en 
hom  die  geweld  ook  ontneem,  maar  nou  sit  sy  te  leeg  en 
uitgeput  oorkant  hom  om  gehoor  aan  sy  kreet  te  kan  gee. 
Sy  beweeg  skaars  haar  hoof  na  sy  kant.  Maar  toe  roep  die 
meisie  trotsig  uit: 

„Jy  sê  jy  het  my  lief.  Dan  het  jy  nie  nodig  om  haar 
iets  te  vra  nie!” 

Sy  leun  na  vore  met  haar  hande  geklem  op  die  skuitrande 
soos  sy  hom  wild  trots  aankyk. 

Hy  kreun.  Hy  leun  oor  na  die  vrou. 

Sy  swyg. 

Dan  kyk  hy  weg  oor  die  water-duisterheid. 

„Ek  wens  hy  vrek,”  sê  hy,  maar  hy  weet  dat  dit  geen 
verskil  nou  meer  sal  maak  nie,  dat  die  donker  skadu  nou 
altyd  tussen  hulle  sal  wees. 

Die  skuit  roer  log,  die  gety  begin  weer  stroom-op  kruip, 
langsaam,  tergend  langsaam.  Hy  staan  op.  „Laat  my  roei,” 
mompel  hy.  Laat  hulle  snel  beweeg,  laat  hulle  jaag  uit  die 

elmboog  van  die  dooie  watersuwwe  doodheid  van  die  nag. 
Hy  wissel  van  plek  met  die  vrou,  hy  sv/aai  die  spane  uit, 
hy  span  sy  rug,  hy  kan  sy  rug  breek  in  die  voorwaartse 
beur  aan  die  spaan. 

Tog,  in  die  middel  van  ’n  haal,  verstywe  die  verwildering 
hom  oor  die  spane  met  vasgekeerde,  troebel  behoefte  dat 
die  vrou  praat,  en  mompel  hy,  hulpeloos  voor  die  brutaliteit 
van  sy  stem: 

„Moeder,  waarom  het  jy  die  ligte  laat  brand?” 

En  toe  sy  alleen  floutjies  roer,  roep  hy  dit  luider  weer 
’n  keer  teen  haar. 

Toe  maak  sy  ’n  ooglopende  poging,  sy  sit  selfs  meer 
regop  en  stut  haarself  op  haar  arms.  Sy  skyn  self  moeg 
daaroor  te  wonder,  of  miskien  alleen  oor  die  wyse  waarop 
hy  dit  geroep  het  teen  haar.  Oplaas  roer  haar  stem: 

,,Ek  weet  nie  . . . ek  . . . ek  wou  ...” 

„Maar  jy  weet  waarom  jy  my  moes  bevuil,”  merk  die 
meisie  bytend  op. 

Daarna  sit  die  vrou  nog  ’n  wyle  stil,  versamel  sy  haar 
krag  stil  tot  nog  ’n  poging.  „Vergeef  my,  Hella  ...” 
fluister  sy  toe,  „jy  moet  my  vergewe  dat  ek  dit  gesê  het . . . 
Maar  nou  is  dit  verby  ...” 

Haar  stem  eindig  op  ’n  noot  van  byna  onmenslike  uit- 
geputheid;  haar  gesig  sink  af  in  haar  hande  soos  ’n  blom 
wat  in  duisternis  sluit. 

Hy  sit  met  sy  arms  op  die  spane  geleun,  en  voel  hoe  die 
rivier  onder  hulle  spiere  kry.  Sonder  dat  hy  weet  wanneer 
begin  hy  weer  ritmies  weef  in  die  roei,  met  elke  spaanslag 
vorentoe  gebuig  soos  een  wat  deur  dik  mis  probeer  sien. 
Sy  asem  begin  snak  in  sy  keel,  maar  hy  verminder  sy  spoed 
nie,  hy  hou  vol  in  die  arbeid  waarin  hy  vir  ’n  wyle  verligting 
kan  vind.  ’n  Wyle  lang  is  die  nag  waarlik  ’n  koel  rivier 
vir  sy  swaaiende  vlam. 

Eenmaal  raak  die  meisie  sy  skouer  van  agter  aan,  en 
nog  steeds  nukkerig  laag,  maar  nou  met  ’n  dringendheid 
asof  skielik  bevrees,  vra  sy  hom  om  na  die  kant  te  roei, 
nader  aan  die  bleek  spoke-bome  wat  hul  takke  in  die  swaar 
soetheid  van  hul  geur  af  na  die  water  laat  hang.  Hierdie 
keer  luister  hy  na  haar.  Hy  sit  met  die  spaanlemme  net 
bo  die  water,  net  geraak  deur  die  krulletjies  mis  wat 
dromerig  op  die  water  se  swart  glas  roer,  en  voel  hoe  die 
bloesem-geur  swaar  soos  slaap  en  met  ’n  dodelike  soetheid 
in  sy  bloed  beweeg.  ’n  Witheid  is  aan  die  kom  in  die  lug, 
en  as  hy  draai  na  waar  sy  in  die  boeg  staan  en  opreik  na 
die  tak  soetdoring-bloeisels,  verlig  daardie  eerste  flouheid 

van  die  komende  dag  die  stuurse  roer  van  haar  hande  op 
die  tak  wat  moeilik  is  om  af  te  breek,  en  onthul  floutjies, 
met  alleen  ’n  dons  van  lig,  die  sinnelike  aandag  van  haar 
gesig  omhoog  gelig  asof  sy  die  bloeisels  spytig  kan  skeur 
en  kneus  as  die  tak  haar  langer  weerstaan,  wyl  sy  tog  weet 
dat  sy  end-uit  sal  voortgaan  met  die  taak  van  haar  vingers 
tussen  die  bloeisels  en  die  dorings.  In  daardie  oomblik  is 
daar  meer  moedige  koppigheid  dan  enigiets  anders  in  haar 
gesig.  Hy  hou  sy  gesig  na  hare  gedraai. 

Toe  sy  weer  gaan  sit,  en  die  bleek  tak  bleek  op  haar 
knieë  hou,  roer  sy  asof  bevrees  voor  sy  blik.  Sy  kyk  weg 
oor  die  water  waarlangs  hulle  gekom  het. 

,,Jy  sal  vir  my  ’n  ander  kitaar  moet  koop,”  sê  sy  so  stug 
en  sag  dat  hy  alleen  hoor. 

Hy  hou  die  spane  ’n  wyle  in  die  harde  kringe  van  sy 
hande.  Alreeds  sis  die  stroom  onder  die  kiel,  en  voor  hy  in 
die  vlugtende  vlees  daarvan  met  albei  spane  byt,  kan  hy 
voel  hoe  die  donker  wil  van  die  gety  hul  nou  weer  stroom- 
opwaarts  voer. 

ShJU.  C.WI.L 


VIER  HERFSURE 


I.  W OUDLANDSKAP 

Oor  die  woudland  van  die  najaar 
buig  die  hemel  hoog  en  blink. 

Op  al  die  paadjies  het  rooi  blare 
uit  die  populiere  gesink. 

Wie  bring  ’n  besem  met  stewige  steel 
om  hulle  in  hopies  te  vee? 

Die  wind  spring  onder  die  blaargoud  in, 
dra  dit  soos  stuifmeel  mee! 


’n  Man,  met  mantel  van  groen  oor  die  skouers, 
is  op  pad  deur  die  bronsrooi  woud; 
rondom  wapper  die  sluiers  van  die 
wind  in  rooi  en  in  goud. 

Vloedwaters  uit  die  berge  het 
die  rivier  oor  sy  walle  gestoot! 

Oor  die  kruine  van  die  bome 
vlieg  daar  wolke,  donker  en  groot. 

Één  wat  smiddags  onder  die  son 
in  die  rooi  goud  van  die  bome 
aan  talm  is,  mag  verlore  raak 
in  vergulde  blaredrome! 


II.  BRUIN  RIVIER 

In  stroom  van  blou  op  die  heuwelrug 
sien  ek  wind  aan  beweeg; 
dit  skud  aan  al  die  appelbome, 
maar  die  takke  is  leeg. 

Salmrooi  tussen  die  appelwortels 
sien  ek  paddastoele  staan, 
luister  hoe  wildeganse  oor 

my  hoof  na  die  noorde  gaan. 

In  die  koring  groei  rooi  papawers, 
krisante  het  so  helder  ’n  geur! 
Ek  droom  van  my  geliefde  in 

die  boord,  deur  herfs  verkleur. 

Dan  stap  ek  in  ’n  geverfde  boot, 
seil  uit  op  die  bruin  rivier; 
die  wind  wat  skuimwit  om  my  raas 
gee  vir  my  plesier! 

Brandergekabbel  vergesel  die  slag 
van  die  roeier  in  my  hand; 

Vér  agter  laat  ek  die  appelboord 
aan  die  rivier  se  rand! 

Sonlig  op  my  gesig  en  hare 
is  ’n  warm  troos  . . . 

Maar  ag,  kortstondig  hierdie  stemming! 

Ek  word  rusteloos! 

Want  droewige  gedagtes  breek 
deur  my  sonplesier: 

hy  is  weg,  en  ek  allenig 
op  die  herfsrivier! 

m.  OOSTERKASTEEL 

Oosterkasteel  aan  die  berg  se  flank; 
torings  swart  teen  die  aandrooi  gerank. 

Maalwind  spring  op  en  skud  aan  die  aarde, 
ruk  herfsappels  af  in  die  krom  boomgaarde. 
Terfsgras  hang  swaar  van  saad  en  geur, 
herfsbome  word  geel  en  oranje  verkleur. 

Die  vier  seisoene  se  draaiende  wiel 
Dreig  om  my  herfstuin  met  ryp  te  verniel! 

Soos  dons  op  my  voorhoof  onthou  ek  jou  kus: 
my  liefde  word  deemoed  — ek  kan  berus. 

IV.  POPULIERBOME 

Deur  die  hek  se  bamboes-latei 

sien  ek  die  grafplaas  uitgesprei: 

murmel-murmel  populierbome  sê 

dat  dié  wat  moes  sterwe,  onderkant  lê  — 

al  honderd  jaar  lank  sonder  wakker  te  word  — 

swart  is  die  kluite  oor  hulle  gestort! 

Langs  wit  stamme,  die  klipsplete  deur, 
bars  bergwater,  rooigeel  gekleur. 

Die  jaar  se  sneeutyd  kom  al  aan; 
alles  moet  verand’ring  ondergaan! 

Oor  die  wêreld  skuiwe  duisternis  en  lig, 
aan  die  lugruim  hang  die  maan  se  bleek  gesig, 
valsterre  streep  die  uitspansel  oor, 
raak  net  so  vinnig  in  die  niets  verloor! 

Die  mens  se  lewe  is  die  vereensaamde  kreet 
van  ’n  reisiger  wat  die  weg  nie  meer  weet, 
maar  in  aarseling  op  ’n  verwoeste  hei 
sy  arms  oop  na  die  hemele  sprei  . . . 


45 


Jbie  bJemcýlzeév'  van 

JJean* 

ANDRÊ  GIDE 


Uit  die  Frans  vertaal  deur  Marius  Valkhoff 

Soos  die  skilders  van  die  ou  triptieke  het  ek  hier,  vir  my  eie 
stille  vreugde,  die  gelykenis  geskïlder  wat  ons  Here  Jesus 
Christus  vir  ons  vertel  het.  Terwyl  ek  die  dubbele  inspirasie 
wat  my  vervul,  versprei  en  ongedeel  laat,  sal  ek  probeer  om 
g’n  enkele  God  se  oorwinning  oor  my  te  bewys  nie,  ook  nie 
my  eie  oorwinning  oor  Hom  nie.  Maar  as  die  leser  enige 
vroomlieid  van  my  eis,  sal  hy  die  dalk  nie  te  vergeefs  in  my 
skïldering  soek  nie,  waar  ek  my,  soos  ’n  opdraggewer  in  die 
hoek  van  sy  skildery,  op  die  knieë  neergebuk  het  teenoor  die 
verlore  seun,  en  net  soos  hy,  tegelyk  lag-lag  en  tog  met  die 
gesig  in  trane  gebaai. 

Toe  na  ’n  lange  afwesigheid,  vermoei  van  sy  fantasie  en 
ontgoël  deur  homself,  die  verlore  seun  uit  die  ontbering 
wat  hy  gesoek  het,  aan  sy  vader  se  gesig  dink,  aan  die 
ruime  kamer  waar  sy  moeder  haar  oor  sy  bed  buig,  aan 
die  tuin  vol  stromende  water  maar  tog  afgesluit  en  waar- 
uit  hy  altyd  wou  wegvlug,  aan  die  suinige  ouere  broer  van 
wie  hy  nooit  gehou  het  nie,  maar  wat  nog  voorlopig  dié 
deel  van  sy  eiendom  vashou  wat  hy  in  sy  losbandigheid 
nie  kon  verkwis  nie,  toe  moet  hy  erken  dat  hy  nie  die  geluk 
gevind  het  nie,  nee  selfs  nie  ’n  rukkie  die  dronkheid  kon 
verleng  wat  hy  by  gebrek  aan  geluk  gesoek  het  nie.  O,  dink 
hy,  as  my  vader,  wat  eers  kwaad  vir  my  was,  geglo  het  ek 

* Hierdie  bewerking-  van  die  gelykenis  van  Lukas  15  het  André  Gide  in 
Februarie  1907  geskrywe,  nadat  die  katolieke  digter  Paul  Claudel  in  die 
voorafgaande  jaar  probeer  het  om  hom  te  bekeer.  Ons  vind  in  hierdie 
vertelling,  wat  baie  karakteristiek  is  vir  Gide  se  denkwyse  en  styl,  ’n 
weerspieëling  van  die  gewetenskrisis  wat  die  oorspronklike  protestantse 
denker  toe  deurgemaak  het.  Ons  kan  in  die  verlore  seun  dalk  Gide 
self  herken,  in  die  Vader  — God,  soos  Gide  Hom  sien,  in  die  ouere 
broer  — die  Geestelikheid,  verteenwoordig  deur  Claudel,  in  die  jongere 
broer  — Gide  se  ideaal  van  die  vrygevogte  jong  mens,  in  die  Huis  — 
die  Kerk.  Miskien  het  hy  met  die  Moeder  aan  sy  vrou  gedink,  en  met 
die  huis  ook  aan  sy  familieplaas  in  Normandië,  in  teenstelling 
met  die  woestyn,  wat  waarskynlik  Noord-Afrika  voorstel,  waar  Gide 
baie  keer  gaan  ontspan  het.  Maar  die  skrywer  sê  self  in  sy  inleidinkie 
dat  hy  sy  ,,dubbele  inspirasie”,  nl.  die  simboliese  en  die  reële,  ,,versprei 
en  ongedeel”  gelaat  het,  en  ons  sal  dus  goed  doen  om  nie  baie  meer 
agter  hierdie  verhaal  te  soek  nie  as  net  ’n  mooi  en  diepsinnige  vervolg 
en  ,,korreksie”  op  die  bekende  gelykenis. — Nota  van  die  vertaler. 

is  dood,  sal  hy  nou  miskien  bly  wees  om  my  terug  te  sien, 
ondanks  my  sonde.  O ! wanneer  ek  baie  nederig,  met  geboë 
hoof  en  bedek  met  as,  na  hom  terugkom  en  sê,  terwyl  ek 
voor  hom  neerbuig:  ,,My  vader,  ek  het  teen  die  hemel  en 
teen  u gesondig”,  en  hy  sê  vir  my,  terwyl  hy  my  met  sy 
hand  ophef:  „Kom  in  die  huis,  my  seun”,  wat  sal  ek  dan 
maak?  . . . En  daar  begin  hy  al  vroom  op  pad  te  gaan. 

Wanneer  hy,  waar  die  heuwel  ophou,  eindelik  die  rook 
op  die  huis  se  dakke  merk,  is  dit  aand,  maar  hy  wag  vir  die 
donkerte  van  die  nag  om  sy  ellende  ’n  bietjie  te  verberg. 
In  die  verte  hoor  hy  sy  vader  se  stem;  sy  knieë  word  slap, 
hy  val  en  bedek  sy  gesig  met  sy  hande,  want  hy  skaam 
hom  oor  sy  skande,  ofskoon  hy  weet  dat  hy  die  wettige 
seun  is.  Hy  is  honger;  in  ’n  vou  van  sy  stukkende  jas  het 
hy  nie  meer  as  ’n  handvol  van  die  soet  peule  nie  waarmee 
hy  hom  voed  nes  die  varke  wat  hy  opgepas  het.  Hy  sien 
die  voorbereidings  vir  die  aandmaal.  Hy  onderskei  sy  moe- 
der  wat  op  die  stoep  vorentoe  kom  . . . nou  kan  hy  dit  nie 
meer  uithou  nie:  hy  hardloop  die  randjie  af,  gaan  langs 
die  werf  terwyl  sy  hond  blaf  en  hom  nie  herken  nie.  Hy 
wil  met  die  bediendes  praat,  maar  hulle  is  wantrouig  en 
gaan  opsy,  en  hulle  kom  hulle  meester  waarsku ; daar  is  hy ! 

Sekerlik  het  hy  die  verlore  seun  verwag,  want  hy  het 
hom  dadelik  herken.  Hy  maak  sy  arme  oop;  die  seun  kniel 
dan  voor  hom  neer,  en  terwyl  hy  sy  voorkop  met  een  arm 
verberg  en  die  ander  optel  om  vergewing  te  vra,  roep  hy: 

„My  vader,  my  vader,  ek  het  baie  gesondig  teen  die 
hemel  en  teen  u;  ek  is  nie  meer  werd  dat  u my  roep  nie; 
maar  laat  my  ten  minste  as  een  van  u bediendes,  selfs  die 
geringste  van  hulle,  in  ’n  hoekie  van  ons  huis  lewe  ...” 

Die  vader  rig  hom  op  en  druk  hom  teen  sy  hart. 

„My  seun,  laat  die  dag  waarop  jy  na  my  teruggekom  het, 
geseën  wees!”  En  die  vreugde  van  sy  oorstromende  hart 
vind  uiting  in  trane;  nadat  hy  sy  seun  se  voorkop  gesoen 
het,  rig  hy  sy  hoof  op  en  wend  hom  na  sy  bediendes: 

„Bring  die  mooiste  kleed;  trek  vir  hom  skoene  aan  sy 
voete  en  ’n  kosbare  ring  aan  sy  vinger.  Soek  in  ons  stalle 
die  vetste  kalf,  slag  hom  en  berei  ’n  vreugdemaal  voor, 
want  hierdie  seun  van  my  wat  ek  dood  gewaan  het,  is 
lewendig.” 

En  omdat  die  nuus  al  rondgaan,  haas  hy  hom,  want  hy 
wil  nie  dat  ’n  ander  sê  nie: 

,,Moeder,  die  seun  wat  ons  beween  het,  is  aan  ons  terug- 
gegee.” 

Almal  se  vreugde,  wat  soos  ’n  gesang  opstyg,  maak  die 

oudste  seun  bedruk.  As  hy  hom  tog  aan  die  gemeenskaplika 
tafel  neersit,  is  dit  omdat  sy  vader  deur  sy  uitnooi  en  aan- 
dring  hom  daartoe  dwing.  Net  hy  onder  al  die  gaste  — tot 
die  geringste  bediende  is  uitgenooi  — vertoon  ’n  bose  gesig: 
Hoekom  word  daar  aan  die  berouvolle  sondaar  meer  eer 
bewys  as  aan  homself,  aan  hom  wat  nooit  gesondig  het  nie. 
Hy  verkies  die  goeie  orde  bo  die  liefde.  As  hy  goed  vind 
om  by  die  fees  te  verskyn,  is  dit  net  omdat  hy  sy  broer 
krediet  gee  en  hom  daarom  vir  een  aand  sy  vreugde  kan 
leen ; die  rede  is  ook  dat  sy  vader  en  moeder  vir  hom  belowe 
het  om  móre  die  verlore  seun  onder  hande  te  neem,  en  dat 
hyself  hom  ook  voorgeneem  het  om  hom  ernstig  te  ver- 
maan. 

Die  fakkels  rook  na  die  hemel.  Die  maaltyd  is  beëindig. 
Die  bediendes  het  die  skottels  weggeneem.  Nou,  in  die  nag 
waarin  g’n  windjie  begin  waai  nie,  begin  in  die  moeë  huis 
mens  na  mens  inslaap.  Maar  tog  weet  ek  dat  in  die  kamer 
langs  dié  van  die  verlore  seun,  ’n  kind,  sy  jongste  broer, 
rus  wat  die  hele  nag  tot  dagbreek  toe  vergeefs  sal  probeer 
om  die  slaap  te  vat. 

DIE  VADER  SE  VERMANIN G 

My  God,  ek  kniel  vandag  voor  u neer  met  my  gesig  in 
trane.  Indien  ek  my  hier  u dringende  gelykenis  herinner 
en  hom  oorskrywe,  is  dit  omdat  ek  weet  hoe  u verlore  seun 
was,  omdat  ek  my  in  hom  herken,  omdat  ek  somtyds  in 
my  die  woorde  hoor  en  heimlik  herhaal  wat  u hom  in  sy 
grote  nood  laat  uitroep  het: 

„Hoe  baie  bediendes  van  my  Vader  het  by  hom  oorvloed 
van  brood,  en  ek  vergaan  van  honger.” 

Ek  stel  my  die  Vader  se  omarming  voor  en  my  hart 
smelt  by  die  warmte  van  so  ’n  grote  liefde.  Ek  verbeel 
my  selfs  die  voorafgaande  nood,  ja,  ek  verbeel  my  alles 
wat  ’n  mens  wil.  Ek  glo  daaraan;  ek  is  self  die  een  wie  se 
hart  klop  wanneer  hy,  daar  waar  die  heuwel  ophou,  weer 
die  bloue  dakke  van  die  huis  sien  wat  hy  verlaat  het. 
Waarom  wag  ek  nog  om  na  die  woning  te  hardloop  en  in 
te  kom?  Hulle  wag  vir  my.  Ek  sien  al  die  vetgemaakte 
kalf  wat  hulle  toeberei  . . . Hou  op!  Dien  die  feesmaal  nie 
te  gou  op  nie!  Verlore  seun,  ek  dink  aan  jou;  vertel  vir  my 
eers  wat  die  Vader  vir  jou  gesê  het,  die  volgende  dag,  ná 
die  welkomsmaal.  Ag,  Vader,  mag  ek,  ondanks  wat  die 
ouer  broer  u inblaas,  soms  u stem  deur  sy  woorde  heen 
hoor ! 

„My  seun,  hoekom  het  jy  my  verlaat?” 

„Het  ek  u rêrig  verlaat,  Vader,  is  u nie  orals  nie?  Ek 
het  nooit  opgehou  om  u lief  te  hê.” 

„Laat  ons  nie  redetwis  nie.  Ek  het  ’n  huis  gehad  wat 
jou  omsluit  het.  Hy  was  vir  jou  gebou.  Mensegeslag  na 
mensegeslag  het  daaraan  gewerk,  sodat  jou  siel  daar  ’n 
skuilplek  sou  kon  vind  en  ook  luukse  wat  hom  waardig 
is,  en  gemak,  en  ’n  beroep.  Jy,  my  erfgenaam,  my  seun, 
hoekom  het  jy  uit  die  huis  weggedi’os?” 

„Omdat  die  Huis  my  vasgehou  het.  Die  Huis  is  nie  uself 
nie,  Vader.” 

het  dit  gebou,  en  selfs  vir  jou.” 

„0,  uself  sê  dit  nie,  maar  my  broer.  U het  die  hele  wêreld 
gebou  met  die  Huis  en  met  wat  nie  die  Huis  is  nie.  Dog 
die  eintlike  Huis  is  deur  ander  as  u gebou;  in  u naam,  ek 
weet  dit,  maar  hulle  was  ander  mense  as  u.” 

„Die  mens  het  ’n  dak  nodig  waaronder  hy  sy  hoof  kan 
laat  rus.  Hoogmoedige!  Dink  jy  dat  jy  midde  in  die  wind 
kan  slaap?” 

„Is  daarvoor  so  baie  hoogmoed  nodig?  Armer  mense  as 
ek  het  dit  gedoen.” 

„Dit  was  die  armes.  Jy  is  nie  arm  nie.  Niemand  kan  van 
sy  rykdom  afstand  doen  nie.  Ek  het  jou  die  rykste  van 
almal  gemaak.” 

„My  Vader,  u weet  wel  dat  ek  by  my  vertrek  alles  wat 
ek  kon  van  my  besit  saamgeneem  het.  Wat  sal  ek  om  die 
goed  gee  wat  ’n  mens  nie  met  hom  saam  kan  vat  nie?” 

„Die  hele  fortuin  wat  jy  saamgeneem  het,  het  jy  in 
dwaasheid  verkwis.” 

„Ek  het  u goud  in  genot  verander,  u vermanings  in 
verbeelding,  my  kuisheid  in  poësie  en  my  beperkings  in 
verlangens.” 

„Moes  daarvoor  jou  suinige  ouers  hulle  inspan  om  so 
baie  deug  in  jou  te  distilleer?” 

„Sodat  ek  dalk  met  ’n  skoner  vlam  kan  verbrand  wanneer 
’n  nuwe  vuur  my  aansteek.” 

„Dink  aan  die  suiwere  vlam  waf  Moses  gesien  het  op 
die  brandende  braambos:  dié  het  geskitter  maar  sonder 
te  verbrand.” 

„Ek  het  die  liefde  geken  wat  verteer.” 

„Die  liefde  wat  ek  vir  jou  wil  leer,  verfris  jou.  Wat  het 
jy  na  min  tyd  oorgehou,  o losbandige  seun?” 

„Die  herinnering  aan  daardie  genot.” 

„En  die  ontbering  wat  daarop  gevolg  het.” 

„In  die  ontbering  het  ek  my  naby  u gevoel,  Vader.” 

„Was  die  ellende  nodig  om  jou  daartoe  te  bring  om  na 
my  terug  te  keer?” 

„Ek  weet  nie  . . . Dit  was  in  die  droogte  van  die  woestyn 
dat  ek  die  meeste  van  my  dors  gehou  het.” 

„Jou  ellende  het  jou  beter  die  waarde  van  die  rykdomme 
laat  voel.” 

,,Nee,  dis  nie  reg  nie.  Verstaan  Vader  my  nie?  Toe  dit 
heeltemal  leeg  was,  is  my  hart  met  liefde  vervul.  Vir  die 
prys  van  al  my  eiendomme  het  ek  die  geesdrif  gekoop!” 

,,Was  jy  dus  gelukkig,  ver  van  my?” 

,,Ek  het  my  nie  ver  van  u gevoel  nie.” 

„Wat  het  jou  dan  laat  terugkom?  Praat.” 

,,Ek  weet  nie.  Miskien  my  luiheid.” 

,,Die  luiheid,  my  seun!  Wat  nog!  Was  dit  nie  die  liefde 
nie?” 

,,Vader,  ek  het  dit  al  vir  u gesê:  ek  het  nooit  méér  van  u 
gehou  as  in  die  woestyn  nie.  Maar  ek  was  moeg  om  elke 
móre  weer  in  my  bestaan  te  voorsien.  Tuis  eet  ’n  mens 
tenminste  goed.” 

„Ja,  die  bediendes  sorg  daarvoor.  So,  wat  jou  terug 
gebring  het  was  die  honger.” 

„Miskien  ook  die  lafhartigheid,  die  siekte  . . . Op  die 
duur  het  die  kos  wat  net  die  toeval  my  verskaf,  my  ver- 
swak;  want  ek  het  my  met  wilde  vrugte  gevoed,  en  met 
sprinkane  en  met  heuning.  Ek  het  hoe  langer  hoe  slegter 
die  ongemak  verdra  wat  eers  my  geesdrif  aangevuur  het. 
Snags,  wanneer  ek  koud  was,  het  ek  aan  my  bed  gedink 
wat  by  my  Vader  so  goed  reggemaak  was;  wanneer  ek 
gevas  het,  het  ek  gedink  dat  by  my  Vader  die  oorvloed  van 
opgediste  spyse  altyd  groter  was  as  my  honger.  Ek  het 
geswig;  om  nog  langer  te  veg  het  ek  my  nie  dapper  genoeg 
gevoel  nie,  nie  sterk  genoeg  nie,  en  tog  ...” 

„Dus  die  vetgemaakte  kalf  het  gister  vir  jou  lekker 
gelyk?” 

Die  verlore  seun  werp  hom  snikkend  met  sy  gesig  teen 
die  grond: 

,,Vader,  Vader!  Die  wilde  smaak  van  die  soet  peule  bly 
ondanks  alles  in  my  mond.  Niks  kan  die  heerlike  smaak 
daarvan  oortref  nie.” 

,,Arme  kind!”  hervat  die  Vader  wat  hom  ophef.  „Ek  het 
vir  jou  dalk  hard  toegespreek.  Maar  jou  broer  het  dit 
gewens  en  hy  maak  die  wet  hier.  Hy  was  dit  wat  my  aan- 
gemaan  het  om  vir  jou  te  sê:  ,Buitekant  die  Huis  is  daar 
g’n  heil  vir  jou  nie.’  Maar  luister:  Ek  was  dit  wat  jou 
gevorm  het;  ek  weet  wat  is  jou  lewe.  Ek  weet  wat  jou  op 
die  verre  paaie  gebring  het,  en  ek  het  vir  jou  aan  die  end 
gewag.  As  jy  vir  my  geroep  het,  was  ek  by  jou  gewees.” 

„Mv  Vader.  sou  ek  u dus  kon  gevind  het,  sonder  tuis 
te  kom?  ...” 

,,As  jy  jou  swak  gevoel  het,  het  jy  goed  gedoen  om  tuis 
te  kom.  Gaan  nou;  keer  terug  na  jou  kamer  wat  ek  vir  jou 
laat  regmaak  het.  Genoeg  vir  vandag;  rus  uit:  móre  sal  jy 
met  jou  broer  moet  praat.” 

DIE  OUDSTE  BROER  SE  VERMANING 

Die  verlore  seun  probeer  eers  om  ’n  hoë  toon  aan  te 
slaan. 

„My  ou  boet,”  begin  hy,  „ons  lyk  amper  nie  na  mekaar 
nie.  Ons  lyk  eintlik  glad  nie  na  mekaar  nie.” 

Die  ouer  broer  sê: 

„Dis  jou  skuld.” 

,,Hoekom  my  skuld?” 

„Omdat  ek  binne  die  bestaande  orde  gebly  het;  alles  wat 
daarvan  afwyk,  is  die  vrug  of  saad  van  hoogmoed.” 

,,Moet  ek  my  net  deur  foute  onderskei?” 

„Noem  slegs  goeie  eienskappe  wat  jou  terugbring  na 
die  bestaande  orde,  en  al  die  ander  — probeer  om  dit  te 
beteuel.” 

„Daardie  verminking  van  myself  is  nou  net  die  ding 
waarvoor  ek  bang  is.  Ook  wat  jy  wil  vernietig,  kom  van 
die  Vader.” 

,,Nee,  nie  vernietig  nie,  maar  beteuel,  het  ek  vir  jou 
gesê.” 

,,Ja,  ek  verstaan.  So  het  ek  indertyd  mos  my  deugde 
beteuel!” 

„En  daarom  ook  vind  ek  hulle  vandag  terug.  Jy  moet  hulle 
groter  sien  as  jy  doen.  Verstaan  my:  dis  geen  verminde- 
ring,  dis  ’n  verheffing  van  jouself  wat  ek  voorstel,  waar 
die  verskillendste,  die  oproerigste  elemente  van  jou  liggaam 
en  jou  gees  harmonies  moet  saamwerk,  waar  die  slegste 
in  jou  die  beste  moet  voed;  waar  die  beste  moet  onderwerp 
word  aan  ...” 

,,Ek  het  ook  so  ’n  verrukking  gesoek  wat  ek  in  die 
woestyn  gevind  het  — en  miskien  nie  baie  verskillend  van 
die  een  wat  jy  my  voorstel  nie.” 

„Eintlik  sou  ek  die  vir  jou  wil  oplê.” 

„Ons  Vader  het  nie  so  hardvogtig  gepraat  nie.” 

„Ek  weet  wat  die  Vader  vir  jou  gesê  het.  Dis  vaag.  Hy 
druk  hom  nie  meer  baie  duidelik  uit  nie  — sodat  ’n  mens 
hom  kan  laat  sê  wat  hy  wil.  Maar  ek  ken  sy  gedagtes  goed. 
By  die  bediendes  bly  ek  die  enigste  tolk  daarvan  en  wie 
die  Vader  wil  verstaan  moet  na  my  luister.” 

„Ek  het  hom  baie  goed  sonder  jou  verstaan.” 

„Dit  het  so  vir  jou  gelyk;  maar  jy  het  hom  sleg  verstaan. 
Daar  is  nie  verskeie  maniere  om  die  Vader  te  verstaan  en 
nie  verskeie  maniere  om  na  hom  te  luister  nie.  Daar  is  ook 
nie  verskeie  maniere  om  van  hom  te  hou  nie:  ons  moet  mos 
eensgesind  wees  in  sy  liefde.” 

„In  sy  Huis.” 

„Daardie  liefde  voer  daarna  terug;  jy  sien  dit  mos  aan- 
gesien  jy  nou  hier  terug  is.  Sê  net  vir  my:  Wat  het  jou 
gedrywe  om  te  vertrek?” 

„Ek  het  te  baie  die  gevoel  gehad  dat  die  Huis  nie  die  hele 
heelal  is  nie.  Ekself  is  nie  heeltemal  die  persoon  wat  jy 
sou  wens  dat  ek  is  nie.  Ondanks  myself  het  ek  my  ander 
akkers,  ander  lande  en  ander  paaie  verbeel  om  daarlangs 
weg  te  trek,  paaie  wat  nog  nie  gebaan  is  nie ; en  ek  het  my 
in  myself  die  nuwe  v/ese  verbeel  wat  daardie  paaie  met 
vreugde  gaan  soek  en  volg.  Toe  het  ek  weggeloop.” 

„Dink  eers  daaraan  wat  sou  gebeur  het  as  ek  net  soos 
jy  die  Vader  se  huis  sou  verlaat.  Die  bediendes  en  die 
bandiete  sou  al  ons  goed  geplunder  het.” 

„Dit  maak  nie  saak  nie,  omdat  ek  andere  besittings  ver- 
wag  het.” 

„Besittings  wat  jou  trots  oordrywe  het.  Boetie,  die  op- 
standigheid  is  nou  verby.  As  jy  dit  nog  nie  weet  nie,  sal 
jy  nog  eenmaal  leer  uit  watter  chaos  die  mens  voortgekom 
het.  Hy  het  hom  daar  sleg  uit  ontworstel;  met  al  sy  gewig 
val  hy  daarin  terug  so  gou  as  die  Gees  hom  daar  nie  meer 
bo  ophef  nie!  Moenie  dit  tot  jou  eie  skande  leer  nie!  Die 
goed  geordende  elemente  wat  jou  persoonlikheid  saamstel, 
wag  net  vir  jou  toegewe,  vir  jou  swakker  word  om  na  die 
anargie  terug  te  keer  . . . Maar  wat  jy  nooit  sal  weet  nie, 
dis  die  lang  tyd  wat  die  mens  nodig  gehad  het  om  die  mens 
te  vorm.  Noudat  die  model  klaar  is,  laat  ons  daarby  bly. 
,Hou  vas  wat  jy  het,’  sê  die  Engel  van  die  Kerk,*  en  hy 
voeg  daaraan  toe:  „Sodat  niemand  jou  kroon  kan  neem 
nie.”  Wat  jy  het,  dis  jou  kroon,  dis  daardie  koningskap  oor 
die  ander  en  jouself.  Die  oorweldiger  loer  op  jou  kroon; 
en  hy  is  orals,  en  hy  dwaal  rondom  jou  en  in  jou.  Hou  dit 
vas,  my  broer!  Hou  vas!” 

„Ek  het  dit  al  lank  los  gelaat;  ek  kan  my  hand  nie  meer 
op  my  erfgoed  lê  en  dit  vasvat  nie!” 

„Ja,  jy  kan;  ek  sal  vir  jou  help.  Ek  het  oor  die  goed 
gewaak  toe  jy  afwesig  was.” 

„En  dan  nog  dit:  daardie  woord  van  die  Gees  ken  ek 
ook;  jy  het  dit  nie  volledig  aangehaal  nie.” 

* Openbaring  3 :11. 

„Inderdaad,  dit  gaan  só  verder:  ,Wie  oorwin  — Ek  sal 
hom  ’n  pilaar  in  die  tempel  van  my  God  maak  en  hy  sal 
daar  nooit  weer  uitgaan  nie.’  ” 

„Hy  sal  daar  nooit  weer  uitgaan  nie.”  Dit  is  net  wat 
my  bang  maak. 

„Dis  vir  sy  geluk.” 

„0!  Ek  verstaan.  Maar  ek  was  al  in  daardie  tempel  ...” 

„Dit  het  met  jou  sleg  gegaan  om  daaruit  weg  te  gaan, 
omdat  jy  mos  wou  terugkom.” 

„Ek  weet,  ek  weet.  Hier  is  ek  terug,  dis  waar.” 

„Watter  goed  kan  jy  êrens  anders  soek  wat  jy  hier  nie 
oorvloedig  vind  nie?  Of  beter:  dis  net  hier  waar  jou  besit- 
tings  is.” 

„Ek  weet  dat  jy  rykdomme  vir  my  bewaar  het.” 

„Ten  minste  die  besittings  wat  jy  nie  deurgebring  het 
nie,  dit  wil  sê:  die  deel  wat  ons  almal  gemeenskaplik  besit: 
die  grondbesit.” 

„Het  ek  dus  niks  meer  self  nie?” 

„Ja,  daardie  besondere  deel  van  die  gawes  wat  ons  Vader 
dalk  sal  goed  vind  om  nog  vir  jou  te  bestem.” 

„Dis  die  enigste  waaraan  ek  geheg  is;  ek  stem  toe  om 
net  daardie  deel  te  besit.” 

„Hoogmoedige ! Jy  sal  nie  geraadpleeg  word  nie.  Tussen 
ons  gesê : daardie  deel  is  onseker  en  ek  raai  jou  liewers  aan 
om  daarvan  af  te  sien.  Daardie  deel  van  persoonlike  gawes 
het  jou  ongeluk  veroorsaak ; dit  was  die  goed  wat  jy  dadelik 
deurgebring  het.” 

„Die  ander  kon  ek  nie  saamneem  nie.” 

„Daarom  sal  jy  dit  nog  gaaf  terug  vind.  Maar  dis  genoeg 
vir  vandag.  Gaan  in  in  die  rus  van  die  Huis.” 

„Dis  reg,  want  ek  is  moeg.” 

„Laat  jou  moegheid  dan  geseën  wees.  Slaap  nou.  Móre 
sal  jou  moeder  met  jou  praat.” 

DIE  MOEDER 

Losbandige  seun  wie  se  gees  hom  nog  verset  teen  die 
woorde  van  jou  ouer  broer,  laat  nou  jou  hart  praat.  Wat 
is  dit  heerlik  om,  terwyl  jy  half  lê  aan  jou  moeder  se  voete, 
jou  voorkop  verborge  in  haar  skoot,  haar  strelende  hand  te 
voel  wat  sy  neerdruk  op  jou  opstandige  hoof. 

„Hoekom  het  jy  my  so  lank  alleen  gelaat?” 

En  omdat  hy  slegs  met  trane  antwoord,  gaan  sy  voort: 

„Waarom  sou  jy  nou  huil,  my  seun?  Jy  is  aan  my  terug- 
gegee.  Toe  ek  vir  jou  gewag  het,  het  ek  al  my  trane  ver- 
giet.” 

„Het  u nog  altyd  vir  my  gewag?” 

„Ek  het  nooit  opgehou  om  te  hoop  nie.  Voor  ek  inslaap, 
elke  aand,  het  ek  gedink:  As  hy  hierdie  nag  terugkom,  sal 
hy  dan  die  deur  kan  oopmaak,  en  dit  het  lank  geduur  voor 
ek  aan  die  slaap  geraak  het.  Elke  more  voor  ek  heeltemal 
wakker  was,  dink  ek:  Sal  hy  vandag  nie  tuiskom  nie? 
Daarna  het  ek  gebid.  Ek  het  so  baie  gebid  dat  jy  tog  moes 
terugkom.” 

„U  gebede  het  my  terugkeer  afgedwing.” 

„Glimlag  nie  oor  my  nie,  my  kind.” 

„0  Moeder!  Ek  kom  baie  nederig  by  u terug.  Sien  hoe 
ek  my  voorkop  laer  neerlê  as  u hart!  Daar  is  nie  één  van 
my  gedagtes  van  gister  wat  vandag  nie  ydel  word  nie.  Ek 
verstaan  amper,  nou  ek  by  u is,  waarom  ek  die  huis  verlaat 
het.” 

„Sal  jy  nie  meer  vertrek  nie?” 

,,Ek  kan  nie  meer  vertrek  nie  ...” 

„Wat  het  jou  eintlik  daarbuite  aangetrek?” 

„Ek  wil  daar  nie  meer  aan  dink  nie:  Niks  . . . Myself.” 

„Het  jy  dan  gedink  jy  sou  ver  van  ons  gelukkig  wees?” 

„Ek  het  nie  die  geluk  gesoek  nie.” 

„Wat  het  jy  dan  gesoek?” 

„Ek  het  gesoek  . . . wie  ek  was.” 

„0!  Jy  is  mos  ’n  seun  van  jou  ouers,  en  ’n  broer  tussen 
jou  broers.” 

„Ek  het  nie  na  my  broers  gelyk  nie.  Laat  ons  daar  nie 
meer  oor  praat  nie;  hier  is  ek  weer.” 

„Ja  sekerlik,  laat  ons  daar  nog  ’n  bietjie  oor  praat:  Moe- 
nie  dink  dat  jou  broers  so  baie  van  jou  verskil  nie.” 

,,Van  nou  af  aan  sal  my  enigste  sorg  wees  om  na  u almal 
te  íyk.” 

„Jy  sê  dit  met  berusting.” 

,,Niks  is  vermoeiender  as  om  my  ongelykheid  te  besef 
nie.  Die  reis  het  my  ten  slotte  moeg  gemaak.” 

„Jy  lyk  nou  baie  ouer,  dis  waar.” 

„Ek  het  gely.” 

„My  arme  kind!  Sonder  twyfel  was  jou  bed  nie  elke  aand 
opgemaak  nie,  en  jou  tafel  nie  vir  alle  maaltye  gedek  nie?” 

„Ek  het  geëet  wat  ek  gevind  het,  en  dikwels  was  dit  net 
onrype  of  bedorwe  vrugte  wat  ek  my  honger  mee  gestil 
het.” 

,,Het  jy  ten  minste  aan  niks  anders  gely  as  van  die 
honger  nie?” 

,,Die  middag  se  son,  die  middernag  se  kou,  die  woestyn 
se  onvaste  sand,  die  bossies  wat  my  voete  laat  bloei  het, 
niks  van  al  die  dinge  het  my  gekeer  nie,  maar  — dit  het 

ek  nie  vir  my  broer  vertel  nie  — ek  moes  ook  diens 
doen  ...” 

„Hoekom  het  jy  dit  verswyg?” 

,,Slegte  meesters  wat  my  liggaam  mishandel,  my  trots 
gekwes  en  my  skaars  genoeg  kos  gegee  het.  Toe  het  ek 
gedink:  Ag,  nou  ek  tog  moet  dien  . . . en  in  my  drome  het 
ek  toe  die  huis  weer  gesien  en  ek  het  teruggekeer.” 

Die  verlore  seun  buig  weer  die  voorkop  wat  sy  moeder 
teer  liefkoos. 

,,Wat  sal  jy  nou  maak?” 

,,Ek  het  dit  al  vir  u gesê:  My  bes  doen  om  na  my  groot 
broer  te  lyk,  om  ons  besittings  te  versorg,  om  te  trou  soos 
hy  . . . ” 

,,Jy  dink  seker  al  aan  iemand  wanneer  jy  dit  so  sê.” 

,,Ag,  enige  meisie  sal  die  uitverkorene  wees  as  u haar 
maar  uitgekies  het.  Doen  u soos  u vir  my  broer  gedoen  het.” 

,,Ek  sou  haar  wil  kies  in  ooreenstemming  met  jou  hart.” 

,,Dit  maak  nie  saak  nie!  My  hart  het  al  gekies.  Ek  lê  my 
trots  af  wat  my  ver  van  u weggevoer  het.  Lei  u my  keus. 
Ek  onderwerp  my  by  voorbaat,  sê  ek  vir  u.  Op  dieselfde 
manier  sal  ek  my  kinders  onderwerp;  en  so  sal  my  poging 
vir  my  nie  meer  so  ydel  lyk  nie.” 

„Luister.  Daar  is  nou  al  ’n  kind  met  wie  jy  jou  moes 
besig  hou.” 

„Wat  meen  u en  oor  wie  praat  u?” 

„Oor  jou  jongste  broer  wat  nog  nie  tien  jaar  was  toe  jy 
vertrek  het  en  wat  jy  skaars  herken  het,  en  wat  darem  . . .” 

„Gaan  aan,  Moeder.  Waarom  is  Moeder  nou  ongerus?” 

,,En  in  wie  jy  jou  darem  kon  herken  het,  want  hy  lyk 
heeltemal  na  wat  jy  was  toe  jy  weggeloop  het.” 

„Hy  lyk  na  my?” 

,,Na  die  een  wat  jy  was,  sê  ek  vir  jou;  nog  nie  helaas  na 
die  een  wat  jy  geword  het  nie.” 

,,Hy  sal  dit  word.” 

,,Hy  moet  dit  spoedig  word.  Praat  met  hom;  hy  sal  seker 
na  jou,  die  verlore  seim,  luister.  Sê  vir  hom  veral  wat  ’n 
teleurstelling  die  reis  vir  jou  gewees  het;  spaar  hom 
die  . . . ” 

„Maar  wat  maak  u so  ongerus  oor  my  broer?  Miskien 
net  ’n  gelykenis  van  uiterlik?  ...” 

„Nee,  nee.  Die  gelykenis  tussen  julle  twee  is  dieper.  Ek 
is  nou  ongerus  oor  hom  weens  dinge  wat  my  eers  nie  vol- 
doende  verontrus  het  nie.  Hy  lees  te  baie,  en  hy  kies  nie 
altyd  die  goeie  boeke  nie.” 

„Is  dit  nou  al?” 

„Dikwels  sit  hy  op  die  hoogste  punt  van  die  tuin  waar- 
vandaan  ’n  mens  die  hele  land  kan  sien,  soos  jy  weet,  oor 
die  mure  heen.” 

„Ek  herinner  my.  Is  dit  alles?” 

„Hy  is  baie  minder  by  ons  as  op  die  plaas.” 

„So,  en  wat  maak  hy  daar?” 

„Niks  verkeerds  nie.  Maar  dis  nie  die  bywoners  met  wie 
hy  omgang  het  nie,  dis  die  vabonde  wat  die  verste  van  ons 
af  staan,  en  hulle  wat  nie  van  hierdie  land  is  nie.  Daar  is 
veral  één  man  wat  van  ver  kom  en  wat  hom  stories  vertel.” 

„0!  die  varkwagter.” 

„Ja.  Het  jy  hom  geken?  Jou  broer  volg  hom  elke  aand 
in  die  varkstal  om  na  hom  te  luister.  Hy  kom  net  vir  die 
aandete  tuis,  sonder  eetlus,  en  met  klere  wat  vieslik  ruik. 
Vermaninge  help  niks  nie;  hy  verset  hom  wanneer  ’n  mens 
hom  dwing.  Party  móres  hardloop  hy  met  dagbreek  na 
die  varkwagter  om  hom  tot  by  die  poort  te  vergesel,  wan- 
neer  hy  sy  kudde  gaan  wei.” 

„Hy  weet  darem  dat  hy  nie  mag  uitgaan  nie.” 

„Jy  het  dit  ook  geweet!  Ek  is  seker  dat  hy  aan  my  op 
’n  dag  sal  ontsnap.  Op  ’n  dag  sal  hy  wegloop  ...” 

„Nee,  Moeder,  ek  sal  met  hom  praat.  Moenie  ongerus 
wees  nie.” 

„Ek  weet  hy  sal  van  jou  baie  dinge  aanneem.  Het  jy 
gemerk  hoe  hy  jou  die  eerste  aand  aankyk?  Wat  ’n  indruk 
het  die  lompe  op  hom  gemaak  waarmee  jy  bedek  was! 
Eln  dan  die  purper  mantel  wat  jou  vader  om  jou  gehang 
het!  Ek  was  bang  dat  hy  in  sy  gees  ’n  bietjie  die  een  met 
die  ander  verwar  het,  en  dat  wat  hom  in  jou  aantrek,  veral 
die  lompe  is.  Maar  nou  skyn  vir  my  hierdie  gedagte  dwaas, 
want,  my  kind,  as  jy  mos  al  die  ellende  kon  voorsien  het, 
sou  jy  ons  nie  verlaat  het  nie,  nie  waar  nie?” 

„Ek  weet  nie  meer  hoe  ek  u kon  verlaat  nie,  Moeder.” 

„Wel,  vertel  hom  dit  alles.” 

„Dit  alles  sal  ek  vir  hom  móre-aand  vertel.  Soen  u my 
nou  op  die  voorkop  soos  toe  ek  ’n  klein  kindjie  was  en 
Moeder  my  sien  inslaap  het.  Ek  het  vaak.” 

„Gaan  en  slaap.  Ek  sal  nou  vir  julle  almal  bid.” 

GESPREK  MET  DIE  JONGSTE  BROER 

Daar  is,  langs  die  verlore  seun  se  kamer,  ’n  taamlik  ruime 
vertrek  met  kaal  mure.  Die  verlore  seun  gaan  met  ’n  lamp 
in  sy  hand  versigtig  tot  by  die  bed  waar  sy  jongste  broer 
slaap  met  sy  gesig  na  die  muur.  Hy  begin  sag  te  praat  om 
die  seun,  as  hy  slaap,  nie  te  steur  nie. 

„Ek  sou  met  jou  wil  praat,  my  fcoetie.” 

„Wat  verhinder  jou?” 

„Ek  het  gedink  jy  slaap.” 

„’n  Mens  hoef  nie  te  slaap  om  te  droom  nie.” 

„Jy  het  gedroom,  en  van  wat?” 

„Wat  gaan  jou  dit  aan!  Ek  dink  as  ek  self  my  drome  nie 
verstaan  nie,  dan  sal  jy  hulle  sekerlik  nie  vir  my  verklaar 
nie.” 

„Is  hulle  dan  so  diepsinnig?  As  jy  hulle  vir  my  vertel, 
sou  ek  dit  kan  probeer.” 

„Kies  jyself  jou  drome?  Myne  is  wat  hulle  wil  wees,  en 
huíle  is  vryer  as  ekself.  Wat  kom  jy  hier  maak?  Hoekom 
steur  jy  my  in  my  slaap?” 

„Jy  slaap  nie,  en  ek  kom  net  vriendelik  met  jou  praat.” 

„Wat  wil  jy  vir  my  sê?” 

„Niks,  as  jy  daardie  toon  aanslaan.” 

„Nou  dan,  tot  siens.” 

Die  verlore  seun  gaan  na  die  deur,  maar  sit  sy  lamp  op 
die  grond,  sodat  dit  nie  meer  as  swak  die  kamer  verlig  nie, 
dan  kom  hy  terug,  gaan  op  die  bed  sit  en,  in  die  donker, 
liefkoos  hy  lank  die  afgewende  voorkop  van  die  jong  seun. 

„Jy  antwoord  vir  my  barser  as  ek  ooit  vir  my  ouboet 
gedoen  het.  Tog  het  ek  my  teen  hom  verweer.” 

Die  weerbarstige  seuntjie  het  hom  plotseling  opgerig. 

„Sê  vir  my : is  dit  ouboet  wat  jou  stuur?” 

„Nee,  boetie,  nie  hy  nie,  maar  ons  moeder.” 

„So,  dus  jy  sou  nie  vanself  gekom  het  nie.” 

„Maar  tog  kom  ek  as  ’n  vriend.” 

Half  orent  op  sy  bed  kyk  die  groot  kind  strak  die  verlore 
seun  aan. 

„Hoe  sou  een  van  myne  my  vriend  kan  wees?” 

„Jy  vergis  jou  in  ons  broer  ...” 

„Moenie  met  my  oor  hom  praat  nie.  Ek  haat  hom.  My 
hele  hart  word  ongeduldig  teenoor  hom.  Hy  is  die  oorsaak 
dat  ek  vir  jou  bars  geantwoord  het.” 

„Hoekom?” 

„Jy  sou  dit  nie  verstaan  nie.” 

„Sê  dit  darem  ...” 

Die  verlore  seun  wieg  sy  broer  teen  hom  aan,  en  reeds 
begin  die  seim  hom  oor  te  gee: 

„Die  aand  van  jou  tuiskoms  kon  ek  nie  slaap  nie.  Die 
hele  nag  deur  het  ek  gedink:  Ek  het  ’n  ander  broer  en  ek 
het  dit  nie  geweet  nie.  Daarom  het  my  hart  so  vinnig  geklop 
toe  ek  jou  op  die  huis  se  werf  sien  instap,  belaai  met  roem.” 

„Helaas,  ek  was  toe  bedek  met  lompe.” 

„Ja,  ek  het  vir  jou  gesien,  maar  jy  was  al  die  ene  roem. 
En  ek  het  gesien  wat  ons  Vader  gedoen  het:  hy  het  ’n  ring 
aan  jou  vinger  gesteek,  ’n  ring  soos  ons  ouboet  nie  het  nie. 
Ek  wou  niemand  oor  jou  ondervra  nie;  ek  het  net  geweet 
dat  jy  van  baie  ver  af  teruggekom  het,  en  jou  blik  aan 
tafel  ...” 

„Het  jy  die  feesmaaltyd  bygewoon?” 

„0  ja,  ek  weet  wel  jy  het  my  nie  gesien  nie;  gedurende 
die  hele  maaltyd  het  jy  na  die  verte  gekyk  sonder  iets  te 
onderskei.  Ek  verstaan  dat  jy  die  tweede  aand  met  ons 
Vader  gaan  praat  het,  maar  die  derde  aand  ...” 

,,Gaan  aan!” 

„A g,  toe  sou  jy  my  darem  net  ’n  enkel  woordjie  van  liefde 
kon  gesê  het.” 

„Het  jy  dus  vir  my  gewag?” 

„Natuurlik!  Dink  jy  ek  sou  die  ouboet  so  baie  haat  as 
jy  daardie  aand  nie  met  hom  gepraat  het  nie,  en  so  lank? 
Wat  kon  julle  vir  mekaar  gesê  het?  Jy  weet  darem  dat  jy 
niks  met  hom  gemeen  kan  hê  nie  as  jy  na  my  lyk.” 

„Ek  het  hom  baie  onreg  aangedoen.” 

„Hoe  is  dit  moontlik?” 

„Wel,  ten  minste  vir  ons  Vader  en  ons  Moeder.  Jy  weet 
ek  het  uit  die  huis  weggevlug.” 

„Ja,  ek  weet.  Dis  lank  gelede,  nie  waar  nie?” 

„Toe  ek  omtrent  so  oud  was  soos  jy.” 

,,So  . . . En  is  dit  wat  jy  noem  onreg  doen?” 

„Ja,  dit  was  my  onreg,  my  sonde.” 

„Toe  jy  weggegaan  het,  het  jy  toe  gevoel  dat  jy  kwaad 
doen?” 

,,Nee,  ek  het  in  myself  ’n  verpligting  gevoel  om  te  ver- 
trek.” 

,,Wat  het  daar  dan  gebeur  dat  jou  waarheid  van  toe  nou 
in  dwaling  verander  het?” 

„Ek  het  gely.” 

„En  dit  laat  jou  sê  dat  jy  verkeerd  was?” 

„Nee,  so  is  dit  eintlik  nie,  maar  dit  het  my  laat  nadink.” 

„Dus  voor  die  tyd  het  jy  nie  nagedink  nie?” 

„Ja  tog,  maar  my  swak  verstand  het  hom  laat  beïnvloed 
deur  my  begeertes.” 

„Soos  later  deur  die  lyding.  Sodat  jy  vandag  . . . oor- 
wonne  terugkom.” 

„Nee,  nie  eintlik  oorwonne  nie,  maar  berustend.” 

„Jy  het  mos  daarvan  afgesien  om  die  een  te  wees  wat 
jy  wou  word.” 

„Die  een  wat  my  trots  my  aanraai  om  te  wees.” 

58 


Die  seun  bly  ’n  oomblikkie  stil,  dan  bars  hy  plotseling 
uit  in  trane  en  roep: 

„0,  my  broer,  ek  is  die  een  wat  jy  was  toe  jy  vertrek 
het.  O,  sê  vir  my:  het  jy  niks  as  teleurstellings  op  jou  pad 
ontmoet  nie?  Is  alles  wat  daarbuite,  in  my  gevoel,  so 
verskillend  is  van  hier  dan  net  ’n  lugspieëling  ? Is  alles  nuuts 
wat  ek  in  my  voel  dan  net  dwaasheid?  Sê  vir  my:  watter 
wanhoop  het  jy  op  jou  pad  ontmoet?  O,  wat  het  jou  laat 
terugkom?” 

,,Die  vryheid  wat  ek  gesoek  het,  het  ek  verloor;  gevange 
soos  ek  was,  moes  ek  dien.” 

„Ek  is  hier  gevange.” 

,,Ja,  maar  ek  moes  slegte  meesters  dien;  hier  dien  jy  jou 
ouers.” 

,,Ag,  as  ’n  mens  tog  moet  dien,  het  hy  dan  nie  ten  minste 
die  vryheid  om  sy  diens  te  kies  nie?” 

,,Dit  het  ek  gehoop.  So  ver  as  my  voete  my  gedra  het, 
het  ek  geloop  om  my  begeertes  te  bereik,  soos  Saul  sy 
eselinne.  Maar  terwyl  ’n  koninkryk  vir  hom  gewag  het, 
was  dit  net  die  ellende  wat  ek  gevind  het.  En  tog  ...” 

„Het  jy  jou  nie  in  die  pad  vergis  nie?” 

„Ek  het  reguit  geloop.” 

„Is  jy  seker  daarvan?  Daar  is  darem  nog  ander  konink- 
ryke  wat  ’n  mens  kan  ontdek,  en  lande  sonder  koning.” 

,,Wie  het  dit  vir  jou  vertel?” 

„Ek  weet  dit,  ek  voel  dit.  Dit  lyk  vir  my  dat  ek  daar  al 
heers.” 

, ,Hoogmoedige ! ” 

„So,  so.  Dit  is  wat  ons  ouboet  vir  jou  gesê  het.  Hoekom 
herhaal  jy  dit  nou  vir  my?  Waarom  het  jy  daardie  hoog- 
moed  nie  bewaar  nie!  Dan  sou  jy  nie  teruggekom  het  nie.” 

„Maar  dan  sou  ek  vir  jou  nie  geken  het  nie.” 

,,Tog  wel!  Daar  gunter  waar  ek  jou  sou  opgesoek  het, 
sou  jy  my  as  jou  broer  herken  het.  Dit  lyk  selfs  nog  vir 
my  dat,  as  ek  nou  weggaan,  dit  is  om  jou  terug  te  vind!” 

„Jy  gaan  weg?” 

,,Het  jy  dit  nie  verstaan  nie?  Spoor  jy  self  vir  my  nie 
aan  om  weg  te  gaan  nie?” 

„Ek  sou  jou  die  terugkeer  wil  bespaar,  deur  jou  die 
vertrek  te  bespaar.” 

„Nee,  nee,  sê  dit  nie  vir  my  nie;  nee,  dit  wil  jy  nie  sê 
nie.  Het  jy  darem  ook  nie  as  ’n  veroweraar  vertrek  nie?” 

,,En  dit  het  vir  my  die  slawerny  so  veel  te  harder  laat 
lyk.” 

„Maar  hoekom  het  jy  jou  dan  onderwerp?  Was  jy  al  so 
moeg?” 

„Nee,  nog  nie,  maar  ek  het  getwyfel.” 

„Wat  meen  jy?” 

„Ek  het  aan  alles  getwyfel,  ook  aan  my  self;  ek  wou 
êrens  stilhou,  my  eindelik  êrens  vestig;  die  gemak  wat 
daardie  meester  vir  my  belowe  het,  het  my  aangelok  . . . 
ja,  ek  voel  dit  nou  goed:  ek  het  misluk.” 

Die  verlore  seun  buig  sy  hoof  en  verberg  sy  oë  agter  sy 
hande. 

„Maar  in  die  begin?” 

„In  die  begin  het  ek  lank  geloop  dwarsdem1  die  groot, 
ononderworpe  land.” 

„Was  dit  die  woestyn?” 

„Dit  was  nie  altyd  die  woestyn  nie.” 

„Wat  het  jy  daar  gesoek?” 

„Ek  verstaan  dit  self  nie  meer  nie.” 

„Staan  op  van  my  bed,  kyk  op  die  tafel  by  die  koppenend, 
daar  by  die  verskeurde  boek.” 

„Ek  sien  ’n  oop  granaat.” 

„Dis  die  varkwagter  wat  dit  vir  my  saamgebring  het, 
die  ander  aand,  na  hy  drie  dae  nie  by  die  huis  gekom  het 
nie.” 

„Ja,  dis  ’n  wilde  granaat.” 

„Ek  weet  dit,  sy  suurheid  is  amper  af skuwekkend ; tog 
voel  ek  dat,  as  ek  dors  genoeg  was,  ek  daarin  sou  byt.” 

„Ag,  op  hierdie  oomblik  kan  ek  dit  wel  vir  jou  sê:  dis 
hierdie  dors  wat  ek  in  die  woestyn  gesoek  het.” 

,,’n  Dors  wat  net  daardie  nie-soete  vrug  les  . . . ” 

„Ja  nee,  maar  jy  moet  van  daardie  dors  hou.” 

„Weet  jy  waar  om  dit  te  pluk?” 

„Dis  ’n  klein  en  verlate  boord  waar  ’n  mens  voor  die  aand 
aankom.  G’n  enkel  muur  skei  dit  meer  van  die  woestyn  nie. 
Daar  het  ’n  spruit  geloop;  party  half-rype  vrugte  het  aan 
die  takke  gehang.” 

„Watter  vrugte?” 

„Dieselfde  as  in  ons  tuin,  maar  wildes.  Dit  het  baie  warm 
geword  daardie  hele  dag.” 

„Luister,  weet  jy  waarom  ek  vanaand  vir  jou  gewag  het? 
Voor  die  end  van  die  nag  gaan  ek  vertrek.  Hierdie  nag, 
hierdie  nag,  so  gou  as  dit  begin  lig  word  . . . Ek  het  al  ’n 
gord  aangesit,  en  ek  het  vannag  my  sandale  aangehou.” 

„Wat!  Wat  ék  nie  kon  doen  nie,  sal  jy  volbring?  ...” 

„Jy  het  vir  my  die  pad  gebaan,  en  as  ek  aan  jou  dink, 
sal  ek  gesteun  voel.” 

„Ek  sal  jou  bewonder,  maar  jy  sal  my  vergeet.  Wat  neem 
jy  saam?” 

„Jy  weet  mos,  tweede  seun,  dat  ek  geen  deel  het  aan  die 
erfenis  nie.  Ek  vertrek  sonder  iets.” 

„Dis  beter.” 

„Waarna  kyk  jy  deur  die  kruisvenster  ?” 

,,Na  die  tuin  waar  ons  gestorwe  voorouers  begrawe  is.” 

„My  boet  . . . (die  groot  kind  staan  op  van  sy  bed  en  sit 
sy  arm  om  die  verlore  seun  se  nek,  sy  arm  wat  so  sag  word 
soos  sy  stem)  . . . vertrek  saam  met  my!” 

„Laat  my,  laat  my.  Ek  bly  agter  om  ons  moeder  te  troos. 
Sonder  my  sal  jy  dapperder  wees.  Dis  tyd  nou.  Die  hemel 
word  ligter.  Vertrek  sonder  geraas.  Kom,  omhels  my,  my 
jong  boetie:  jy  neem  al  my  hoop  saam.  Wees  sterk,  vergeet 
ons,  vergeet  my.  Ek  wens  jy  sal  nie  terugkom  nie  . . . Gaan 
saggies  die  trap  af  . . . ek  hou  die  lamp  vas  ...” 

„0,  gee  vir  my  jou  hand  tot  by  die  deur!” 

„Pasop  vir  die  stoeptrappies  ...” 

J4.  W.  IU, 

OMDAT  MY  SIEL 

Omdat  my  siel  ’n  dorre  riet  moes  wees 
waardeur  die  wind  nog  net  sy  smart  kon  sing, 
het  ek  gewonder  of  die  bitter  vrees 
geen  ander  boodskap  as  van  hoon  kan  bring. 

Omdat  my  siel  die  weerklank  is  van  pyn 
wat  namelose  twyfel  in  my  wek, 
het  ek  die  selfbedrog  soos  ’n  gordyn 
al  digter  om  my  eng  bestaan  getrek. 

Soos  hierdie  riet  nog  steeds  die  lewe  tart 

en  tog  geen  sap  vir  groei  meer  kan  vergaar,  — 

So  ’t  ek  in  die  vernedering  gestaan, 

terwyl  ek  weet  dat  daar  in  elke  aar 

die  hunk’ring  groei  om  alles  ongedaan 

te  maak  met  swaarde  van  ’n  vrou  se  hart. 


HERFSDAG 

My  lewe  het  meteens  so  stil  geword 
soos  droë  blare  as  die  wind  nie  roer. 

Die  bitter  trane  wat  ek  eens  moes  stort, 
sal  my  net  nader  aan  jou  vreugde  voer. 

Nog  nooit  soos  nou  het  ek  die  drang  geweet 
van  hierdie  irre;  en  om  te  aanvaar 
die  groter  dinge  wat  my  krag  wou  meet 
met  daardie  maat  wat  ek  nie  kan  verklaar! 

So  is  die  Herfs,  — soos  hierdie  stil  bestaan : 

’n  wierook  van  gebed  in  goud-bruin  kleur 
wat  vreemd  gekom  het  in  die  laaste  blaar. 

Waarom  moet  skoonheid  dan  deur  pyn  ontstaan? 
Of  het  dié  dinge  wat  hier  moes  gebeur, 
gelatenheid  kom  stort  in  élke  aar? 

Ek  het  hier  in  die  wilde  bruising  van  die  see 
die  stil  vertroosting  van  jou  stem  gehoor: 
die  diep  versee’kring  dat  jy  áls  aan  my  sal  gee 
wat  ek  in  hierdie  lewe  moes  verloor! 

Die  uur  wat  ek  so  baie  naby  jou  kon  wees, 
het  selfs  my  vingers  om  jou  toegevou. 

Jy  was  nie  meer  ekstase,  droom,  ’n  vreemde  gees, 
jy  het  jou  hande  om  my  hart  gehou! 

O vreug  wat  groter  is  as  alle  menseleed 
en  wat  ek  nét  kan  vind  in  baie  pyn, 
waarom  is  jý  gebore  uit  ’n  wanhoopskreet? 

So  onbegryplik  vir  my  moeë  brein. 

Jou  stem  was  hoorbaar  in  die  laaste  branderslag 
en  in  die  bloed  wat  deur  my  are  gaan, 
soos  hierdie  rots  vir  eeue  al  hier  staan  en  wag, 
sou  ek  vir  ewig  in  die  kuns  wou  staan. 

AFSKEID 

En  nou  moet  dít  die  einde  wees 
van  hierdie  vreemde  pynloosheid! 

Tog  kon  ek  deur  dít  alle  vrees 
begrawe  in  vergetelheid. 

Maar  wanneer  sal  die  wond  genees 
wat  bloei  met  soveel  bitterheid? 

My  hande  moet  ek  strek  na  jou 
wat  eens  vir  my  so  werklik  was ! — 

Want  na  ons  afskeid  bly  die  rou 
waarin  my  tong  na  woorde  tas. 

Die  stiltes  wat  ek  nog  kon  hou, 
is  soos  herinnering  se  as! 

Dit  sal  nie  baat  dat  ek  bly  treur, 
want  alles  is  reeds  afgepers. 

Tog  weet  ek  dat  dít  moes  gebeur, 
vir  die  ontstaan  van  hierdie  vers. 

Die  blare  het  alreeds  verkleur, 
en  sterf  so  stil  soos  hierdie  kers. 

In  Europa  is  dit  reeds  sedert  die  vyftiende  eeu  onder  boeke- 
liefhebbers  gebruiklik  om  ’n  dekoratiewe  stukkie  papier 
voor  in  ’n  boek  te  plak  in  plaas  om  hulle  naam  daarin  te 
skrywe.  In  die  vroegste  tye  was  die  meeste  boekeversame- 
laars  natuurlik  welgesteld  — anders  sou  hulle  waarskynlik 
nie  kon  gelees  het  nie  — en  in  besit  van  ’n  familiewapen. 
In  daardie  dae  was  ’n  man  se  wapen  ook  meestal  genoeg 
om  hom  te  identifiseer  en  was  dit  nie  nog  ook  nodig  om  sy 
naam  by  die  wapen  op  te  gee  nie.  Die  eerste  ex  libris,  soos 
hierdie  dekoratiewe  strokies  papier  genoem  word,  het  dus 
ook  slegs  bestaan  uit  die  wapen  van  die  eienaar.  Mettertyd 
het  dit  gebruiklik  geword  om  addisionele  versiering  en  die 
persoon  se  naam  by  te  voeg,  en  met  verloop  van  tyd,  veral 
toe  die  gewone  man,  wat  nie  noodwendig  ’n  familiewapen 
besit  het,  ook  begin  het  om  boeke  te  vergader,  kon  enige 
soort  dekoratiewe  motief  op  die  ex  libris  aangebring  word, 
en  belangrike  kunstenaars  het  dit  nie  benede  hulle  waardig- 
heid  beskou  om  af  en  toe  ’n  ex  libris  te  ontwerp  nie. 

In  die  pioniersjare  aan  die  Kaap  was  daar  natuurlik  nie 
eintlik  kans  om  boeke  te  vergader  nie.  Verbygaande  hoog- 
geplaaste  here  op  die  heen-  of  terugreis  na  Indië  en  moontlik 
selfs  een  of  twee  van  die  goewerneurs  mag  boekerye  en 
ex  libris  besit  het,  maar  ongelukkig  word  hulle  nie  in  die 
Africana-Museum  verteenwoordig  nie.  Die  eerste  eintlike 
Kaapse  bibliofiel  tref  ons  eers  in  die  agtiende  eeu,  en  hy 
is  natuurlik  Joachim  von  Dessin,  hoewel  ons  weet  dat  bur- 
gers  soos  Adam  Tas  ook  boeke  aangekoop  het.  Sover  my 
bekend  is  daar  geen  ex  libris  in  die  boeke  van  Von  Dessin 
wat  in  die  Openbare  Biblioteek,  Kaapstad,  behoue  gebly  is 
nie,  en  ex  libris  word  ook  nie  vermeld  in  verband  met  die 
ander  agtiende-eeuse  Kaapse  versamelaars  van  boeke  soos 
ds.  H.  W.  Ballot,  F.  R.  Duminy  of  C.  D.  Persoon  nie. 

Vroeë  Kaapse  ex  libris  soos  van  Daniel  F.  Cloete  en  dr. 

C.  F.  H.  von  Ludwig  het  wel  behoue  gebly,  maar  is  onge- 
lukkig  nie  in  die  Africana-Museum  se  versameling  nie.  Die 
oudste  ex  libris  in  Johannesburg  met  ’n  Afrikaanse  naam 
daarop  is  dié  van  Johannes  de  Wet.  Die  byskrif  is,  soos  uit 
die  afbeelding  blyk,  in  Latyn.  Regter  Johannes  de  Wet  was 
’n  bekende  figuur  in  Kaapstad  aan  die  begin  van  die  neën- 
tiende  eeu  wat  hom  onder  ander  beywer  het  vir  die  stigting 
van  die  Universiteit  van  Kaapstad.  Ongelukkig  is  die  naam 
van  die  ontwerper  van  hierdie  ex  libris  nie  bekend  nie. 

Dit  is  interessant  om  te  sien  dat  ons  vroegste  ontwerpe 
uit  wapens  bestaan,  soos  die  geval  was  in  Europa,  en  dat 
hierdie  tradisie  selfs  tot  vandag  bly  bestaan,  soos  duidelik 
blyk  uit  die  ex  libris  van  bekende  persone  soos  dr.  F.  V. 
Engelenburg,  redakteur  van  Die  VolJcstem  en  eerw.  A. 
Dreyer,  Argivaris  van  die  Kaapse  kerk,  waar  die  familie- 
wapen  die  hoofmotief  is. 

Met  verloop  van  tyd  het  ander  motiewe  ook  hier  by  ons 
ingesluip,  en  ons  vind  gedurende  die  laaste  kwart  van  die 
neëntiende  eeu  vrywrel  enige  moontlike  ontwerp  op  ’n  ex 
libris.  Veral  gewild  is  simboliese  voorstellings  van  die  per- 
soon  se  belangstelling  in  een  of  ander  onderwerp  of  stok- 
perdjie;  ’n  sinspeling  op  sy  naam;  ’n  toneel  in  ’n  studeer- 
kamer  — trouens  so  te  sê  enige  klein  prentjie  met  die 
eienaar  se  naam  daarby  kan  as  ex  libris  dien.  Dit  moet 
natuurlik  ’n  afgeronde  geheel  vorm  en  nie  te  groot  wrees 
om  gemaklik  in  ’n  boek  van  gemiddelde  grootte  te  pas  nie. 

Dit  vereis  derhalwe  ’n  sekere  bedrewenheid  van  die  kun- 
stenaar  om  ’n  goeie  ex  libris  te  ontwerp,  en  dit  is  gevolglik 
nie  verbasend  om  te  vind  dat  ons  bekendste  kunstenaars 
ook  hierdie  vorm  van  die  grafiese  kuns  beoefen  nie.  Ek 
noem  hier  slegs:  Pieter  Wenning  met  sy  ontwerp  vir  die 
spotprenttekenaar  D.  C.  Boonzaier;  J.  H.  Pierneef  met  ’n 
juweeltjie  vir  sy  eie  gebruik  (hier  afgebeeld),  en  ook  ex 
libris  vir  ander  persone  soos  bv.  wyle  G.  C.  Nel  en  M.  L. 
du  Toit  in  lewre  onderskeidelik  professor  in  die  botanie  aan 
die  Universiteit  van  Stellenbosch  en  professor  in  die  skone 
kunste  aan  die  Universiteit  van  Pretoria;  W.  H.  Coetzer 
het,  sover  my  bekend,  slegs  ’n  paar  insluitende  sy  eie,  ex 
libris  ontwrerp;  en  Erich  Mayer  is  verantwoordelik  vir  ’n 
aantal,  wraaronder  twree  vir  mev.  Kreunen-Mees  (gebore 
Neethling)  van  Hoenderlo,  Nederland. 

Omdat  ons  vooraanstaande  Afrikaanse  kunstenaars  hulle 
in  die  ontwerp  van  ex  libris  geïnteresseer  het,  is  dit  ook  te 
verwag  dat  Afrikaanse  motiewe  mettertyd  op  die  voorgrond 
tree.  Ons  eie  diere,  blomme  en  bome  maak  dan  ook  gou  hulle 

verskyning,  en  voorbeelde  van  die  ou  Kaapse  boustyl  en 
Suid-Afrikaanse  natuurtonele  bly  ook  nie  agterweë  nie. 

’n  Hele  aantal  Suid-Afrikaanse  liefhebbers  van  boeke  is 
in  besit  van  ex  libris  wat  vir  hulle  deur  buitelandse  kunste- 
naars  ontwerp  is.  Ek  volstaan  hier  met  die  van  R.  F.  M. 
Immelman,  Bibliotekaris  van  die  Universiteit  van  Kaapstad, 
deur  Rockwell  Kent;  dié  van  wyle  professor  Leo  Fouché 
van  die  Witwatersrandse  Universiteit  deur  die  Belg  E.  van 
Offel;  en  een  van  Eugêne  Marais  deur  James  Guthrie. 

Nederlandse  kunstenaars  is  nie  net  verantwoordelik  vir 
die  ontwerp  van  ex  libris  vir  Hollandse  Suid-Afrikaners, 
soos  professor  Lutjeharms,  van  Bloemfontein,  dr.  J.  Ploeger, 
van  Pretoria  of  die  digter  Wilhelm  Loeb  nie,  maar  ten 
minste  een  van  ons  moderne  ontwerpsters,  mev.  Ellaphie 
Baxter,  gebore  Hilhorst,  is  haar  opleiding  aan  haar  oom, 
die  Nederlandse  ex  libris-kunstenaar,  G.  P.  L.  Hilhorst 
verskuldig. 

Onder  Hollanders  is  dit  nie  slegs  gebruiklik  om  ’n  eie 
ex  libris  te  besit  nie,  maar  daar  is  ook  ’n  groot  belangstel- 
ling  in  die  versamel  van  hierdie  miniatuur-kunsstukkies.  In 
Nederland,  bestaan  daar  ’n  ex  libris-kring  met  sy  eie  blad 
BoeTccier  hoofsaaklik  gerig  tot  versamelaars  van  ex  libris. 
Soos  duidelik  geblyk  het  uit  die  stroom  briewe  uit  alle 
oorde  na  aanleiding  van  ’n  kort  beskrywing  in  die  blad 
van  die  versameling  in  die  Africana-Museum,  is  daar  van- 
dag  belangstelling  in  ex  libris  in  alle  lande  ter  wêreld,  en 
Boekcier  is  een  van  die  weinige  hedendaagse  tydskrifte  aan 
die  ondenverp  gewy.  Daar  bestaan  ’n  uitgebreide  literatuur 
in  Engels,  Nederiands,  Duits  en  Frans  waarin  allerlei 
aspekte  van  die  kuns  en  die  geskiedenis  van  die  ex  libris 
geskrywe  word,  maar  sover  is  daar  nog  maar  min  oor  die 
ex  libris  van  ons  eie  land  te  boek  gestel.  Voor  so  ’n  studie 
kan  gemaak  word,  is  dit  natuurlik  nodig  om  ’n  verteen- 
woordigende  versameling  op  te  bou,  en  dit  is  juis  wat  in  die 
Africana-Museum  beoog  word. 

Dit  is  betreklik  maklik  om  die  ex  libris  van  inrigtings 
soos  universiteite,  skole  en  biblioteke  op  te  spoor,  maar 
om  dié  van  private  individue  in  hande  te  kry,  is  besonder 
moeilik,  want  geeneen  weet  eintlik  wie  so  ’n  ex  libris  besit 
nie.  Danksy  die  belangstelling  en  welwillendheid  van  ’n 
groot  aantal  vriende,  beloop  die  versameling  in  die  Africana- 
Museum  darem  nou  om  en  by  die  300  verskillende  ex  libris, 
waarvan  omtrent  ’n  sesde  aan  Hollands-Afrikaanse  boeke- 
liefhebbers  behoort.  Ons  vind  hier  nie  net  geleerdes  soos 

universiteitsprofessore  verteenwoordig  nie,  maar  ook  voor- 
aanstaande  sakemanne  (R.  K.  Fraay),  kunstenaars,  skry- 
wers  (Toon  van  den  Heever),  en  toneelspelers  (André 
Huguenet). 

So  ’n  versameling  gee  derhalwe  ’n  goeie  beeld  van  hoe 
verspreid  boekeversamelaars  onder  die  Afrikaners  is,  en 
tegelykertyd  kan  dit  ook  dien  as  voorbeeld  van  ’n  aspek 
van  ons  kuns  en  kultuur  wat  nog  maar  min  aandag  geniet 
het. 

ióóer 

SOMER  IN  DIE  KAROO 

Die  aarde  is  nou  reggedraai 
om  op  ’n  rooster  droog  te  braai. 

Sy  vettigheid  drup  in  die  vlam 
uit  sandrivier  en  opvangdam. 

Wanhopig  haas  die  mense  lomp 
van  boormasjien  na  waterpomp 

en  suig  die  laaste  druppel  uit 
die  dieptes  deur  ’n  tregtertuit. 

Maar  toe  gryp  een  ’n  suurlemoen 
en  druk  dit  vir  die  reënseisoen: 

Die  sproeireën  groei  tot  hard  en  kaal 
die  pitte  oor  die  vlakte  hael. 

EGGENOOT 

Sy  lok  die  wind  om  deur  die  baai 
van  sy  verwarde  hart  te  waai: 

Die  golwe  buig  verwild  en  vlug 
tot  oor  die  hoogste  rots  se  rug 

En  in  ’n  kolk  omring  met  sand 
verstil  hul  op  die  vasteland. 

Maar  hul  verlang  gedurigdeur 
om  na  die  golwing  trug  te  keer. 

JAGLUIPERD 

My  sluip  is  oer-ou  haat 
wat  uit  my  harsings  traag 
bly  drup  tot  hierdie  daad: 

68 


Vir  hom  wat  niks  vermoed 

is  ek  die  hinderlaag; 

die  doodskiem  in  sy  bloed. 

ORPA 

Verdwaas  het  sy  die  pad  van  gister  afgelê 
en  nooit  gedink  wrat  sy  van  goed  en  kwaad  moes  sê. 
Maar  op  die  grens,  gedwing,  het  sy  geweet  dat  sy 
die  gode  en  die  sondes  van  haar  jeug  wou  hê. 

TREKSWAEL 

Ek  is  die  f link  onrus  — 
verlange,  twyfel,  vrees 
wat  in  die  mensdom  is; 

’n  keil  wat  stelsels  kloof; 
wat  skeur  deur  brein  en  gees 
tot  in  die  ongeloof. 

Dit  is  ’n  vriendelike  bedeling  wat  dit  vir  die  mens  moontlik 
gemaak  het  om  van  die  belangrikste  waardes  in  die  lewe  te 
geniet  en  selfs  intiem  deel  daaraan  te  hê,  sonder  om  dit  te 
hoef  begryp.  In  die  geval  van  die  godsdiens  is  dit  by  uitstek 
die  geval.  Daar  is  die  hoogste  waarhede  vir  die  verstand 
ontoeganklik  en  kan  daar  uiteraard  van  begryp  geen  sprake 
wees  nie.  Maar  godsdiens  is  verreweg  nie  die  enigste  nie. 
Reeds  Sokrates  het  al  baie  eeue  gelede  daarop  gewys  dat 
digters  en  ander  kunstenaars  geen  begrip  hoef  te  hê  van  die 
dinge  wat  hulle  beoefen  nie,  en  daar  is  geen  rede  om  aan 
te  neem  dat  Sokrates  in  die  twintigste  eeu  sy  sienswyse  oor 
hierdie  saak  sou  verander  het  nie. 

’n  Mooi  voorbeeld  daarvan  is  die  onlangse  artikel  van 
Van  Melle  in  Tydskrif  vir  Letterkunde.  Die  slotsom  waar- 
toe  hy  kom,  is  dan  ook  dat  hy  nie  weet  wat  kuns  juis  is  nie. 
Hy  het  die  vraag  aan  baie  mense  gestel,  mense  wat  dan 
eintlik  moes  geweet  het  omdat  hulle  almal  kunstenaars  is, 
maar  die  uiteenlopende  vrae  bevredig  hom  nie,  en  die  leser 
kry  onwillekeurig  die  indruk  dat  kunstenaar-wees  onder 
meer  daarin  bestaan  dat  ’n  mens  aan  ’n  groep  behoort  wat 
anders  is  as  ander  mense  en  wat  blykbaar  die  weligste 
floreer  in  ’n  Boheemse  atmosfeer  van  rookdampe  en  kod- 
dige  persone. 

Dit  is  dan  ook  ’n  betreklik  algemene  opvatting  vandag. 
Kuns  is  ’n  saak  vir  ’n  paar  mense  en  skoonheid  is  iets  wat 
geen  mens  korrek  kan  bepaal  of  oor  oordeel  as  hy  nie  een 
van  daardie  paar  mense  is  of  dan  tenminste  akademies 
daarvoor  opgelei  is  om  oor  die  soort  sake  te  oordeel  nie. 

Die  vraag  na  die  wese  van  skoonheid  en  kuns  is  een  waar- 
mee  ek  my  ook  al  besig  gehou  het.  Soos  die  geval  is  met 
alle  ander  mense,  beskik  ek  oor  geen  esoteriese  kennis  in 
verband  met  die  saak  nie,  en  wat  ek  hier  wil  gee,  is  dan 
ook  geen  poging  tot  ’n  afdoende  antwoord  op  die  vraag  nie. 
Dit  is  hoogstens  ’n  gesigspunt. 

Ek  meen  dat  ons  eerste  benadering  die  vraag  behoort 
te  wees  wat  skoonheid  eintlik  is.  Het  die  objektiewe  werk- 
likheid?  Met  ander  woorde,  het  dit  werklikheid  afgesien 
van  dinge  of  sake  of  mense  waarvan  dit  ’n  attribuut  is? 

Het  dit  enige  werklikheid  afgesien  van  ’n  waarnemer?  En 
is  daar  enige  verband  tussen  skoonheid  en  ander  waardes 
soos  byvoorbeeld  goedheid  en  waarheid  ? 

Die  antwoord  op  hierdie  vrae  hang  natuurlik  in  ’n  groot 
mate  van  ’n  mens  se  lewensbeskouing  af,  en  ’n  deurtastende 
antwoord  daarop  sal  nie  in  die  bestek  van  ’n  enkele  artikel 
kan  val  nie.  Hoogstens  kan  op  ’n  paar  implikasies  van  hier- 
die  probleme  gewys  word,  en  die  vraag  wat  logies  eerste 
kom,  is  of  skoonheid  enige  objektiewe  werklikheid  het. 

Laat  ons  nou  in  hierdie  verband  ’n  oomblik  veronderstel 
dat  dit  geen  objektiewe  werklikheid  het  nie.  Dit  sal  beteken 
dat  skoonheid  slegs  bestaan  in  die  verhouding  tussen  dit 
wat  waargeneem  word  en  die  waarnemer.  Dit  wat  waarge- 
neem  word  (noem  dit  maar  ’n  voorwerp),  sal  nie  skoonheid 
as  attribuut  kan  hê  nie,  want  dit  sou  die  werklikheid  van 
skoonheid  vereis,  ’n  skoonheid  wat  dan  in  verskillende  voor- 
werpe  en  sake  as  attribuut  tot  openbaring  kan  kom.  Buiten- 
dien  sou  dit  meebring  dat  daar  ’n  objektiewe  norm  vir 
skoonheid  sal  moet  wees,  omdat  die  attribuut  van  ’n  voor- 
werp  nie  kan  afhang  van  ’n  waarnemer  nie,  en  daar  dus, 
los  van  die  waarnemer  en  transkendent  ten  opsigte  van  die 
voorwerp  wat  skoonheid  as  attribuut  het,  ’n  werklikheid 
moet  wees  wat  as  grondslag  vir  daardie  skoonheidsnorm 
kan  dien. 

En  die  ervaring  leer  ons  dat  daar  wel  ’n  skoonheidsnorm 
is.  Dit  is  weliswaar  nie  so  duidelik  omlyn  soos  die  waar- 
heidsnorm  nie,  maar  bloot  die  feit  dat  die  begrip  skoonheid 
vir  byna  alle  mense  dieselfde  konnotasie  het,  al  sou  daar 
ook  ten  opsigte  van  sekere  skoonheidsverskynsels  verskil 
van  opvatting  wees,  dui  daarop  dat  daar  inherent  in  die 
mens  ’n  skoonheidsbesef  is  en  dat  daardie  skoonheidsbesef 
van  mens  tot  mens  nie  aanmerklik  verskil  nie. 

Nou  mag  miskien  gesê  word:  ,,Ja,  maar  dit  beteken  maar 
net  dat  mense  nie  veel  van  mekaar  verskil  nie.  Dit  beteken 
nog  nie  dat  daar  ’n  objektiewe  skoonheidsnorm  bestaan 
nie.” 

Maar  dit  is  presies  wat  dit  beteken.  Want  as  daardie 
norm  in  alle  mense  inherent  is,  dan  transkendeer  dit  die 
indiwiduele  mens.  Per  slot  van  rekening,  wat  in  die  parti- 
kuliere  immanent  is,  moet  vanselfsprekend  die  partikuliere 
transkendeer.  Dit  is  dan  ’n  universele  werklikheid,  en  daar- 
die  universele  werklikheid  is  die  norm  van  skoonheid. 

Dit  is  dan  ook  wat  die  ervaring  ons  leer.  Oor  primêre 
skoonheidsverskynsels  is  daar  selde  of  ooit  verskil.  Die 
glimlag  van  ’n  kind,  ’n  onbaatsugtige  daad,  ’n  scnsonder- 

gang  by  Seepunt  — wie  sou  die  skoonheid  daarvan  wou 
loën?  Dit  is  eers  wanneer  ons  by  sekondêre  skoonheidsver- 
skynsels  kom  dat  daar  verskil  van  opvatting  mag  wees, 
byvoorbeeld  in  die  geval  van  ’n  kunswerk.  Maar  soos  ek 
later  sal  probeer  aandui,  het  ons  dan  nie  meer  met  suiwer 
skoonheid  te  doen  nie. 

Die  tweede  vraag  wat  ons  gestel  het,  is  ewe  belangrik. 
Is  daar  enige  verband  tussen  skoonheid  en  ander  waardes, 
soos  waarheid  en  goedheid  ? Ook  hier  sou  ’n  uitvoerige  bere- 
denering  ons  te  ver  voer,  en  weereens  sal  ons  moet  volstaan 
met  ’n  bepaling  van  die  implikasies  van  ’n  ontkennende 
antwoord  op  die  vraag. 

Ek  weet  dat  ek  my  hier  op  gevaarlike  grond  bevind.  Dit 
was  immers  in  sekere  kunssinnige  kringe  die  mode  om 
skoonheid  sogenaamd  vry  te  maak.  Met  waarheid  en  goed- 
heid  het  dit  dan  niks  te  doen  nie,  en  somtyds  hoor  ’n  mens 
selfs  dat  ook  die  kunstenaar  in  hierdie  vryheid  mag  deel. 

Maar  wat  bring  dit  mee?  Niks  anders  as  dat  daar  dan 
meer  as  een  uiteindelike  werklikheid  moet  wees  nie.  En  as 
skoonheid  dan  van  waarheid  en  goedheid  losgemaak  moet 
word,  dan  volg  dit  dat  ook  die  ander  waardes  los  van  mekaar 
kan  staan,  en  dan  word  die  uiteindelike  werklikheid  ’n 
oneindige  veelvoudigheid  van  waardes  wat  uiteraard  geen 
verband  met  mekaar  het  nie,  omdat  daardie  verband  anders 
die  alles-omvattende  eenheid  sou  wees  wat  onmiddellik  die 
gewaande  ,,vryheid”  van  die  onderskeie  waardes  sou  ver- 
nietig.  Immers,  in  daardie  verband  sou  die  eenheid  van 
waarheid  en  skoonheid  te  vind  wees. 

Laat  ons  goed  besef  wat  dit  sal  beteken  om  skoonheid 
so  los  te  maak.  Dit  sou  beteken  dat  die  eenheid  van  die 
heelal  tot  in  sy  grond  geskud  word  en  daarmee  saam  ook 
die  fondamente  van  ons  Christelike-idealistiese  lewensbe- 
skouing.  Die  verwantskap  tussen  dinge  sal  verdwyn,  want 
daar  sal  ’n  veelvoudigheid  van  outeurs  wees  vir  ons  heelal, 
as  daar  dan  nog  van  ’n  heelal  gepraat  sal  kan  word.  Ons 
godsdiens  sal  in  die  slag  bly,  v/ant  God  sal  hoogstens  een 
van  die  baie  uiteindelike  waardes  wees,  en  waarom  sou  ons 
juis  Hom  kies  om  te  aanbid?  Die  logiese  samehang  van  ons 
wetenskap  sal  verdwyn,  omdat  ’n  logiese  samehang  ’n  tran- 
skenderende  eenheid  vereis,  en  dit  sal  dan  nie  bestaan  nie. 
En  die  mens  sal  ’n  konglomeraat  wees  van  immanerende 
waardes,  wat  uiteraard  strydig  met  mekaar  is  omdat  hulle 
geen  verband  ken  nie. 

Maar,  sal  kan  gesê  word,  die  ervaring  leer  ons  tog  dat 
skoonheid  en  waarheid  dikwels  geskei,  en  byna  altyd 

onderskeie  is.  In  ons  tydruimtelike  ervaringswêreld  kom 
ons  tog  dikwels  dinge  teen  wat  mooi  is  sonder  dat  daardie 
besondere  iets  ook  juis  binne  die  trefkrag  van  die  begrip 
waarheid  hoef  te  val.  Die  sonsondergang  by  Seepunt  was 
byvoorbeeld  mooi.  Maar  is  waarheid  ook  ’n  attribuut  daar- 
van?  Dat  dit  nie  onwaar  is  nie,  is  nie  ter  sake  nie.  Dit  val 
net  buite  die  kategorie  van  die  begrip  waarheid. 

Dit  gee  ek  geredelik  toe,  maar  die  deurslaggewende  oor- 
weging  is  hier  dat  dit  geskied  binne  die  terrein  van  ons 
ervaringswêreld,  en  die  kriterium  vir  die  werklikheid  van 
dinge  is  nie  ons  ervaringswêreld  nie,  maar  ons  denke,  wat 
wel  daardie  ervaringswêreld  tot  voorwerp  mag  hê,  maar 
nie  daaraan  gebonde  is  nie. 

En  wat  leer  die  denke  ons  in  hierdie  verband?  Ek  het 
alreeds  daarvan  gepraat  dat  ons  denke  ’n  eenheid  postuleer 
wat  die  veelvoudigheid  van  ons  ervaringswêreld  transken- 
deer  en  waarin  daardie  veelvoudigheid  sy  wesentlike  een- 
heid  vind.  Uiteraard  sal  daardie  transkendente  eenheid  nie 
vir  ons  diskursief-rasionele  verstand  toeganklik  wees  nie. 
Immers,  dit  is  ’n  eenheid,  en  ons  verstand  werk  deur  analise 
en  sintese,  dinge  waaraan  ’n  eenheid  nie  onderhewig  is  nie. 
Dit  is  tydloos  en  ruimteloos  en  ons  verstand  werk  in  terme 
van  tydruimtelike  begrippe.  Dit  is  die  universele,  ons  ver- 
stand  die  partikuliere. 

Trouens,  wanneer  ons  daardie  transkendente  werklikheid 
langs  religieuse  weg  benader,  erken  ons  al  klaar  die  feit 
dat  dit  vir  ons  verstand  ontoeganklik  is.  Ons  moet  soos 
kinders  word  om  die  koninkryk  te  beërwe.  Vlees  en  bloed, 
so  leer  die  Skrif,  openbaar  dit  nie  aan  ons  nie,  maar  net 
die  Vader  wat  in  die  hemel  is.  En  op  wysgerige  gebied  is 
dit  ewe  waar  — die  menslike  denke  kan  die  ev/ige  werklik- 
heid  nooit  vat  nie. 

Maar  van  een  ding  kan  ons  seker  wees.  Omdat  dit  die 
transkendente  eenheid  is,  moet  al  ons  waardes  daarheen 
herlei  kan  word.  Wat  ons  as  onderskeie  sien,  is  maar  net 
openbaringsvorms  van  een  en  dieselfde  werklikheid.  Ook 
skoonheid  en  v/aarheid  en  goedheid  sal  daarheen  herlei 
moet  word,  al  sien  ons  hulle  as  onderskeie  waardes.  In  sy 
transkendente  eenheid  is  die  uiteindelike  werklikheid  die 
bron  waarheen  skoonheid  en  waarheid  herlei  moet  word, 
en  in  daardie  uiteindelike  werklikheid  vind  hulle  hulle 
wesenlike  eenheid. 

Per  slot  van  rekening  was  Keats  reg  toe  hy  gesê  het: 
„Beauty  is  truth,  truth  beauty,  that  is  all  ye  know  on  earth, 
and  áll  ye  need  to  know.,} 

Skoonheid  is  dus  ’n  faset  van  die  uiteindelike  werklik- 
heid,  een  van  die  maniere  waarop  die  universele  homself 
aan  die  partikuliere  openbaar,  en  omdat  daardie  universele 
in  elke  mens  immanent  is,  het  elke  mens  ’n  aanvoeling  daar- 
voor.  Wanneer  die  mens  dus  daardie  selfde  aspek  van  die 
universele,  of  noem  dit  dan  van  die  uiteindelike  werklikheid, 
in  een  of  ander  voorwerp  of  persoon  of  situasie  raaksien, 
kom  hy  onder  die  indruk  daarvan.  Dit  vul  hom  met  vreugde, 
met  liefde,  met  ontsag  en  somtyds  selfs  met  ’n  mate  van 
vrees.  Sy  emosie  sal  in  ’n  groot  mate  bepaal  word  deur  die 
vorm  waarin  dit  tot  hom  kom  — teerheid  by  die  aanskou 
van  die  kind  se  glimlag,  vreugde  en  ontsag  by  die  sien  van 
’n  grootse  natuurtoneel,  eerbied  en  selfs  vrees  by  die  mee- 
maak  van  ’n  menslike  situasie  wat  groots  is.  Hy  mag  dit 
mooi  noem  of  ontsettend,  hy  mag  dit  in  die  verbygaan 
opmerk  of  dit  mag  aan  die  wortels  van  sy  siel  skud,  maar 
dit  is  wesenlik  dieselfde.  Dit  is  die  universele  in  hom  wat 
die  universele  in  iets  anders  geopenbaar  sien. 

Alle  mense  besit  nie  daardie  aanvoelingskrag  in  dieselfde 
mate  nie,  maar  dit  ontbreek  nooit,  selfs  nie  in  die  kind  nie, 
en  die  mate  waarin  die  waarneem  van  skoonheid  die  gemoed 
van  die  waarnemer  beetpak,  is  die  eerste  en  belangrikste 
faktor  wat  die  mens  tot  kunstenaar  maak.  Dit  is  meer  as 
net  ’n  waarneming  van  skoonheid,  en  eintlik  word  die  saak 
ook  nie  gedek  deur  die  begrip  skoonheid  in  enger  sin  nie. 
Want  wat  ons  skoonheid  noem,  is  maar  ’n  faset  van  die 
universele,  van  die  ewige,  en  dit  is  die  ewigheidsinstelling 
in  die  hart  van  die  mens  wat  van  belang  is.  Dit  is  die  voor- 
reg  (of  moet  ons  dit  ’n  skrikwekkende  noodwendigheid 
noem?)  wat  sommiges  ontvang  het  om  nie  net  waar  te 
neem  nie,  maar  mee  te  lewe  wanneer  die  skoonheid,  al  is 
dit  ook  die  skoonheid  van  smart,  so  luid  tot  die  hart  spreek 
dat  daardie  hart  hom  aan  die  universele  daarin  oorgee.  Die 
mens  mag  onbewus  wees  van  wat  werklik  gebeur,  maar  wat 
gebeur  is  dit:  Hy  sien  die  ewigheid  in  die  skoonheidsver- 
skynsel,  in  die  glimlag  van  die  kind,  in  die  natuurtoneel, 
in  die  wesentlik  tragiese  van  een  of  ander  situasie  of  mens, 
en  hy  herken  dit  as  die  ewigheid  wat  met  hom  praat.  En 
sy  emosie?  Dit  is  wesentlik  aanbidding.  Hy  het  die  Ewige 
gesien. 

Meer  mense  as  net  die  kunstenaar  gaan  onder  hierdie 
ontsettende  noodwendigheid  gebuk,  en  dit  is  nie  die  teen- 
woordigheid  of  selfs  graad  daarvan  wat  die  kunstenaar- 
wees  bepaal  nie.  Want  in  die  geval  van  die  kunstenaar  kom 
daar  nog  iets  by,  iets  baie  prosaïes,  baie  tydruimtelik,  en 

dit  is  die  tegniek,  die  vaardigheid  van  die  vingers,  die 
beheer  van  die  taal,  die  vastigheid  van  die  hand,  die  sin  vir 
kleure,  en  dit  is  daardie  vaardigheid  wat  hom  in  staat  stel 
om  sy  gelaaide  gemoed  te  ontlaai  in  die  skepping  van  ’n 
kunswerk.  En  die  een  wat  die  tegniek  nie  het  nie,  dra  sy 
las  met  hom  mee. 

Miskien  moet  ek  hier  ’n  terminologiese  verduideliking 
maak.  As  ek  praat  van  tegniek,  bedoel  ek  nie  vormgewing 
nie.  Vormgewing  reik  terug  tot  in  die  aanvoelingspotensie 
van  die  skoonheidswaarnemer  en  dit  reik  vooruit  tot  in  die 
skepping  wat  op  daardie  aanvoeling  volg.  So  is  dit  met  die 
kunstenaar,  maar  so  is  dit  nie  net  met  die  kunstenaar  nie. 
Want  by  die  kunsproduk  is  daar  altyd  tegniek,  maar  daar 
is  vormgewing  ook  wanneer  die  skepping  nie  binne  die 
kategorie  van  die  kuns  val  nie. 

Laat  ek  verduidelik  wat  ek  bedoel.  Daar  is  by  twee  mense, 
noem  hulle  A en  B,  ’n  skoonheidsaanvoeling.  Maar  deur 
temperament,  en  kragtens  die  feit  dat  hy  oor  ’n  tegniek 
beskik  (m.a.w.  hy  kan  skilder  of  skryf  of  komponeer),  is 
A ’n  kunstenaar.  Sy  vormgewing  van  die  skoonheidswaar- 
neming  of  trouens  van  enige  waarneming  waar  die  objek 
die  universele  is,  gaan  langs  die  weg  van  skoonheidskepping. 
Die  produk  is  dus  ’n  kunswerk.  Maar  B is  temperamenteel 
’n  denker  en  die  vormgewing  van  sy  belewing  van  die  univer- 
sele  mag  vorm  aanneem  in  aie  weg  van  die  denke.  Hy  mag 
daardie  belewing  weergee  in  ’n  wysgerige  geskrif , en  so  mag 
’n  derde  mens,  C,  dit  in  sy  eie  lewe  opneem.  Die  vormgewing 
sou  by  hom  ook  miskien  in  die  weg  van  die  kuns  of  van 
die  denke  gewees  het,  maar  hy  is  daartoe  nie  in  staat  nie. 
Die  tegniek  ontbreek,  ’n  tegniek  wat  in  die  geval  van  A 
miskien  lê  in  ’n  gevoel  vir  kleure  en  vaardigheid  met  sy 
hande,  en  in  die  geval  van  B in  ’n  intellektuele  vermoë  en 
wetenskaplike  kennis. 

Maar  dit  sê  nie  dat  daar  by  C geen  vormgewing  is  nie. 
Sy  vormgewing  is  miskien  minder  merkbaar,  minder  om- 
lyn;  in  sy  geval  mag  dit  tot  uiting  kom  in  sy  gedrag,  in  sy 
etiese  beskouings  en  handelinge,  in  sy  godsdiens  of  in  sy 
arbeid. 

En  selfs  al  sou,  in  die  geval  van  C,  daar  ’n  mooi  woord 
of  ander  skoonheidsuiting  op  die  belewing  volg,  maak  dit 
nog  van  hom  geen  kunstenaar  nie.  Die  breë  stroom  van  sy 
ewigheidsbelewing  vloei  in  sy  lewe  in,  nie  in  sy  skoonheids- 
produk  nie,  net  soos  in  die  geval  van  A daar  ook  ’n  mate 
van  verstandsaktiwiteit  op  die  belewing  mag  volg  en  in  die 

geval  van  B ’n  mate  van  skoonheidsuiting.  Die  ou  naturel 
wat  ’n  baadjie  as  geskenk  kry,  mag  aan  sy  weldoener  sê: 
„My  hart  blom,  so  bly  is  ek,”  maar  daardie  metafoor  maak 
hom  nog  geen  kunstenaar  nie.  Die  breë  stroom  het  in  sy 
lewe  ingegaan,  nie  in  sy  metafoor  nie. 

En  in  die  geval  van  C hoef  die  vormgewing  nie  bewus 
te  wees  nie.  Ons  het  immers  te  doen  met  skoonheidsbele- 
wing,  nie  noodwendig  skoonheidsaanskouing  of  -beskouing 
nie.  Maar  al  is  C onbewus  van  die  feit  dat  die  stroom  in  sy 
lewe  juis  die  stroom  van  die  skoonheidsbelewing  is,  is  dit 
nogtans  vormgewing. 

In  die  kunstenaar  kan  daar  dus  ’n  katharsis  kom,  ’n  reini- 
ging,  en  in  die  skepping  van  sy  kuns  kan  hy  sy  siel  ontlaai. 
Die  swangere  kan  geboorte  gee  en  hy  is  weer  soos  hy  was. 
Die  indrukke  van  sy  skoonheidsbelewing  bly  wel  altyd  by 
hom  en  uiteraard  bring  dit  verryking  mee,  maar  die  inten- 
siteit  daarvan  is  daar  nie  meer  nie.  Dit  het  hy  oorgedra 
op  die  kunsproduk,  en  die  siklus  is  voltooi. 

Maar  dit  is  anders  met  die  nie-kunstenaar  wat  nogtans 
die  eerste  vereiste  van  kunstenaar-wees  besit,  met  ander 
woorde,  die  een  wat  intens  die  ewigheidsbesef  in  sy  skoon- 
heidservaring  het,  sonder  dat  hy  oor  die  vaardigheid  beskik 
om  sy  siel  uit  te  stort  en  dit  so  te  ontlaai.  Vir  hom  is  daar 
geen  uitweg,  geen  moontlikheid  van  verlossing  nie.  Sy 
skoonheidsbelewing  bly  by  hom,  en  al  wyse  waarop  hy  die 
intensiteit  daarvan  kan  verminder,  is  om  daardie  belewing 
in  sy  eie  wese  te  absorbeer.  Dit  word  ’n  deel  van  hom.  Hy 
is  soos  die  minnaar  wat  sy  liefde  nie  mag  bely  nie,  wat 
moet  swyg  en  wat  nooit  op  menslike  wyse  die  diepte  en 
intensiteit  van  sy  gevoel  kan  verlig  nie. 

Vir  hom  is  daar  maar  een  uitweg.  Hy  moet  die  rykdom 
wat  in  sy  siel  ingekom  het,  tot  deel  van  sy  wese  maak.  As 
hy  gelukkig  is,  sal  hy  weet  om  dit  as  krag  aan  te  wend,  en 
dit  sal  hom  aanvoer  tot  hoogtes  wat  hy  anders  nie  sou  geken 
het  nie.  In  sy  arbeid,  in  sy  gee  van  homself,  sal  hy  bewus 
of  onbewus  sy  skoonheidsbelewing  en  sy  liefde  tot  deel  van 
sy  wese  maak.  Daar  is  vir  hom  geen  katharsis  nie,  hoe  intens 
sy  verlange  daarna  ook  al  mag  wees. 

En  in  daardie  smart  van  hom  kan  ook  sy  rykdom  lê.  Dit 
wat  hom  wel  oorweldig,  word  sy  stukrag.  Die  veiligheids- 
klep  van  die  kunstenaar  se  tegniek  het  hy  nie,  en  daarom 
laai  die  spanning  in  hom  op.  Maar  in  die  oplaai  van  daardie 
spanning  vind  hy  sy  mens-wees.  Hy,  eerder  as  die  kunste- 
naar,  lewe  op  die  hoogte  van  sy  drome. 

Maar  laat  ons  die  nie-kunstenaar  nou  maar  vergeet,  en 
terugkeer  na  die  kunstenaar  en  sy  kunsproduk.  Ons  het 
gesien  dat  die  kunstenaar  ’n  mens  is  wat  twee  dinge  besit, 
eerstens  ’n  aanvoeling  vir  die  universele,  en  tweedens  die 
tegniek  om  aan  daardie  aanvoeling  uiting  te  gee.  Die  kuns- 
werk  sal  dan  ook  van  daardie  twee  eienskappe  getuienis 
moet  lewer,  en  die  mate  waarin  dit  gebeur,  sal  uiteraard 
die  gehalte  van  daardie  kunswerk  bepaal,  en  indirek  sal  ook 
daarvan  afhang  watter  vorm  die  besondere  kunswerk  sal 
aanneem. 

Na  die  uiterlike  sal  die  tegniek  van  die  kunstenaar  hier 
die  grootste  rol  speel,  maar  dit  bly  in  ’n  mate  ’n  blote  toe- 
valligheid.  Die  kunstenaar  wat  kragtens  aanleg  en  opleiding 
’n  musicus  is,  sal  tog  nie  normaalweg  met  ’n  bytel  en  ’n 
stuk  marmer  sy  gevoelens  probeer  vertolk  nie,  en  of  die 
kunsproduk  in  klank  of  in  woord  of  in  kleur  of  vorm  is, 
sai  dus  in  ’n  groot  mate  bepaal  word  deur  die  toevallige 
tegniek  van  die  kunstenaar,  en  die  tegniese  volmaaktheid  en 
afronding  van  die  kunswerk  sal  op  dieselfde  wyse  afhang 
van  die  vaardigheidsgraad  van  die  skepper  van  daardie 
kunswerk. 

Maar  met  sy  aanvoeling  vir  die  universele  sal  dit  anders 
wees.  Die  ,,idee”  of  universele  element  van  die  kunswerk 
sal  hiervan  afhang,  en  dit  is  wesentlik  die  belangrikste. 
Geen  masjinale  tegniese  volmaaktheid  kan  die  gebrek  daar- 
aan  vergoed  nie,  en  daardie  universele  element  in  die  kuns- 
werk  sal  op  sy  beurt  weer  van  twee  faktore  afhang.  Die 
eerste  is  die  aanvoelingspotensialiteit  van  die  kunstenaar 
en  die  tweede  die  graad  van  die  aanvoeling  wat  tot  daardie 
besondere  kunsproduk  aanleiding  gegee  het. 

Dit  is  tog  vanselfsprekend.  Selfs  die  mens  met  die  hoog- 
ste  aanvoelingspotensialiteit  word  nie  deur  elke  ervaring 
ewe  diep  getref  nie,  en  in  die  reël  sal  dit  maar  ’n  enkele 
keer  in  sy  lewe  gebeur  dat  daardie  aanvoeling  by  hom  in 
die  hoogs  moontlike  graad  plaasvind.  Daarom  is  meester- 
stukke  so  seldsaam,  en  daarom  ook  is  nie  elke  produk  van 
’n  meester  ’n  meesterstuk  nie.  Want  om  sy  tegniek  en  sy 
aanvoelingspotensialiteit  te  bevrug  vir  die  geboorte  van 
iets  werklik  groots,  moet  daar  ’n  ervaring  in  sy  lewe  kom 
waarin  hy  so  diep  onder  die  indruk  kom  van  die  skoonheid, 
die  ewigheidselement,  die  universele,  in  een  of  ander  persoon 
of  saak  of  situasie,  dat  dit  aan  die  wortels  van  sy  siel  raak, 
en  die  kunswerk  wat  daaruit  tevoorskyn  het,  moet  meer 
wees  as  ’n  bewuste  skeppingsdaad.  Dit  moet  vir  hom  v/ees 

’n  daad  van  verlossing,  ’n  geboortedaad,  waarin  hy  sy  oor- 
laaide  gemoed  kan  ontlaai  en  saam  met  sy  siel  die  ewige 
kan  uitstort  wat  deur  die  skoonheidservaring  deel  van  hom 
geword  het. 

Daar  is  nog  een  vraag  wat  ons  moet  beantwoord  voordat 
ons  kan  saamvat.  Wat  is  die  verhouding  tussen  die  skoon- 
heidservaring  en  die  kunswerk?  Is  die  kunswerk  ’n  naboot- 
sing  van  wat  die  kunstenaar  ervaar  het  ? Of  is  dit  ’n  naboot- 
sing  van  die  ewige,  die  universele,  in  daardie  ervaring?  Dit 
is  die  mooiste  antwoord  wat  die  Griekse  wysbegeerte  ons  op 
die  vraag  gee,  wanneer  Plotinus  sê  dat  die  kunswerk  ’n 
weergawe  is  van  die  universele  element  wat  in  die  skoon- 
heidservaring  immanent  is. 

Ek  aanvaar  dit  graag,  maar  met  hierdie  byvoeging.  Wat 
die  kunstenaar  gee,  is  nie  noodwendig  ’n  nabootsing  van 
die  universele  in  die  skoonheidservaring  nie.  Eerder  is  dit 
die  weergawe  van  die  emosies  wat  in  hom  gewek  is  deur 
die  universele  in  daardie  skoonheidsbelewing.  Die  kunste- 
naar  mag  diep  smart  ervaar  en  die  universele  element 
daarin  mag  so  inwerk  op  sy  eie  hart  dat  die  kunsproduk 
’n  triomflied  is.  Daar  mag,  vir  die  oppervlakkige  toeskouer, 
selfs  geen  verband  hoegenaamd  tussen  die  skoonheidsbele- 
wing  en  die  kunswerk  bestaan  nie,  en  dit  is  juis  wat  ’n 
kunswerk  tegelykertyd  die  mees  objektiewe  en  die  mees 
subjektiewe  van  alle  menslike  skeppings  maak.  Dit  is  objek- 
tief  omdat  dit  die  ewige  is,  die  universele,  wat  uitgebeeld 
word.  Dit  is  subjektief  omdat  dit  hy  is  wat  dit  uitbeeld. 
Wat  hy  uitstort,  is  ’n  deeltjie  van  die  ewigheid  en  meer  as 
net  ’n  deeltjie  van  sy  eie  siel. 

Dit  verklaar  dan  ook  ’n  stelling  wat  ek  aan  die  begin 
gemaak  het,  dat  ’n  kunswerk  sekondêre  skoonheid  het  en 
dat  nie  almal  noodwendig  die  skoonheid  van  ’n  kunsproduk 
sal  sien  nie.  Want  in  die  primêre  skoonheidsverskynsel 
spreek  die  universele  direk  tot  die  universele  in  ons,  maar 
in  die  geval  ván  die  kunsproduk  is  dit  die  emosies  van  die 
kunstenaar  by  die  belewing  van  daardie  universele  wat 
bykom.  Die  essensieel-subjektiewe  daarvan  mag  dan  die 
universele  daarin  oorheers  en  dit  so  minder  toeganklik 
maak  as  die  primêre  skoonheidsverskynsel  wat  ons  direk 
ervaar  en  wat  dus  direk  tot  ons  spreek. 

Verklaar  hierdie  katharsis  wat  die  kunstenaar  in  die 
skepping  van  sy  kuns  ervaar  waarorn  kunstenaars  so 
„anders”  is  en  dikwels  so  ,,anders”  wil  wees?  Het  die  mens- 
like  gees  nie  straks  behoefte  daaraan  om  steeds  die  wesent- 
like  skoonheid  van  die  lewe  te  ervaar  nie?  En  moet  die 

ewigheidsbelewing  wat  hy  so  ontvang  nie  straks  sy  stukrag 
bly  sonder  dat  hy  deur  die  skepping  van  ’n  kunswerk  die 
ontsettende  noodwendigheid  van  hom  kan  afwerp  nie?  Om 
skoonheid  te  belewe  en  onmagtig  te  wees  om  dit  te  skep, 
mag  na  frustrasie  lyk.  Maar  so  lyk  dit  ook  na  frustrasie 
wanneer  die  graankorrel  in  die  ryk  swart  aarde  sterwe.  En 
tog  kom  uit  daardie  frustrasie  die  volheid  van  die  oes.  Want 
nie  net  die  kunstenaar  nie,  maar  ook  hy  wat  die  skoonheid 
van  die  ewige  ervaar  en  nie  kan  weergee  nie,  moet  weet 
dat  daar  altyd  iets  moois  gebore  sal  word  as  hy  sy  harte- 
bloed  daarvoor  gee. 

Sy  maak  ’n  minagtende  beweging  met  haar  skouers  en  stap 
dan  styf  maar  vasberade  deur  die  donker  vertrek  na  die 
venster  wat  sy  wyd  oop  stoot.  Die  sieklike  waarskuwende 
gefluit  van  die  sirene  klink  nog  aanhoudend  deur  die  ver- 
donkerde  stad.  Die  soekligte  het  by  die  eerste  geluid  van 
die  sirene  die  lug  ingeskiet  en  vleg  soos  wit  pyle  oor  en 
deurmekaar  van  punte  ver  en  wyd  uitmekaar. 

Dan  meteens  hoor  sy  die  veraf  gedreun  van  die  vyande- 
like  vliegtuie  — ja,  sy  ken  dit  goed.  Het  haar  Daniel  nie  vir 
haar  geleer  om  te  onderskei  tussen  die  gedreun  van  die 
motore  van  die  verskillende  vliegtuie  nie?  Sy  wonder  hoe- 
lank  dit  die  verdedigers  sal  neem  om  aan  te  val  vanaand  — 
somtyds  het  hulle  so  lank  gedraai  dat  die  vyand  se  bom- 
werpers  byna  ongestoord  hul  bomme  kon  los  op  hierdie  deel 
van  die  stad  wat  alreeds  soveel  verwoesting  ondergaan  het. 

Sy  gaan  deesdae  ook  nie  meer  na  die  skuilkelders  nie  — 
nee,  nie  meer  vandat  hulle  haar  Daniel  daar  oor  die  vyande- 
like  gebied  neergeskiet  het  nie,  want  sy  moet  eerste  wees 
om  hom  te  verwelkom  wanneer  hy  terugkom  soos  hy  so 
dikwels  vir  haar  gesê  het : 

„Ek  sal  terugkom  as  hulle  my  neerskiet,  Moeder,  al  moet 
ek  kruip  of  ’n  vyandelike  vliegtuig  steel,  maar  ek  laat  my 
nie  vang  nie!” 

Ja,  daardie  eerste  tyd  nadat  sy  die  berig  ontvang  het, 
kon  hulle  haar  nie  wegsleep  van  die  venster  af  nie  want 
hiervandaan  kon  sy  die  straat  dophou  waarlangs  hy  moet 
kom;  en  elke  vliegtuig  wat  sy  hoor  dreun  het,  kon  Daniel 
wees.  Elke  oomblik  het  sy  verwag  om  daardie  twee  kort 
dreunings  van  die  motore  wat  sy  groet  aan  haar  was  wan- 
neer  hy  gekom  en  gegaan  het,  te  hoor.  Hy  het  altyd  opge- 
styg  van  die  vliegveld  hier  digby  en  dan  spesiaal  oor  die 
huis  gevlieg.  Ja,  sy  weet  hy  sal  so  terugkom  ook  as  hulle 
hom  nie  getref  het  nie. 

Maar  nou  het  die  dae  weke  geword  en  die  weke  ’n  maand 
en  sy  het  niks  van  hom  verneem  nie.  Hy  is  net  as  vermis 
aangegee.  En  al  wat  sy  het,  is  ’n  brandende  hart  soos  van- 
aand.  ’n  Hart  wat  brand  na  haar  kind.  Tog,  sy  het  geweet 
hy  het  nie  gesneuwel  nie.  Sal  ’n  moeder  nie  weet  nie?  En 
eendag  sal  hy  terugkom.  Maar  die  dae  is  so  leeg  sonder  hom 

en  die  toekoms  tot  die  dag  van  sy  terugkeer  so  onmoontlik 
lank.  Dit  is  so  ver  en  onbepaald  dat  dit  haar  net  verbitter 
het  en  in  haar  hart  het  ’n  wrok  ontstaan  teen  die  vyand 
wat  sy  vereenselwig  het  met  die  vliegtuie  wat  hulle  bomme 
op  die  stad  los.  Sy  het  haar  in  haarself  teruggetrek  en  die 
wraak  vertroetel.  Selfs  haar  huismense  het  naderhand  opge- 
gee  om  haar  te  laat  belangstel  in  ander  dinge. 

Hoe  mooi  was  hulle  lewe  nie  voordat  hierdie  verwoestende 
oorlog  uitgebreek  het  nie,  hierdie  oorlog  waarby  nóg  sy  nóg 
haar  kind  enige  belang  gehad  het. 

Was  dit  nie  genoeg  dat  Daniel  se  vader  sy  lewe  gelaat  het 
met  die  vorige  wêreldoorlog  nie?  Het  sy  nie  genoeg  betaal 
vir  die  vrede  en  oorwinning  wat  tog  nooit  blywend  sal  wees 
nie?  Ja,  maar  dit  het  niks  gehelp  nie.  Toe  die  oproep  kom, 
was  haar  enigste  seun  een  van  die  eerstes  om  hom  aan  te 
bied.  Vir  hom  was  dit  net  ’n  awontuur  wat  die  oorlog  gebied 
het,  ’n  awontuur  wat  eintlik  net  vir  hom  en  sy  maats  geskep 
is.  Hy  kon  nie  begryp  dat  hy  haar  enigste  seun  en  daarby 
die  jongste  kind  was  nie.  Haar  vrees  kon  hy  nie  begryp  nie. 

Die  jeug ! Hoe  min  het  hy  besef  van  die  angs  in  haar  hart 
toe  hy  die  eerste  keer  in  sy  nuwe  uniform  by  haar  kom  spog 
het.  Vir  ’n  oomblik  het  sy  sy  vader  gesien.  Net  so  het  hy  ’n 
kwart  eeu  gelede  by  haar  gekom.  Dieselfde  trotse  glimlag, 
dieselfde  selfversekerde  houding  — 

Twee,  drie  maal  is  daar  vliegtuie  in  hulle  onmiddellike 
omgewing  afgeskiet  en  met  ’n  kloppende  hart  het  sy  haar 
soontoe  gehaas  ongeag  die  bomme  wat  orals  oor  die  stad 
val  en  ontplof.  Dit  kon  haar  Daniel  wees  en  hy  kon  haar 
hulp  nodig  hê.  Maar  elke  keer  het  sy  net  te  laat  daar  gekom : 
een  keer  was  die  vliegtuig  uitgebrand  en  die  ander  keer  het 
die  tuiswagte  reeds  die  beseerdes  verwyder  toe  sy  daar  aan- 
kom,  maar  altyd  het  hy  ongedeerd  daarvan  afgekom  totdat 
hulle  hom  daar  oor  die  vyandelike  gebied  neergeskiet  het. 

Nou  is  die  woonstel  en  haar  hart  leeg  sonder  hom.  Niks 
kon  sy  leë  plek  inneem  nie  en  sy  het  onverskillig  geword. 
Sy  het  eenvoudig  geweier  om  na  die  skuiling  te  gaan  en  sy 
het  elke  geveg  tussen  die  vliegtuie  daarbo  met  ’n  hardvog- 
tigheid  aanskou  wat  haar  huismense  veelseggend  na  mekaar 
laat  kyk  het. 

„Die  verlies  het  haar  verstand  aangetas.” 

Sy  het  dit  gehoor  maar  haar  nie  daaraan  gesteur  nie.  Ja, 
haar  hart  was  verhard  en  dit  was  immers  haar  saak  as  sy 
’n  morbiede  behae  daarin  skep  om  te  sien  hoe  die  vyand  se 
vliegtuie  neergeskiet  word  — net  soos  haar  Daniel  daar  oor 
die  vreemde  gebied  afgeskiet  is. 

Daar  bokant  het  die  soekligte  ’n  vreemde  bomwerper 
gevind,  die  afweergeskut  het  losgebrand  en  die  vliegtuig 
probeer  nou  om  die  geskiet  ondoeltreffend  te  maak  deur  te 
duik,  te  swenk  en  te  styg.  Meteens  sien  sy  die  vegters  wat 
betreklik  hoog  bokant  die  bomwerpers  waghou.  Nou  gewaar 
sy  die  res  van  die  bomwerpervloot. 

Sy  byt  op  haar  tande.  Ja,  vanaand  lyk  dit  of  hulle  meer 
as  ander  aande  is.  Hulle  bomme  sal  nou-nou  neerreën  en 
verderf  en  verwoesting  saai.  Net  asof  daar  nie  al  genoeg 
ellénde  veroorsaak  is  nie.  Ellendelinge ! Satanskinders ! Haar 
hande  klem  krampagtig  aan  die  vensterbanke  sodat  die 
kneukels  wit  deurskyn.  Sy  weet  hulle  gee  nie  om  waar  die 
bomme  val  nie.  Maar  dis  ook  geen  geheim  dat  hulle  probeer 
om  strategiese  plekke  en  veral  vliegvelde  soos  dié  een  hier 
digby  wil  vernietig  nie.  Eintlik  het  hulle  glo  maar  min 
sukses  gehad  want  die  afweergeskut  en  die  verdedigers 
hou  huile  daar  weg.  Maar  nou  het  sy  nie  meer  die  persoon- 
like  belang  daarby  as  toe  sy  geweet  het  Daniel  is  daar 
tussen  die  verdedigers  met  sy  vliegtuig  nie.  Hoe  dikwels 
het  sy  nie  gesidder  nie  toe  hy  haar  vertel  het  van  daardie 
genot  as  jy  die  vyand  hier  onder  jou  kry  en  jy  kan  die 
knoppies  druk  wat  die  ses  masjiengewere  in  die  vlerke  van 
jou  vliegtuig  verderf  laat  spu  op  die  een  hier  onder  jou. 

Satanies  ja,  maar  ’n  mens  se  fynere  gevoelens  het  al  dood- 
geraak  vandat  jy  soveel  dood  en  ellende  aanskou  het.  A1  wat 
jy  wil  hê,  is  dat  hulle  weggeskiet  moet  word  voordat  hulle 
hulle  lading  bomme  kan  los  op  onskuldige  vroue  en  kinders. 

Destyds  kon  sy  nie  begryp  nie  maar  nou  dat  haar  Daniel 
self  ’n  slagoffer  geword  het  nou  begryp  sy. 

,,Waar  is  jy  Daniel?”  prewel  sy,  ,,Baasvegter  het  hulle 
jou  genoem  — As  jy  hier  was  vanaand  — waarom  het  hulle 
jou  op  daardie  sending  gestuur  ...  ?” 

Die  rumoer  het  meteens  losgebars.  Die  vliegtuie  was  oor 
die  stad,  die  afweergeskut  het  nou  van  alle  punte  losgebrand 
en  daar  ver  bo  in  die  lug  het  die  vegters  slaags  geraak.  Soos 
’n  verskietende  ster  breek  ’n  brandende  vliegtuig  weg  van 
die  ander  en  in  die  donkerte  lyk  dit  of  hy  oor  die  horison 
verdwyn. 

As  ’n  mens  jou  ore  toedruk  sodat  jy  die  lawaai  nie  kan 
hoor  nie  sou  die  soekligte,  die  barstende  kartetse  en  die 
afweergeskut  gelyk  het  soos  ’n  magnifieke  vuurwerkver- 
toning. 

Daar  by  die  venster  sidder  die  ou  vrou.  Dit  was  die  een 
ding  waarvoor  Daniel  altyd  bang  was  — ’n  brandende  vlieg- 

tuig  waarin  hy  vasgekeer  sit.  Om  ’n  koeël  te  kry,  is  niks 
maar  die  vlamme  — 

Bomme  begin  orals  bars.  In  haar  beperkte  uitsig  sien  sy 
drie,  vier  wit  wolke  opstyg.  Daar  is  die  skreeuende  gefluit 
van  bomme  wat  aarde  toe  trek.  Soos  ’n  golf  gaan  die  bars- 
tende  boinme  oor  die  stad,  al  verder  totdat  dit  daar  agter, 
verder  weg  al  barstende  wegraak. 

Onder  in  die  straat  sien  sy  iemand  soos  ’n  skaduwee  cor 
die  straat  hardloop;  ’n  ambulans  jaag  rnet  ’n  groot  lawaai 
verby. 

Ja,  gelukkig  was  die  aanval  nie  baie  gekonsentrserd  nie 
en  dis  byna  asof  die  bomme  sommer  doelloos  op  die  stad 
gelos  is.  Miskien  is  die  storie  waar  dat  die  vyand  na  die 
vliegveld  hier  digby  soek.  Daniel  het  dit  nie  geglo  nie. 

„Moenie  glo  nie.  Hulle  soek  nie.  Waarom  die  vliegveld  nog 
onbeskadig  is,  is  net  omdat  ons  hulle  wegskiet.” 

In  die  hitte  van  die  geveg  het  een  van  die  vliegtuie  skielik 
afgeduik,  maar  daar  is  soveel  chaos  dat  dit  vir  enkele  oom- 
blikke  nie  opgemerk  word  nie.  Dan  sien  die  eensame  toe- 
skouer  die  vyandelike  vliegtuig  teen  die  strale  van  die  scek- 
ligte  laag  oor  die  stad  naderkom. 

Dis  ’n  ou  set  hierdie  om  enkele  vliegtuie  kort  na  die  hoof- 
aanval  laag  oor  die  stad  te  stuur  en  die  strate  met  masjien- 
gewere  te  bestook.  Die  ongevalle  onder  reddingswerkers 
word  so  geweldig  groot. 

„Pas  op!  Die  vyandelike  vliegtuig,”  roep  sy  opgewonde, 
„Pas  op!  Pas  op!” 

En  net  asof  hulle  haar  kon  hoor,  val  die  strale  van  ’n 
soeklig  op  die  vliegtuig  wat  reg  op  die  vliegveld  afpyl.  Sy 
hou  haar  asem  op.  Sal  hy  slaag  — ? 

Meteens  skiet  die  vliegtuig  skuins  die  lug  in  toe  die  lug- 
doelgeskut  hom  tref  en  met  ’n  wye  boog  stort  dit  aarde  toe. 
Vir  etlike  oomblikke  dink  sy  die  vliegtuig  gaan  die  huis  tref 
maar  sy  kan  eenvoudig  nie  padgee  nie  en  bly  gehipnotiseerd 
staan  — dan  stort  die  vliegtuig  oorverdowend  neer,  skaars 
vyftig  tree  van  die  huis.  Toe  eers  kan  sy  haar  wegruk  van 
die  venster  en  instinkmatig  sukkel-hardloop  sy  na  die  voor- 
deur.  A1  die  mense  is  in  die  skuilkelders  en  die  arme  man  in 
die  verongelukte  vliegtuig  mag  hulp  nodig  hê  — vyand  of 
nie  — vyand  of  nie  — herhaal  sy  vir  haarself  — wie  weet 
as  Daniel  so  neergeskiet  was  en  niemand  het  hom  oor  hom 
ontferm  nie  — 

Halfpad  oor  die  straat  steek  sy  vas  — dis  hulle,  die  vyand 
wat  hier  soveel  verwoesting  en  ellende  veroorsaak  het;  dis 
hulle  wat  Daniel  neergeskiet  het  daar  in  die  vreemde.  As 

dit  nie  vir  hulle  was  nie  sou  daar  nie  oorlog  gewees  het  nie ; 
sou  Daniel  nog  by  haar  gewees  het.  Byna  het  haar  hart 
week  geword.  Nee,  sy  mag  nie  toegee  nie.  Dit  sou  ontrou 
aan  haar  Daniel  wees.  Dis  een  van  hulle,  waarom  sal  sy 
iets  doen?  Laat  hom  die  gevolge  dra  van  sy  dade! 

Hoor  sy  iemand  kerm  — iemand  wat  na  sy  moeder  roep  ? 
Nee,  sy  verbeel  haar  seker. 

Stadig  draai  sy  om.  Wat  kan  sy,  ’n  swak,  ou  vrou,  tog 
doen?  Die  sirenes  sal  nou  nou  ,,alles  veilig”  aankondig  dan 
kan  ander  gaan  kyk  — ja,  daar  gaan  dit  al. 

„Wat  maak  jy  op  straat,  ou  vrou?”  vra  een  die  tuiswagte 
bars  toe  hy  by  haar  verbykom. 

Hy  is  halfpad  oor  die  straat  voor  sy  kan  antwoord,  en 
met  geboë  hoof  stap  sy  stadig  huis  toe,  maar  dan  sien  sy 
die  mense  uit  die  kelders  stroom  na  die  verongelukte  vlieg- 
tuig  en  deur  ’n  morbiede  nuuskierigheid  aangedryf,  draai 
sy  om  agterna. 

Van  veraf  hoor  sy  die  verbaasde  uitroepe,  dan  haas  twee 
mans  by  haar  verby. 

,,Hy  het  ongetwyfeld  ontsnap  met  ’n  vyandelike  vliegtuig, 
en  as  iemand  hom  net  vyf  minute  eerder  kon  gehelp  het  — ” 

Sy  kon  nie  vir  meer  wag  nie.  Het  haar  hart  nie  heel  aand 
gebrand  nie?  Was  dit  nie  asof  iets  haar  aangedryf  het  nie? 
Blindelings  strompel  sy  oor  die  straat. 

Iemand  het  haar  oor  die  stukke  van  die  wrak  gehelp. 
Daar  was  geen  lig  nodig  nie.  A1  was  sy  blind,  sou  sy  hom 
nog  uitgeken  het. 

Iets  het  gekraak  soos  die  gebroke  stem  van  ’n  ou  vrou. 

,,My  kind  — jy  het  teruggekom.” 

ALLE  PAAIE 


Alle  paaie  na  my  brein 
ken  sy  swart  gif  en  die  pyn  — 

in  elke  dun  wit  string 
het  hy  dodelik  ingedring, 

hy’s  verbind  met  elke  senuwee, 
in  elke  hartslag  klop  hy  mee 

en  stort  sy  druppels  van  verdiet 
oor  my  geluk  se  klein  verskiet, 

voer  met  die  tere  paaie  langs 
met  groot  spore  van  die  angs 

dat  als  wat  rus  was  span  en  beef. 

Hy  is  die  angs-blink  hooggety 
wat  ver  oor  my  skuiling  gly, 

die  nag  se  donker  vrese  om  die  kring 
van  my  kersie  se  trae  flikkering. 


Waag  ek  dit  — want  om  eenuur  is  die  pad 
tog  oop,  wit  en  blou  die  lug  — 

dan  kruip  om  twee-uur  weer  die  pyn 
soos  skaduwees  terug. 

Is  nêrens  dan  die  rus  en  skuiling 
van  rimpellose  kuile  in  die  riet, 

wye  grasbruin  vlaktes,  sonlig, 
die  sagte  neurie  van  ’n  wiegelied? 

Ek  moet  my  oë  maar  toeknyp 
en  in  gelid  saam  loop  — 

miskien  het  ons  genoeg  gehad 
as  ons  net  hoop  en  hoop. 

VERLORE  SEUN 

Hoe  het  ek  oor  my  erfenis  gewaak 
dat  ek  na  enkele  jare  naak 

hier  in  die  vreemde  land 
moet  sit;  in  my  swakke  hand 

dryf  slegs  die  drome  nog  van  vroue  en  wyn, 
vroeëre  nagte,  wat  nou  die  pyn 

deur  my  lende  en  rugstring  skiet. 

U het  my  jeug  se  drang  en  vuur 
verpletter  teen  my  eie  muur; 

die  wil  wat  na  u sterre  reik 

deur  hierdie  liggaam  uitgewerp  tot  slyk. 

My  vodde  moet  ek  huiswaarts  sleep 
dat  die  terugtog  ook  sy  smart  inkeep  . . . 

’n  Vader  wag  glo  op  die  ver  verskiet, 
ons  dra  mos  nie  die  pyn  verniet  . . . 

HERTE  VAN  DYK 


Voordat  Leda  die  huis  ingaan,  kyk  sy  deur  die  venster. 
Mev.  Gous  sit  by  die  tafel  in  die  floue  lig  van  die  elektriese 
lampie  wat  net  bo  die  tafel  hang.  Sy  sit  haif  gebuk  met  ’n 
kombers  op  haar  skoot  wat  sy  besig  is  om  reg  te  maak. 
Die  lig  val  op  haar  dik  swart  hare  wat  al  taamlik  met  grys- 
hare  deurvleg  is.  Dis  geskei  met  ’n  paadjie  in  die  middel  van 
haar  hoof  en  in  ’n  bolla  laag  in  haar  nek  saamgevat. 

„Arme  liewe  siel,”  dink  Leda  terwyl  sy  met  medelye  na 
haar  v/aardin  kyk.  ,,Sy  rus  ook  nooit,  hoe  sy  dit  hou  is  vir 
my  ’n  raaisel.” 

Leda  sluit  die  voordeur  met  haar  sleutel  oop  en  stap  die 
huis  binne.  Die  gang  is  pikdonker.  Sy  weet  waar  die  knop 
van  die  eetkamer  se  deur  is  en  maak  dit  oop.  Tergelykertyd 
begin  sy  haar  wolhandskoene  uit  te  trek  en  in  die  deur 
staan  sy  en  sê,  ,,Hier  is  ek  alweer,  Tannie.  Glo  my,  ek  is 
bly  om  tuis  te  wees.” 

Mev.  Gous  kyk  na  haar  en  dit  lyk  asof  sy  swaar  kry  om 
Leda  raak  te  sien  nadat  sy  so  lank  op  die  donker  kombers 
gekonsentreer  het.  Sy  knip  haar  oë  ’n  paar  keer  vinnig  en 
kyk  oor  haar  bril  na  Leda. 

„Is  dit  al  so  laat?”  vra  sy  in  haar  mooi  stem,  ’n  aantrek- 
like  stem  wat  ’n  mens  laat  voel  dat  jy  die  eienaar  daarvan 
beter  wil  ken.  „Die  winterdae  is  so  kort.  In  hierdie  donker 
kamer  weet  ek  ook  skaars  of  dit  lig  of  donker  buite  is.” 

Leda  kyk  haar  aan  en  dink.  „Waarom  moet  hierdie  mooi 
mens  haar  lewe  hier  afsloof?  Sy  is  nie  alleen  nog  ’n  mooi 
vrou  as  sy  ’n  bietjie  opgeknap  is  nie,  maar  haar  lieflike 
natuur  straal  uit  haar  gesig.  Sy  is  waarlik  die  goedheid 
self  en  heeltemal  onselfsugtig.” 

Sal  sy  ooit  vergeet  vyf  jaar  gelede  toe  sy  na  die  stad 
gekom  het,  ’n  onskuldige  onbedrewe  dogter  van  die  platte- 
land?  Met  die  paar  pond  wat  oorgebly  het  na  haar  moeder 
se  dood  het  sy  na  die  stad  gekom  om  werk  te  soek.  Die 
losies  was  so  duur  en  sy  kon  nie  werk  kry  nie  want  sy  kon 
nie  Engels  praat  nie.  Haar  hele  lewe  lank  het  sy  nooit 
Engels  gehoor  nie  behalwe  die  bietjie  op  die  plaasskool,  en 
dit  het  sy  alles  vergeet. 

Sy  was  bang  en  radeloos  toe  sy  een  middag  op  ’n  bank 

in  die  tuine  gaan  sit  het  en  in  wanhoop  begin  huil  het.  Sy 
was  so  ontsteld  dat  sy  nie  eens  meer  omgegee  het  wie  haar 
in  daardie  toestand  sien  nie.  Net  op  daardie  oomblik  het  ’n 
vrou  verby  haar  gestap  en  toe  sy  so  sonder  enige  selfbe- 
heersing  begin  te  snik,  het  die  vrou  nog  so  ’n  paar  tree 
verby  haar  gestap,  vir  enige  minute  stil  gestaan  en  toe 
teruggedraai  en  op  die  bank  naas  haar  kom  sit.  Die  vrou 
het  haar  hand  in  albei  hare  geneem  en  in  daardie  lieflike 
soet  stem  gevra  wat  daar  verkeerd  is,  of  sy  nie  kan  help 
nie.  As  iemand  anders  haar  dit  sou  gevra  het  sou  sy  miskien 
uit  skaamte  stil  gebly  het,  maar  niemand  kan  daardie  stem 
weerstaan  nie  en  daar  het  sy  haar  nood  aan  die  vreemdeling 
gekla. 

Die  vrou  het  haar  gesê  dat  sy  by  haar  moet  kom  inwoon 
en  dat  sy  haar  dan  sal  help  om  werk  te  kry. 

Vir  Leda  was  dit  soos  ’n  drenkeling  wat  gered  word  nadat 
hy  al  vir  die  derde  keer  opgekom  het. 

Wat  was  haar  verbasing  om  te  vind  dat  die  vrou  wat 
haar  ’n  tuiste  aangebied  het  self  brand-arm  is.  Sy  is  ’n 
weduwee  met  drie  kinders  van  die  ouderdomme,  twaalf,  tien 
en  agt  jaar.  Hulle  het  in  ’n  huis  gewoon  wat  hulle  van  ’n 
oujongkêrel,  ’n  pensioenaris  gehuur  het.  Die  twee  beste  en 
grootste  kamers  met  die  balkon  het  hy  vir  homself  gehou, 
die  res  van  die  huis  kon  hulle  gebruik  op  voorwaarde  dat 
mev.  Gous  vir  hom  sal  sorg  en  dan  nog  het  hy  ’n  paar  pond 
huishuur  geëis. 

Om  haar  kinders  te  onderhou,  het  mev.  Gous  naaldewerk 
ingeneem  en  dit  saam  met  haar  huishouding  het  haar  dus 
besig  gehou  van  vroeg  soggens  tot  meesal  middernag.  Maar 
niks  was  vir  haar  ooit  te  veel  nie. 

Sy  het  Leda  in  ’n  kamer  met  een  van  haar  dogtertjies 
geplaas.  Die  ander  slaapkamer  het  sy  met  haar  twee  jonger 
dogtertjies  gedeel. 

’n  Week  nadat  Leda  by  haar  intrek  geneem  het,  het  sy 
daarin  geslaag  om  ’n  pos  in  een  van  die  groot  winkels  te 
kry.  Sy  het  daarop  aangedring  dat  sy  mev.  Gous  volle  losies 
betaal.  Die  goeie  siel  wou  nie  daarvan  hoor  nie,  maar  Leda 
het  geweet  watter  uitkomste  dit  ook  vir  die  weduwee  sou 
wees.  Mev.  Gous  het  gesê  dat  sy  haar  nie  ’n  kamer  vir 
haarself  kan  aanbied  nie  en  dat  hulle  kos  maar  van  die 
eenvoudigste  is  want  sy  kook  die  spesiale  geregte  vir  die 
huisbaas  apart  wat  sy  nie  vir  haar  eie  gesin  kan  bekostig 
nie. 

Leda  het  haar  verseker  dat  dit  nie  saak  maak  nie. 

Mev.  Gous  het  toe  ingewillig  dat  sy  as  loseerder  by  haar 

bly  tot  dat  sy  ’n  beter  herberg  vind.  Dit  was  vyf  jaar  gelede. 

Leda  is  nog  daar  en  sy  sal  nooit  weggaan  van  die  vrou 
wat  haar  in  haar  nood  ’n  helpende  hand  gegee  het  nie. 

Sy  trek  haar  jas  uit,  haal  haar  hoed  af  en  skud  haar 
ligte  krulhare  los. 

,,Vanaand,”  sê  sy,  ,,gaan  ons  feesvier.” 

Mev.  Gous  kyk  haar  met  verbasing  aan,  hierdie  keer  deur 
die  bril  inplaas  van  bo-oor. 

Leda  merk  die  moeë  uitdrukking  om  haar  mond  wat  altyd 
gereed  is  vir  ’n  glimlag. 

„Feesvier?”  vra  daardie  mond. 

„Ek  het  weer  verhoging  gekry  en  is  nou  die  hoof  van  my 
afdeling,”  antwoord  Leda. 

„Maar  Leda,  dis  wonderlik!”  roep  mev.  Gous  uit  en  so 
vinnig  as  sy  kon  staan  sy  op  en  gee  Leda  ’n  soen  op  haar 
wang. 

„En  hoe  lyk  dit  nou  met  die  onbedrewe  plaasnooientjie, 
hm?” 

,,Dit  is  alles  aan  u te  danke,  Tannie.  Sonder  u aanmoedi- 
ging  en  hulp  sou  ek  al  lankal  tou  opgegooi  het.  Maar  roep 
die  kinders,  ons  gaan  almal  na  ’n  restaurant,  dis  my  party.” 

’n  Warme  gloed  van  liefde  straal  uit  mev.  Gous  se  gesig. 
„Dis  lief  van  jou,  Leda.  Maar  dis  onmoontlik.  Ek  moet  SY 
aandete  voorberei,”  en  sy  gooi  haar  oë  boontoe. 

„0  nee!  Tannie.  Hy  gaan  nie  vanaand  my  pret  bederf  nie. 
A1  die  jare  wat  ek  nog  hier  was  het  hy  u nooit  in  ag  geneem 
nie.  Inteendeel,  hy  is  die  oorsaak  dat  u nog  nooit  eens  vir 
’n  naweek  na  vriende  kon  gaan  nie,  net  omdat  hy  sy  kos 
gereeld  drie  keer  per  dag  moes  hê.  Het  hy  nie  selfs  geweier 
dat  ek  sy  kos  voorberei  terwyl  u weg  is  nie  ? Maar  nie  van- 
aand  nie!  Ek  sal  u help.  Ons  berei  gou  ’n  ete  voor  en  dan 
kan  u dit  op  sy  tafel  sit  en  ons  gaan  dan  uit.” 

Mev.  Gous  kon  sien  dat  die  meisie  wat  dierbaar  soos  ’n 
suster  vir  haar  geword  het,  g’n  ekskuus  vanaand  as  ’n  ver- 
skoning  sal  aanneem  nie. 

Dit  was  ’n  heerlike  uitstappie  en  vir  die  dogtertjies  was 
dit  soos  ’n  towerland. 

Na  ’n  uur  en  ’n  half  was  hulle  weer  terug  in  die  huis,  want 
mev.  Gous  wou  nie  die  jongste  kind  te  laat  laat  opbly  nie. 

Hulle  moes  deur  die  kombuis  loop  om  in  die  slaapkamer 
van  mev.  Gous  en  haar  twee  dogtertjies  te  kom. 

Nadat  sy  vir  hulle  nag  gesê  het,  stap  sy  deur  die  kombuis 
na  die  eetkamer  waar  Leda  besig  is  om  solank  haar  waardin 
se  naaldewerk  te  doen. 

Meteens  hoor  Leda  ’n  slag  in  die  kombuis,  en  terwyl  sy 

nog  verskrik  luister,  kom  daar  ’n  gil  van  een  van  die  kin- 
ders.  Sy  spring  op  en  hardloop  na  die  kombuis. 

Op  die  vloer  lê  mev.  Gous  terwyl  haar  twee  dogtertjies 
probeer  om  haar  op  te  help.  Leda  merk  dadelik  dat  sy 
bewusteloos  is.  Sy  wil  haar  optel,  maar  vind  dat  mev.  Gous 
se  voet  deur  die  vrot  plankvloer  gegaan  het  en  dit  was  die 
oorsaak  van  haar  val.  Vir  al  wat  sy  weet,  mag  haar  been 
gebreek  wees.  Terwyl  sy  nog  besig  is  om  mev.  Gous  se  voet 
versigtig  uit  die  gat  in  die  vloer  te  kry,  hoor  sy  swaar  voet- 
stappe  die  trap  afkom. 

Toe  sy  gewaar,  staan  die  ou  Skot  in  sy  kamerjas  daar  in 
die  deur. 

In  ’n  gebiedende  barse  stem  vra  hy : ,,What  is  this  infernal 
row?  How  dare  you  kick  up  this  noise  after  I’ve  instructed 
you  to  be  quiet.  I won’t  have  this  in  my  house.” 

Hy  staan  daar  met  sy  hande  in  die  sakke  van  sy  kamerjas 
en  hy  maak  nie  die  geringste  poging  om  mev.  Gous  op  te 
tel  nie.  Sy  wit  snortjie  lyk  witter  as  gewoonlik  in  sy  rooi 
gesig.  Sy  kaal  kop  blink  in  die  elektriese  lig. 

Leda  wat  die  ou  Skot  nie  kan  verdra  nie,  voel  dat  sy 
haar  selfbeheer  uit  woede  sal  verloor.  Sy  probeer  weer  om 
mev.  Gous  op  te  tel. 

Hy  sê  toe,  ,,And  what’s  the  matter  with  her?” 

Meteens  is  dit  of  iets  in  Leda  se  kop  bars.  Sy  spring  op 
en  skree  in  sy  gesig,  „Help  me  — you  worm!” 

Hy  word  spierwit,  draai  om  en  gaan  terug  na  sy  kamer. 
Een  van  die  kinders  het  ’n  kussing  onder  mev.  Gous  se  kop 
geplaas,  toe  Leda  weer  naas  haar  kom  flikker  haar  oë.  Op 
haar  voorkop,  bo  haar  linkeroog  het  ’n  groot  blouerige  knop 
sy  verskyning  gemaak.  Leda  laaf  die  vrou  totdat  sy  by  haar 
positiewe  is. 

Gelukkig  het  mev.  Gous  haar  been  nie  erg  seergemaak 
nie,  daar  is  wel  ’n  paar  kneusplekke.  Maar  toe  haar  voet 
deur  die  plankvloer  gaan,  het  sy  vooroor  geval  en  haar  voor- 
kop  teen  ’n  stoel  se  punt  gekap.  Gelukkig  dat  die  stoel  met 
die  slag  agteruit  geskuif  het  anders  sou  sy  ’n  gevaarlike 
skedelbreuk  opgedoen  het. 

Mev.  Gous  was  meer  ontsteld  oor  wat  gebeur  het  met  haar 
huisbaas  as  oor  haar  val. 

,,Leda,  weet  jy  dan  nie  dat  ek  op  sy  genade  berus  nie? 
As  ek  hom  vererg,  sal  hy  my  kennis  gee  om  die  huis  te  ver- 
laat  en  waar  sal  ek  ’n  woning  met  my  drie  kindertjies  kry? 
Jy  weet  hoe  vreeslik  hoog  huur  vandag  is,  en  ek  het  niks. 
Jy  weet  tog  dat  ek  van  hand  tot  mond  leef.” 

,,So  ’n  gek  sal  hy  nie  wees  nie,  Tannie.  G’n  mens  sal  hom 

versorg  soos  u nie.  Dis  nou  al  vir  agt  jaar,  is  dit  nie? 
Behalwe  u troue  sorg  elke  dag,  wat  van  die  ses  weke  verlede 
jaar  toe  hy  longontsteking  gehad  het?  Was  dit  nie  vir  u nie, 
dan  was  hy  dood.  Mense  van  oor  die  sewentig  kom  nie  mak- 
lik  oor  sulke  siekbeddens  nie.  Selfs  toe  was  hy  te  vrekkerig 
om  ’n  verpleegster  te  kry.” 

„Nee,  Leda,  hy  kon  dit  nie  bekostig  nie.  Onthou,  hy  het 
maar  net  sy  pensioen.  En  enigeen  sou  gedoen  het  wat  ek 
gedoen  het.” 

„Nie  ek  nie.  Nie  vir  daardie  ou  lord  nie.  En  u sê  hy  het 
net  sy  pensioen.  Maar  Tannie,  hy  het  g’n  kind,  g’n  familie 
nie,  hy  gee  nie  vyf  sjielings  ’n  maand  op  homself  uit  nie. 
Hy  koop  nie  eens  ’n  koerant  nie,  hy  gaan  dit  elke  dag  in  die 
openbare  biblioteek  lees.  Is  dit  nie  vrekkerig  nie?” 

„Ag  Leda,  al  die  mense  is  nie  eenders  nie.” 

„Dit  gee  ek  u gelyk,  Tannie.  Ek  sou  al  lankal  vir  daardie 
ou  vrek  gesê  het  om  te  — ” 

Mev.  Gous  val  haar  in  die  rede. 

„Nou,  Leda,  asseblief ! Ek  is  nie  vry  nie,  daar  is  my  drie 
hulpelose  kinders.  As  daar  iets  te  verduur  is  dan  kan  ek  dit 
verduur  vir  hulle  ontwil.” 

Leda  hou  ’n  koue  asynlap  op  mev.  Gous  se  voorkop  en  sê, 
„Nou,  meer  as  ooit  tevore  besef  ek  dat  u ’n  engel  is.” 

„Leda,  liewe  kind!”  lag  sy  en  sê  in  ’n  sagte  stem,  „Ek 
is  alles  behalwe,  ek  is  vol  foute  en  baie  swak.  Jy  is  jonk  en 
in  jou  are  vloei  die  vuur  van  ongeduldige  jeug.” 

„Maar  as  u hom  nie  more  daardie  vloer  dadelik  wys  nie, 
dan  sal  ek.  Die  huis  val  uitmekaar.  Kyk  daardie  buitemuur 
is  al  sonder  pleistering  die  laaste  twee  jaar,  die  vloere  is 
vrot  en  hy  spandeer  nie  ’n  pennie  op  die  huis  nie.  Hy  moet 
tog  geld  daarvoor  hê.” 

„Laat  dit  in  my  hande,  Leda  lief,  ek  sal  met  hom  praat, 
maar  ek  sal  self  ’n  plank  oor  die  gat  moet  vas  slaan,  hy 
sal  niks  laat  doen  nie,  dit  weet  ek.” 

„So  ’n  ou  vrek.  As  jy  hom  in  die  straat  sien  dan  stap  hy 
daar  met  sy  wandelstok  asof  hy  ’n  koning  is.  Te  verwaand 
om  enigeen  te  groet.  U weet  dat  ek  twee  jaar  in  hierdie 
huis  was  voordat  hy  my  in  die  straat  herken  het  en  darem 
vir  homself  sover  verneder  het  om  my  te  groet.  Ek  was  eers 
bang  vir  hom  en  ek  het  gemeen  dat  hy  ’n  groot,  vername 
man  is,  maar  na  daardie  voorval  met  die  paar  plantjies  in 
die  tuintjie  voor  die  stoep  twee  jaar  gelede  het  ek  hom 
gesien  soos  hy  is.” 

Sy  spring  op  en  in  woede  stap  sy  op  en  af  in  die  kamer 
terwyl  sy  al  die  tyd  praat. 

,,Reken!  Kan  ’n  mens  so  ’n  bees  wees?  Daar  het  u die 
plantjies  in  die  tuin,  wat  so  groot  is  soos  hierdie  kamer, 
geplant,  en  toe  hy  sien  dat  u dit  nat  gooi,  het  hy  almal  kom 
uittrek  omdat  hy  die  water  moet  betaal.  As  ek  dit  nie  self 
gesien  het  nie  dan  sal  ek  dit  nooit  geglo  het  nie.  En  dan 
ook,  kan  ’n  mens  met  sulke  liewe  kinders  al  die  jare  in  een 
huis  woon  en  nooit  van  hulle  notisie  neem  nie  ? Dis  onmens- 
lik ! G’n  wonder  dat  die  kinders  hom  soos  ’n  pes  vermy  nie. 
En  hoe  behandel  hy  u,  Tannie?  Soos  ’n  bediende,  nie  waar 
nie?”  vra  Leda  opgewonde. 

„Ja-a!”  antwoord  mev.  Gous,  „noudat  ek  daaraan  dink.” 

„Maar  hoe  kan  u dit  duld?” 

Mev.  Gous  gaan  voort. 

„Die  eerste  twee  jaar  na  my  man  se  skielike  dood  was  ek 
in  so  ’n  toestand  dat  ek  dit  nie  opgemerk  het  nie  en  daarna 
was  ek  gewoond  daaraan.  Maar  dit  is  maar  seker  sy  geaard- 
heid.  Daarom  is  dit  dat  hy  nie  vriende  het  nie,  want  al  die 
jare  het  nog  nooit  iemand  hom  kom  opsoek  nie.” 

„Dit  kan  ek  verstaan,”  antwoord  Leda.  „Hy  is  te  bang 
om  vriende  te  hê,  want  miskien  sal  hy  ’n  pennie  op  een  of 
ander  manier  op  hulle  moet  spandeer.” 

„Leda  kind!  Kom  sit  hier  by  my.  As  ’n  mens  min  het 
en  so  oud  soos  hy  is  dan  moet  hy  versigtig  met  sy  geld 
wees.” 

Leda  kyk  haar  in  bewondering  aan  en  sê,  „Liewe  Tannie 
Gous,  u kan  nooit  kwaad  in  iemand  sien  nie.  Mag  daardie 
vertroue  eendag  beloon  word.” 

Dit  was  ook  net  soos  mev.  Gous  vermoed  het. 

Toe  sy  die  volgende  oggend  sy  ontbyt  vir  hom  neem, 
het  hy  niks  omtrent  die  bloumerk  op  haar  voorkop  opge- 
merk  nie.  Toe  sy  hom  sê  dat  die  vloer  moet  reggemaak 
word,  het  hy  gesê  dat  sy  dit  kan  laat  doen,  dat  dit  niks 
met  hom  te  doen  het  nie. 

Toe  sy  besig  was  om  sy  kamers  aan  die  kant  te  maak 
daardie  more,  moes  sy,  alhoewel  dit  teen  sy  bevele  is,  die 
tafel  afstof  waarop  sy  notas  lê  omtrent  sy  studie  van  die 
miskruier. 

In  bottels  op  ’n  rak  bokant  die  tafel  is  daar  etlike  lewen- 
dige  miskruiers  en  hierdie  insekte  bestudeer  hy  deur  sy 
mikroskoop  vir  ure  elke  dag.  Dit  doen  hy  vir  al  die  jare 
wat  sy  vir  hom  sorg.  Terwyl  sy  die  tafel  afstof,  val  ’n 
stapel  notas  op  die  vloer.  Sy  tel  dit  op  en  sit  dit  sorgvuldig 
terug.  Nadat  sy  dit  gedoen  het,  sien  sy  nog  ’n  blad  wat  onder 
die  tafel  gewaai  het,  sy  tel  dit  op  en  merk  dat  dit  die  begin 
van  ’n  brief  is. 

Dit  is  in  sy  handskrif,  gerig  aan  ’n  bekende  prokureurs- 
firma  in  die  stad.  Toe  sy  daarna  kyk,  is  dit  asof  haar  naam 
uit  die  papier  staan,  sy  kon  nie  anders  as  om  dit  te  lees  nie. 

In  Engels  lui  dit  dat  aangesien  mev.  Ina  Yvonne  Gous 
die  enigste  persoon  is  wat  vriendelik  gesind  teenoor  hom 
is,  wil  hy  hê  dat . . . en  daar  eindig  die  brief. 

„Maar  hoe  weet  hy  my  volle  naam?”  wonder  sy. 

Voordat  sy  die  brief  weer  onder  die  stapel  papiere  inskuif 
merk  sy  dat  die  datum  byna  ’n  jaar  oud  is  en  dat  hy  die 
brief  moes  geskryf  het  toe  hy  aan  die  beter  word  wras  van 
sy  lang  siekte. 

,,Dan  het  hy  darem  my  verpleging  waardeer,”  dink  sy, 
,,alhoewel  hy  my  nooit  deur  woord  of  gebaar  bedank  het 
vir  wat  ek  gedoen  het  nie.  Hy  het  gemaak  asof  dit  so  moet 
wees.  En  waarom  nie,  ek  woon  in  sy  huis  en  sorg  vir  hom.” 

Maar  nietemin  het  die  laaste  sin  van  die  brief,  ,,  . . . en 
ek  wil  hê  . . .”  haar  laat  wonder. 

Die  volgende  more,  omdat  dit  Sondag  is,  neem  sy  die 
oubaas  se  ontbyt  ’n  halfuur  later  na  sy  kamer  volgens 
gewoonte.  Na  ’n  oomblik  storm  sy  die  kombuis  binne  en 
stuur  haar  oudste  kind  om  ’n  dokter  te  haal. 

„Wat  is  dit?”  vra  Leda  ontsteld,  want  sy  kan  in  mev. 
Gous  se  oë  sien  dat  sy  ’n  skok  gekry  het. 

„Hy’s  dood,”  fluister  sy,  en  die  trane  begin  oor  haar 
wange  te  rol.  „Hy’s  dood  in  sy  slaap !” 

A1  reaksie  wat  hierdie  nuus  op  Leda  het  is  dat  sy  hierdie 
vrou  nog  meer  as  ooit  tevore  bewonder,  want  hoe  is  dit 
moontlik  dat  iemand  oor  hom  kan  huil  ? En  veral  sy  wat  so 
baie  van  hom  moes  verduur  het? 

Die  dokter  sê  dat  die  oubaas  aan  ’n  klont  bloed  in  die 
hart  gesterf  het.  Hy  ken  mev.  Gous  en  haar  omstandighede 
goed  en  hy  verseker  haar  dat  hy  al  die  nodige  reëlings  vir 
die  begrafnis  sal  tref.  Sy  moet  net  sy  verwante  in  kennis 
stel.  Maar  hoe  kon  sy  ? Sy  weet  van  niemand  nie. 

Die  volgende  dag  is  hy  begrawe. 

Leda  het  met  mev.  Gous  gegaan  om  haar  ontwil,  en  hulle 
twee  wras  dan  ook  die  enigste  mense  wat  by  die  teraarde- 
bestelling  van  die  ou  pensioenaris  wras. 

Die  enigste  traan  wrat  ook  gestort  is  vir  hom,  was  dié 
van  mev.  Gous. 

Toe  hulle  van  die  graf  wregstap,  dink  Leda,  „Sy  heengaan 
laat  g’n  leegte  nie.  Of  hy  geleef  het  of  te  nie,  maak  nie  saak 
nie  . . . so  is  dit  as  ’n  mens  net  vir  homself  leef.” 

Mev.  Gous  het  die  brief  onthou  en  dit  toe  aan  Leda  gewys. 
Die  twee  het  dit  bespreek  en  Leda  het  tot  die  gevolgtrek- 

king  gekom  dat  hy  miskien  iets  aan  mev.  Gous  wou  gegee 
het  vir  haar  verpleging. 

Die  volgende  dag  stel  Leda  die  prokureur,  aan  wie  die 
brief  geadresseer  was,  in  kennis  dat  hulle  kliënt  oorlede  is. 

Hulle  was  alreeds  bewus  daarvan  daar  hulle  die  doods- 
berig  in  die  koerant  gesien  het. 

„Ja!  Hulle  het  sy  testament  en  Mevrou  sal  verbaas  wees 
om  te  hoor  dat  daardie  ou  man  wat  so  eenvoudig  geleef  het, 
skatryk  was.  Hy  laat  ’n  fortuin  van  £20,000  en  die  huis  na 
en  hulle  moet  Mevrou  meedeel ...” 

,,Maar!”  sê  Leda,  „ek  is  nie  mev.  Gous  nie,  ek  loseer  by 
haar.” 

,,0,  in  daardie  geval  wil  ek  graag  self  die  nuus  aan  haar 
oordra,”  sê  die  prokureur.  „Ek  sal  so  gou  as  ek  kan  haar 
vandag  gaan  opsoek,  want  ek  wil  ook  die  huis  sien.” 

Leda  kon  haar  vreugde  skaars  beteuel. 

„So  ’n  ou  kluisenaar!  Om  te  dink  dat  behalwe  die  huis 
hy  nog  ’n  kapitaal  van  £20,000  gehad  het,  en  hy  wou  nie 
eens  ’n  koerant  gekoop  het  nie.  Asof  hy  die  geld  met  hom 
kan  saamneem.  Maar!  Aangesien  hy  geen  verwante  of 
vriende  géhad  het  nie  het  hy  seker  sy  besittings  vir  mev. 
Gous  gelaat.  Dit  was  seker  waaroor  hy  daardie  brief  begin 
het.  Eindelik  sal  Tannie  se  getrouheid  en  liefde  beloon  word 
en  sal  haar  kwellinge  op  ’n  end  wees.  Die  vreeslike  angs  dat 
sy  uit  die  huis  moet  gaan  en  ’n  ander  woning  moet  soek 
sal  dan  ook  verdwyn  soos  wasem.” 

Met  sulke  gedagtes  snel  sy  huis  toe  om  dit  aan  mev.  Gous 
mee  te  deel.  Haar  baas  het  haar  die  reg  gegee  om  in  die 
omstandighede  gedurende  werksure  afwesig  te  wees. 

Mev.  Gous  kon  dit  eers  nie  glo  nie.  Wie  sou  dit  ooit  kon 
gedink  het.  Die  arme  eensame  ou  kêrel.  A1  was  hy  so  hard 
en  selfs  onvriendelik,  was  dit  maar  sy  natuur,  hy  kon  hom- 
self  nie  help  nie,  sommige  mense  is  nou  maar  so  geskape, 
hulle  is  hulle  eie  vyande.  Dit  is  waaroor  hy  daardie  brief 
moes  geskryf  het,  die  een  wat  sy  gesien  het  was  seker  ’n 
afskrif.  So  was  sy  reg.  Hy  het  ’n  goeie  hart  gehad,  al  was 
hy  so  eienaardig ; oujongkêrels  is  maar  seker  so. 

Kort  voor  middagete  daag  die  prokureur  op. 

Dit  is  vanselfsprekend  dat  mev.  Gous  byna  buite  haarself 
van  opgewondenheid  is. 

Eers  besigtig  hy  die  huis  noukeurig  van  binne  en  buite. 

,,Ba!”  sê  hy  toe  hulle  weer  in  die  eetkamer  terug  kom, 
„maar  dit  is  in  ’n  skokkende  toestand.” 

,,Ek  weet,  meneer,”  antwoord  mev.  Gous,  „maar  hy  wou 
nie  ’n  pennie  op  die  huis  spandeer  het  nie.” 


94 


Hy  skud  sy  kop  en  sê  asof  hy  sy  gedagtes  hardop  uit- 
spreek:  „Dit  slaan  my  dronk,  kan  ’n  mens  so  ’n  gek  wees?” 

Hy  trek  ’n  koevert  uit  sy  leerhandsak,  haal  ’n  offisiële 
brief  daaruit  en  voor  hy  dit  lees,  kyk  hy  na  mev.  Gous. 

,,Ek  kan  nie  juis  onthou  wat  ek  aan  hierdie  dame  meege- 
deel  het  nie,”  en  hy  kyk  na  Leda. 

Mev.  Gous  glimlag  en  neem  Leda  se  hand  in  hare  en  sê, 
„Sy  het  my  alles  vertel,  ek  kan  dit  skaars  begryp.” 

„Wel!”  gaan  die  prokureur  voort,  ,,hier  is  sy  testament. 
Hy  laat  sy  hele  boedel  na  aan  ’n  broer  in  Skotland  wat  hy 
dertig  jaar  laas  van  gehoor  het.  As  sy  broer  dood  is  dan 
moet  dit  na  sy  broer  se  oudste  kind  of  na  hom  na  sy  oudste 
kleinkind  gaan.  Die  huis  moet  natuurlik  verkoop  word.” 

Hy  bly  ’n  oomblik  stil  asof  hy  nuwe  moed  wil  skep  om 
aan  te  gaan  want  die  uitdrukking  in  haar  oë  is  soos  ’n  hand 
wat  sy  keel  toedruk. 

„Mevrou,  dis  my  onaangename  taak  om  u in  kennis  te 
stel  om  hierdie  huis  oor  twee,  miskien  drie  maande  te 
verlaat . . . Dis  al.” 

ANDERKANT  DIE  EINDERS,  deur  F.  P.  van  der  Merwe, 
Impala-Opvoedkundige  Diens,  Johannesburg. 


Hierdie  roman  van  F.  P.  van  der 
Merwe  getuig  van  ’n  besieling  by 
die  skrywer  om  die  gees  van  die 
mens  in  al  sy  skakerings  uit  te 
beeld.  En  juis  miskien  omdat  dit 
’n  moderne  sielkundige  roman  is, 
is  die  stemming  daarvan  neer- 
slagtig.  Daar  is  geen  sprake  van 
misantropie  nie,  maar  wel  van  ’n 
eerlike  benadering  van  die  twee- 
spalt  in  die  gees  van  die  mens: 
enersyds  dra  hy  ’n  potensiële 
goddelikheid  in  hom,  maar  ander- 
syds  tuimel  hy  uit  die  hoogte  neer 
weens  sy  aardse  gebondenheid,  sy 
begeertes,  klein-menslike  illusies 
en  tekortkominge. 

Hendrik  Visser,  die  hoofkarak- 
ter,  is  ’n  verfjmde  gees  wat  die 
skoonheid  en  kennis  nastreef.  Hy 
pas  hom  moeilik  aan  by  ander 
mense  weens  sy  minderwaardig- 
heidsbesef  en  gevolglik  ongeba- 
lanseerde  drang  tot  selfgelding. 
As  gevolg  van  sy  soek  na  die 
waarheid  en  skoonheid,  en  ander- 
syds  sy  moeilike  aanpassing  by 
sy  medemens  en  die  openbare 
lewe,  neem  hy  sy  toevlug  tot 
boeke  oor  die  letterkunde  en  filo- 
sofie  en  leef  in  selfafsondering. 
Hy  is  ’n  romantiese  persoonlik- 
heid  met  doodsgedagtes  en  ’n 
sterk  ontvlugtingsdrang.  Hy  is 
die  ,,universele”  man,  en  seker  ’n 
raak  skepping  van  die  skrywer. 

Maryna,  sy  vrou,  is  minder  dui- 
delik  uitgebeeld.  Sy  is  in  ’n  groot 
mate  die  spreekbuis  van  Hendrik, 
die  konvensionele  vrou  en  knap 
lewensgesellin. 


Johan  Pienaar,  ’n  eertydse  ver- 
loofde  van  Maryna,  is  met  enkele 
trekke  geteken  as  ’n  gemoedelike, 
eerbare  en  aangename  man,  wat 
die  lewe  aanvaar  soos  dit  is,  son- 
der  filosofiese  beredenerings  oor 
die  lewe  en  die  dood  waarmee  hy 
as  geneesheer  te  doen  kry. 

Die  verhaal  verloop  aanvanltlik 
uiters  stadig,  ofskoon  Hendrik  en 
Maryna  se  lewenshouding  duide- 
lik  aan  die  lig  tree. 

Op  ’n  eensame  plaas  in  die 
aandskemering  gesels  hulle  oor 
hulle  liefde.  Soet  woordjies  word 
geuiter  totdat  Hendrik  geleidelik 
die  stemming  bederf  deur  Maryna 
daarvan  te  verwyt  dat  haar  ou 
liefde  vir  Johan  Pienaar  nie  ver- 
roes  het  nie.  Johan  Pienaar  en  ’n 
vriend,  Krige,  maak  hulle  ver- 
skyning.  Die  geselskap  wil  maar 
nie  vlot  nie  weens  Hendrik  se 
stramheid  en  onredelike  jaloesie 
teenoor  Pienaar.  ’n  Onsmaaklike 
tafereel  word  afgespeel,  waarin 
’n  lomp  poging  tot  moord  ’n  plek 
kry,  en  Pienaar  word  in  die  pad 
gesteek.  Hendrik  speel  toneel  en 
op  teatrale  wyse  neem  hy  ’n  re- 
wolwer;  ’n  skoot  klap,  Maryna 
sak  bewusteloos  neer,  maar  Hen- 
drik  maak  sy  verskyning,  pak  op, 
en  hy  en  Maryna  vertrek.  Die 
verhouding  is  gestrem,  maar  ver- 
beter  geleidelik.  Ofskoon  Maryna 
verwagtend  is,  bedank  Hendrik 
uit  sy  pos  as  onderwyser,  en  ver- 
trek  na  die  buiteland  waar  hy  in 
tale  gaan  studeer.  Hy  knoop  ’n 
vriendskap  aan  met  ’n  opgeruim- 

de,  sorgelose  kêrel,  Toledano,  wat 
in  die  buiteland  rondreis,  en  ver- 
val  byna  in  die  sinnelike  bekoring 
van  ’n  Italiaanse  vrou.  Hy  ont- 
wikkel  ’n  liefde  vir  ’n  Duitse 
dame,  Ulrike  — ’n  aanbidding  wat 
verhewe  is  bo  die  alledaags 
menslike.  Hy  en  Toledano  raak 
in  ’n  motorongeluk  betrokke,  en 
laasgenoemde  skiet  die  lewe  in. 
Weens  verwarring,  poseer  Hen- 
drik  as  Toledano.  Maryna-hulle 
verneem  van  sy  dood,  en  sy  as 
v/ord  eervol  begrawe.  Hendrik  het 
hom  in  ’n  doolhof  beland,  maar 
keer  uiteindelik,  na  baie  ontbe- 
rings,  terug  om  Maryna  gehuud 
te  vind  met  Pienaar  wat  haar  by- 
gestaan  het  gedurende  haar  moei- 
like  bevalling.  As  hy  verskyn, 
stort  Maryna  ineen,  Pienaar  ver- 
loor  haar  vertroue  en  gekondisio- 
neerde  liefde  — en  Hendrik  staan 
voor  die  finale  afgrond. 

Die  verhaal  is  in  baie  opsigte 
aangrypend,  en  die  stygings  en 
dalings  van  die  mens  Hendrik 
vind  diep  weerklank.  Daar  skort 
egter  heelwat.  In  die  eerste  plek 
hinder  die  skrywer  se  bewuste 
kennisuitstalling.  Die  karakters 
word  in  situasies  geplaas  waaruit 
die  skrywer  se  belesenheid  kan 
blyk.  Ofskoon  interessant,  bederf 
dit  die  roman.  Voorts  tref  ons 
filosofiese  bespieëlinge  al  te  oor- 
matig  aan.  Aan  die  begin  van  die 
roman  sê  of  antwoord  Maryna 
iets,  Hendrik  se  gedagtes  swiep 
van  die  een  onderwerp  na  die 
ander,  in  so  ’n  mate  dat  die  skry- 
wer  byna  die  draad  van  die  ge- 
sprek  tussen  die  hoofkarakters 
kwytraak.  Die  skrywer  probeer 
dan  bewus  die  leser  teruglei  na 
die  gesprek.  Vergelyk  bv.  bl.  12: 
„Hy  hoor  nog  Maryna  se  woorde 

Die  handeling  aan  die  end  van 
hoofstuk  I is  uiters  swak.  Dit  is 


waar  dat  Hendrik  ’n  ongebalan- 
seerde,  teatrale  persoon  is,  en  dat 
die  skrywer  sy  lompheid  wil  uit- 
beeld,  maar  in  weerwil  daarvan 
herinner  die  tafereel  aan  ’n  swak 
amateuropvoering.  Dit  blyk  dat 
die  skrywer  in  sy  element  is  as 
hy  deur  sy  karakters  betogings 
lewer  oor  allerlei  sake,  maar  dat 
hy  nie  kan  uitbeeld  nie.  Hendrik 
maak  na  die  onsmaaklike  rusie 
’n  kas  oop,  haal  ’n  rewolwer  uit 
en  sê  aan  Maryna:  ,,Vaarwel! 
Vaarwel!  Behandel  jou  volgende 
man  beter!”  Maryna  roep  hom 
„dringend  en  smekend”.  Hy  steur 
hom  nie  aan  haar  nie.  Sy  vermoed 
dat  hy  selfmoord  gaan  pleeg  — 
en  peins  nou  oor  hulle  lewe  en 
liefde!  Nadat  sy  vir  geruime  tyd 
hulle  verhouding  deurpeins  het, 
skiet  dit  haar  te  binne  dat  hy 
homself  moontlik  om  die  lewe 
kan  bring,  sy  loop  na  die  deur 
en  roep  ,,Hendrik!  Hendrik!” 
Kommentaar  hier  is  oorbodig. 

Die  onoortuigende  handeling 
duur  voort:  ’n  skoot  knal.  Hen- 
drik  skrik  as  hy  dink  aan  die 
moontlike  uitwerking  daarvan  op 
Maryna.  Hy  haas  terug  en  tref 
haar  aan  op  ’n  kis  waar  sy  ineen- 
gestort  het  — en  hy  staan  en  filo- 
sofeer! 

’n  Aantal  drukfoute  ontsier  die 
werk,  vgl.  bl.  84  das  i.p.v.  pas; 
bl.  90  das  i.p.v.  dus  of  dan;  bl. 
56  bespreeek. 

Die  taal  is  nie  deurgaans  ver- 
sorg  nie,  en  steurende  cliches  kom 
by  herhaling  voor,  byv. : „ . . . 
vir  sover  dit  . . . aanbetref.”  Vgl. 
bls.  28,  38,  56,  84. 

Die  aanmekaarskryf  van  woor- 
de  is  dikwels  lukraak  en  onkon- 
sekwent:  tenspyte  (bl.  13)  maar 
ten  spyte  (bls.  36);  tenminste 
(bls.  28),  huistoe  (bl.  77). 

Taalslordigheid  blyk  ook  uit 
die  volgende  sinne: 

bl.  6:  . . . rus  en  vrede  neem 
ook  sy  intrek  „daar”; 
bl.  6 : „ . . . maar  dan  kom 
allerhande  litêrere  beelde 
hulle  hom  weer  aan  hom 
opdring  . . 

bl.  12 : „ . . . teenoor  die  drange 
om  met  ander,  veral  vrou-, 
mense  om  te  gaan  ...” 

Na  al  die  laagtepunte  in  ons 
prosakuns,  na  al  die  „grootse 
romans”  en  „mylpale”  waarmee 
ons  letterkunde  deur  advertensie 
toebedeel  is,  is  „Anderkant  die 
Einders”  ongetwyfeld  ’n  poging 
tot  dieptegang,  tot  ’n  eerlike  uit- 

DIE  BEVRYDING,  dear  En 
ma,  Kaapstad  (1952). 

Met  hierdie  nuwe  werk,  ’n  taam- 
like  lang  gedig,  skyn  dit  asof 
Van  Heerden  ’n  nuwe  rigting  be- 
gin  inslaan,  ’n  rigting  wat  sy 
werk  m.i.  ten  goede  sal  strek. 
Dit  lyk  wel  asof  hy  die  preten- 
sieuse  en  swierige  taalgebruik 
wat  sy  werk  tot  onlangs  toe  nog 
gekenmerk  het,  oorboord  gooi  ten 
gunste  van  ’n  meer  beheersde 
taalaanwending.  Nogtans  is  sin- 
snedes  wat  aan  sy  vroeër  werk 
herinner  („wellustige  ballet”  op 
bl.  10)  nie  afwesig  nie,  hoewel  dit 
nie  talryk  is  nie. 

Om  hierdie  rede  spyt  dit  my  dat 
ek  nie  gunstig  oor  „Die  Bevry- 
ding”  kan  oordeel  nie.  Trouens, 
dit  wil  voorkom  asof  hierdie  ge- 
dig  juis  die  swakhede  van  Van 
Heerden  se  digterskap  in  ’n  sker- 
per  lig  as  sy  vorige  bundels  stel. 
Hierdie  swakhede  moet  veral  ge- 
soek  word  by  die  taalbeheer. 

Die  groot  probleem  van  enige 
digter  is  om  ’n  sekere  emosie  met 
’n  reeks  woorde  uit  te  druk  sodat 
daardie  reeks  woorde  die  oor- 
spronklike  emosie  sal  herskep,  of 
by  die  leser  ’n  emosionele  reaksie 


beelding  van  die  mens  met  al  sy 
konflikte.  Dit  is  daarom  te  be- 
treur  dat  die  uitgewers  hierdie 
roman  ook  moet  aankondig  met 
stereotiepe  ophemeling,  want  ons 
het  hier  ’n  werk  wat  aansienlik 
beter  is  as  die  „mylpale”  wat 
reeds  so  dig  op  mekaar  staan  op 
die  letterkundige  akker  dat  ’n 
mens  nouliks  daardeur  kan  sien. 

Ons  het  hier  ’n  leeswaardige 
rcman  wat  ongelukkig  ontsier 
wcrd  deur  die  skrywer  se  gebrek 
aan  selfkritiek  en  sy  buitenspo- 
rige  kennisaanbieding. 

D.  J.  COETSEE. 

? t van  Heerden,  A.  A.  Balke- 

sal  teweeg  bring  wat  grotendeels 
gelyk  sal  wees  aan  die  oorspronk- 
like  emosie  wat  die  digter  er- 
vaar  het.  As  ons  hierdie  mening 
van  T.  S.  Eliot  aanvaar,  spreek 
dit  vanself  dat  die  waarde  van  ’n 
gedig  getoets  kan  word  aan  sy 
vermoë  om  sodanige  emosionele 
reaksie  by  die  leser  teweeg  te 
bring.  Die  leser  kan  ook  verwag 
dat  assosiasies  wat  deur  sekere 
woorde  opgewek  word  betrekking 
moet  hê  op  die  gedig  en  veral 
moet  die  digter  se  taal  „eie  en 
uniek”  wees,  soos  Van  Heerden 
op  bl.  13  van  die  skip-beeld  sê. 
Hiermee  bedoel  ek  dat  die  woorde 
(veral  die  sleutelwoorde)  in  hulle 
bepaalde  verband  ’n  betekenis  en 
gevoelswaarde  sal  kry  wat  nie  tot 
woordeboekverklarings  herlei  sal 
kan  word  nie. 

As  ons  nou  so  ’n  passasie 
ondersoek,  sal  die  swakheid  van 
Van  Heerden  se  taalaanwending 
wel  duidelik  blyk.  Die  volgende 
(op  bl.  28)  is,  as  my  oordeel  kor- 
rek  is,  wel  so  ’n  sleutelpassasie: 

Van  alle  waansin  word  sy 
hart  gestroop, 

hy  voel  weer  klein  en  nietig, 
sonder  lis 

of  veinsery  voor  hierdie  furie- 
krag  wat  sis 

en  huil  met  duisend  tonge 
van  geweld 

om  hom,  die  wankelmoedige, 
te  vergeld 

vir  elke  vroeër  dwaling;  . . . 

Na  my  mening  is  hier  geen 
enkele  woord  wat  wel  „uniek  en 
eie”  is  nie;  inteendeel,  woorde 
soos  ,,waansin”  en  „gestroop”  dra 
assosiasies  met  Van  Wyk  Louw 
van  die  „Halwe  Kring,”  en  hier- 
die  assosiasies  is  ook  nie  ter  sake 
nie.  Bowendien  voel  ’n  mens  dat 
woorde  soos  „lis  en  veinsery”  of 
„furiekrag  wat  sis  en  huil”  be- 
swaarlik  tuishoort  in  hierdie  ver- 
band. 

Ook  in  sy  beheer  van  die  vers 
se  beweging  toon  Van  Heerden 
hom  nie  ’n  meester  nie.  Die  gedig 
beweeg  voort  met  ’n  sekere  een- 
tonigheid  wat  dit  soms  moeilik 
maak  om  die  betekenis  te  volg. 
’n  Voorbeeld: 

. . . ; die  bome  na  die  noorde 
is  ’n  see  van  purpergroen; 
die  koning  slaak  die  woorde 
van  sy  vreeslikste  verwag- 
ting  . . . 


Hier  beweeg  die  vers  so  eenselwig 
voort  dat  ’n  mens  by  die  eerste 
lesing  amper  nie  agterkom  watter 
betekeniswending  daar  plaasvind 
nie. 

By  die  vorige  aanhaling  het  ek 
verwys  na  onbelangrike  assosia- 
sies.  Ander  ontbreek  nie,  veral 
dié  wat  aan  Opperman  herinner 
en  waarvan  voorbeelde  op  haas 
elke  bladsy  aan  te  toon  is.  ’n  Oor- 
maat  aan  ’n  soort  religieuse  pa- 
rallelisme  skyn  ook  te  suggereer 
dat  Van  Heerden  te  veel  in  klaar- 
gemaakte  woordpatrone  dink : 
„voor  God  en  mens,”  „seker  en 
gewis,”  „my  sondeval  en  kruis,” 
ens. 

Dit  wil  my  voorkom  asof  Van 
Heerden  hierdie  gedig  geskryf  het 
sonder  dat  hy  enige  sekerheid  ge- 
had  het  omtrent  wat  hy  eintlik 
wou  uitdruk.  Dit  verklaar  moont- 
lik  die  vaagheid  wat  ’n  groot 
gedeelte  van  die  werk  kenmerk. 
’n  Digter  wat  egter  belangrike 
werk  wil  lewer,  moet  hom  pro- 
beer  losskeur  van  sekere  mode- 
gevestigde  denkpatrone.  Daarin, 
meen  ek,  sal  ook  Van  Heerden 
se  redding  geleë  wees. 

J.  J.  HUMAN. 

WESTERLINCK  SE  ARTIKEL 


Geagte  Redaksie, — Graag  wil  ek 
my  waardering  uitspreek  vir  die 
besonder  interessante  artikel 
,,Crisis  der  Persoonlijkheid  in 
Moderne  Europa”  deur  Albert 
Westerlinck,  wat  in  Nommers  1 
er.  2 van  die  huidige  jaargang 
van  die  Tydskrif  vir  Letterkunde 
verskyn  het.  ’n  Artikel  soos  hier- 
die  gee  mens  ’n  nuwe  en  verry- 
kende  insig  in  die  letterkunde  en 
in  die  self  en  lei  tot  groter  begrip 
van  die  lewe  as  geheel. 

Toevallig  het  hierdie  artikel 
saamgeval  met  die  verskyning  van 
’n  Afrikaanse  roman,  waarin  die 
stellinge  van  Westerlinck  so  tref- 
fend  geïllustreer  word,  dat  ek 
graag  op  enkele  ooreenkomste  wil 
wys,  temeer  daar  die  skrywers 
genoem  deur  Westerlinck  so  ’n 
groot  invloed  uitoefen  op  die  ver- 
naamste  beslissings  van  die  hoof- 
karakter  in  hierdie  roman.  Die 
besondere  roman  wat  ek  hier  in 
gedagte  het,  is  „Anderkant  die 
Einders”  van  F.  P.  van  der 
Merwe. 

Dit  is  geensins  my  doel  om  hier 
’n  kritiese  bespreking  van  boge- 
noemde  roman  te  gee  nie,  maar 
om  slegs  sekere  gevolgtrekkings 
waartoe  Westerlinck  geraak,  met 
voorbeelde  uit  die  roman  toe  te 
lig.  In  hoofsaak  bepaal  ek  my  by 
die  slotgedeelte  van  Westerlinck 
se  artikel  en  laat,  by  gebrek  aan 
ruimte,  voorbeelde  volg  sonder 
om  veel  kommentaar  daarby  te 
lewer. 

Westerlinck:  Bl.  68:  „Zoals 
door  imiversele  ervaring  wordt 


geleerd  . . . dat  de  mens  uiter- 
mate  vindingrijk  is  en  van  nature 
geneigd  om  al  zijn  zwakheid,  laf- 
heid,  zondigheid  of  onmacht,  voor 
anderen  én  voor  zich  zelf  goed  te 
praten.” 

Anderkant  die  Einders:  Hen- 
drik  (die  hoofkarakter)  se  hou- 
ding  teenoor  sy  vrou,  Pienaar, 
Ulrike  en  homself. 

Westerlinck  (bl.  68):  „Het  is 
echter  een  kenmerk  van  de  mo- 
derne  letterkunde,  dat  zij  zich, 
met  een  voorheen  onbekende 
passie,  op  de  psychologische  en 
morele  analyse  van  het  zelfbe- 
drog  heeft  geworpen  ...” 

Anderkant  die  Einders:  Die 
ganse  tema  van  hierdie  werk  kan 
met  bostaande  woorde  opgesom 
word. 

Westerlinck  (bl.  69):  „Door  de 
gehele  ontwikkeling  van  de  mo- 
derne  psychologie,  is  de  aandacht 
. . . sterker  dan  ooit  te  voren 
gericht  op  het  onderscheid  van 
schijn  en  wezen,  echtheid  en  pose, 
in  heel  de  gedraging  van  de 
mens.” 

Anderkant  die  Einders  (bl. 
112):  „Die  mens  wil  altyd  die 
waarheid  na  sy  bepaalde  situasie 
plooi.  Die  verstand  is  maar  al  te 
gewillig  om  hom  te  laat  gebruik 
vir  die  regverdiging  van  jou  hou- 
ding.” 

Westerlinck  (bï.  69):  „Zij  pei- 
len  naar  de  existentiële  waar- 
achtigheid  der  concrete  ervaring.” 

Anderkant  die  Einders  (bl. 
102):  „Wie  kan  sy  (Pirandello) 
se  lewenservaring  en  sy  angsge- 

voelens,  waaruit  sowel  sy  optimis- 
me  as  sy  pessimisme  voortge- 
spruit  het,  deur  al  die  prosesse 
van  die  siel  verwerk  tot  jy  op- 
nuut  tot  sy  poësie  uitkom?” 

Westerlinck  (bl.  70):  „Een  bru- 
tale  ontmaskeringsdrang  kwam 
vooral  aan  het  licht  op  sexueel 
gebied  onder  impuls  van  het  na- 
turalisme  en  de  Freudse  litera- 
tuur.” 

Anderkant  die  Einders:  Hen- 
drik  se  haat,  jaloersheid  en  wreed- 
heid  teenoor  sy  vrou  en  Pienaar 
en  die  sadistiese  briewe  aan 
Maryna. 

Westerlinck  (bl.  71):  „ . . . en 
ten  slotte  radeloos-wanhopig 
gaan  ronddwalen  in  hun  eigen 
wezen  als  in  een  labyrinth  zonder 
uitkomst:” 

Anderkant  die  Einders  (bl. 
175): 

„God,  daar  is  net  een  ding 
oor: 

Werp  jou  in  die  troebel 
stroom 

Tot  jy  in  die  draaikolk  draai 

en  dan,  dronk,  jou  droom  kan 
droom.” 

Westerlinck  (bl.  72):  „ . . . en 
onder  de  humanisten,  die  zich 
draperen  in  de  ficties  van  morele 
systemen.” 

Anderkant  die  Einders  (bl. 
195) : „ . . . ons  moet  ons  hou  aan 
die  voorskrifte  van  ...”  Dit  kom 
deurgaans  in  die  boek  voor. 

Westerlinck  (bl.  73):  „De  mo- 
derne  visie  op  het  mengsel  van 
zuiverheidsdrang  en  leugen ...” 

Anderkant  die  Einders  (bl. 
197):  „Ek  is  besete  van  die  sui- 
werheid.”  (bl.  199) : „Wees  eerlik 
teenoor  jou  eie  suiwerheid.” 

Westerlinck  (bl.  7)f ) : „Het  is 
dan  ook  geen  wonder  dat  in  zulke 
literatuur  de  mens  zijn  geeste- 
lijke  waardigheid  heeft  verloren, 
en  hij  vemedert  wordt  tot  een 


absurd  wezen,  zonder  doel  of  zin.” 

Anderkant  die  Einders:  Aan  die 
einde  van  die  roman  is  Hendrik 
se  lewe  absurd,  sonder  doel  of 
sin  . . . die  noodwendige  selfbe- 
drog  van  die  mens. 

Westerlinck  (bl.  74 ):  „ . . . de 
eensaamheid  . . . als  essentiële 
conditie  van  de  mens  ...” 

Anderkant  die  Einders  (bl. 
131):  „Orals  word  ’n  mens  vasge- 
keer  deur  die  perke  van  jou  eie 
persoonlikheid.  En  ek  wil  dit  oor- 
skry  . . . maar  nou  vind  ek,  dat 
hoe  meer  ek  daarna  strewe  . . . 
hoe  meer  my  persoonlikheid  ver- 
skil  van  alle  ander  persoonlik- 
hede,  hoe  groter  die  afstand  tus- 
sen  my  en  my  medemens,  hoe 
eensamer  ek  word.” 

Westerlinck  (bl.  75):  „De 
drang  naar  transcendentie  in  het 
absolute  . . . droeg  er  het  zijne 
toe  bij  om  de  ervaring  van  een- 
zamerheid  bewuster  te  maken 

Anderkant  die  Einders  (bl. 
192):  „Die  liefde  is  iets  wat  self- 
genoegsaam  in  en  uit  homself 
lewe,  wat  deur  niks  van  buite 
gevoer  kan  word  nie  en  niks  wat 
nie  in  homself  is,  kan  voed  nie.” 

Westerlinck  (bl.  81): plots 

de  zin  van  het  eigenlijke  zijn 
openbreekt  in  het  angst.” 

Anderkant  die  Einders  (bl. 
82):  „Die  mens  swyg  altyd  as 
jy  die  meeste  te  sê  het.  Vanaand 
het  hy  sy  verlede,  sy  hede  en  sy 
toekoms  geleef.  Op  sulke  oom- 
blikke  handel  en  dink  jy  nie  meer 
nie,  jy  wag  net  af  wat  die  tyd 
met  jou  gaan  doen.  Die  mens  se 
wil  beweeg  binne  ’n  groter  wil. 
Die  toekoms  is  angs.  In  die  wan- 
kele  ewewig  van  die  oomblik  val 
’n  weerligstraal  in  die  donker  nag 
van  jou  binneste.  Dis  ’n  straal  in 
die  niet  van  jou  bestaan,  wat 
toon  dat  alle  bakens  wat  jy  vir 

jou  gees  opstel,  illusies  is. 

Westerlinck  (bl.  82):  „Satre 
ziet  onze  inspanningen  om  de 
.andere’  te  begrijpen  als  zovele 
listige  pogingen  om  hem  te  do- 
mineren.” 

Anderkant  die  Einders  (bl. 
2^5):  „Hierdie  raaiselagtigheid, 
hierdie  onbereikbaarheid  van  die 
goddelike  wese  maak  dit  vir  hom 
gebiedend  noodsaaklik  om  haar 
weer  te  sien,  om  haar  hart  te  ver- 
ower  ” (En  bl.  312):  „Ten  spyte 
daarvan  het  hy  nog  tot  aan  die 


einde  van  hulle  samesyn  probeer 
om  die  liefdesverklaring  van  haar 
te  verkry,  waardeur  self  die  hei- 
lige  liefde  onder  sy  voete  vertrap 
sou  gewees  het.” 

Daar  is  nog  talryke  voorbeelde 
wat  mens  sou  kon  aanhaal;  ten 
slotte  wil  ek  egter  net  opmerk 
dat  „Crisis  der  Persoonlijkheid  in 
Moderne  Europa”  in  baie  opsigte 
as  onbewuste  kommentaar  op 
„Anderkant  die  Einders”  beskou 
kan  word. 

G.  A.  WATERMEYER. 


De  Gids,  Mei  1952:  J.  Lidmeier 
bespreek  „Ideaal  en  werklijkheid 
in  die  Sovjet-letterkunde”  en 
spreek  die  mening  uit  dat  die 
mens  in  die  Sowjet  nie  so  ver  van 
ons  af  staan  as  wat  ons  dikwels 
meen  nie.  Die  Griekse  drama 
(veral  die  werk  van  Aiskulos, 
Sofokles  en  Euripides)  word  deur 
M.  Brinkgreve  bespreek  onder  die 
titel  „Psychologische  Verken- 
ningen”  en  in  sy  „Kroniek  der 
Franse  letteren”  wy  Pierre  H. 
Dubois  aandag  aan  onlangse  pu- 
blikasies  van  Paul  Léautaud  en 
André  Gide.  Verder  word  gedigte 
van  Jan  G.  Elburg,  Clara  Eggink, 
Bert  Voeten,  C.  Buddingh  en  M. 
Mok  afgedruk. 

Junie  1952:  Gedigte  van  W.  J. 
van  der  Molen,  Gerrit  Achterberg 
en  Simon  Vinkenoog  en  kortver- 
hale  deur  Henr.  Schuurbeque 
Boeye  en  Jaap  Romijn  verskyn 
in  hierdie  uitgawe.  Verder  be- 
handel  K.  Sneijders  de  Vogel  „De 
taalstrijd  in  Zuid  Frankrijk” 
(met  besondere  verwysing  na 
Provencaals)  en  E.  H.  ter  Kuile 
behandel  „Het  bestaansrecht  van 
de  historische  monumenten.”  In 


die  Poësiekroniek  behandel  Ba- 
rend  de  Goede  die  eerste  deel  van 
Willem  de  Mérode  se  versamelde 
werke. 

Standpunte,  Julie  1952:  Uys 
Krige  se  vertaling  van  Lorca  se 
drama  „Yerma”  word  in  hierdie 
aflewering  voortgesit.  J.  L.  Tor- 
res  skryf  in  Engels  oor  die  ro- 
manskrywer  E.  M.  Forster  en  in 
’n  besonder  interessante  artikel 
deel  M.  Bax-Botha  een  en  ander 
mee  oor  Nederlandse  belangstel- 
ling  in  Afrikaans  voor  1940.  ’n 
Engelse  vertaling  van  Theophile 
Gautier  se  gedig  „Art”  en  „Skolly 
Song”  deur  P.  Blum  is  die  enigste 
gedigte  in  die  nommer  wat  ook 
’n  skets,  ,,’n  Egpaar”  deur  M.E.R. 
bevat.  M.  Schmidt-Ihms  behandel 
in  ’n  lang  artikel  „Rilke  en  die 
beeldende  kuns”  en  C.J.G.  beskryf 
op  interessante  wyse  ’n  besoek 
aan  die  Franse  skrywer  Albert 
Camus. 

De  Nieuwe  Taalgids,  Jf5e  jaar- 
gang,  derde  aflewering:  J.  Ka- 
merbeek  behandel  Leopold  se 
„Oinou  hena  stalagmon”  as  hi 
„ontwerp  voor  een  interpretatie” 
en  noem  die  gedig  ’n  wonder- 

werk.  Twee  gedigte  van  Pot- 
gieter  wat  in  1951  in  „De  Gids” 
verskyn  het,  word  breedvoerig 
behandel  deur  W.  H.  Staverman 
en  prof.  C.  G.  N.  de  Vooys  be- 
spreek  ’n  vroeg-negentiende- 
eeuse  stylleer  deur  ene  J.  C. 
Beyer.  In  die  afdeling  Boekbeoor- 
delingen  bespreek  C.d.V.  ’n  nuwe 
uitgawe  van  Hadewich  se  „Men- 
geldichten,”  versorg  deur  dr.  J. 
van  Mierlo  S.J.  en  noem  hierdie 
geleerde  se  uitgawes  van  Hade- 
wich  ’n  standaardwerk. 

De  Vlaamse  Gids,  April  1952: 
’n  Uittreksel  uit  „De  Haven,” 
deel  HI  van  „Mijn  Woningen,” 
deur  Raymond  Brulez  open  hier- 
die  nommer  en  word  gevolg  deur 
tien  sonnette  uit  Ed.  Hoornik  se 
bekroonde  bundel  „Het  Menselijk 
Bestaan.”  Em.  Langui  skryf  oor 
die  onlangs  gestorwe  skilder  Con- 
stant  Permeke  en  J.  Hoste  be- 
treur  in  „De  lage  landen  in  de 
wereldgemeenschap”  die  feit  dat 
die  grootmoondhede  so  min  aan- 
dag  wy  aan  die  menings  van  die 
Benelux.  Albert  Westerlinck  be- 
handel  die  tema  van  die  massa 
in  die  moderne  literatuur  deur 
hoofsaaklik  te  verwys  na  die 
Franse,  Amerikaanse  en  Russiese 
letterkundes.  Willem  Pelemans 
betreur  die  feit  dat  die  Vlaminge 
daarvoor  sorg  dat  die  komponis 
Peter  Benoit  se  musiek  „vruchte- 
loos  zou  beperkt  blijven  tot  een 
geschiedkimdig  tijdperk.” 

Mei  1952:  Pieter  G.  Bukinx  be- 
skryf  op  ’n  besonder  onderhou- 
dende  wyse  sy  besoek  aan  Italië 
en  koppel  sy  beskrywing  aan  ’n 
hele  aantal  geestig  gestelde  wen- 
ke  aan  die  voorgenome  besoeker. 
A.  Declerq  bespreek  die  Korea- 
probleem  en  wys  daarop  dat  eens- 
gesindheid  tussen  die  V.S.A.  en 
Engeland  noodsaaklik  is  vir  die 
Westerse  politiek.  Skeppende 


werk  in  hierdie  nommer  sluit  o.a. 
twee  gedigte  van  G.  Achterberg 
in.  Enkele  Vlaamse  publikasies 
oor  volksktmde  word  bespreek 
deur  Robert  Foncke  en  in  die 
„Kroniek  van  de  Poëzie”  behan- 
handel  M.  Rutten  die  werk  van 
Ján  Greshoff. 

Junie  1952:  Arthur  H.  Cornette 
skryf  met  gloed  oor  Antwerpen 
en  in  „Naar  een  Brits  nationaal 
toneel”  spreek  A.  H.  Tandy  die 
mening  uit  dat  die  Engelse  ower- 
hede  en  volk  nooit  juis  veel  be- 
langstelling  in  die  drama  getoon 
het  nie.  Die  negervraagstuk  in 
die  V.S.A.  word  behandel  deur 
Willy  de  Clerq  wat  die  negers  baie 
simpatiekgesind  is.  In  ’n  opstel 
oor  „Louis  Couperus  en  de  Grieks- 
Romeinse  oudheid”  betreur  Theo 
Bogaerts  jr.  die  feit  dat  die  in- 
vloed  van  die  klassieke  op  Coupe- 
rus  nog  nie  genoegsaam  onder- 
soek  is  nie.  Jos  van  der  Steen 
behandel  die  Amerikaanse  prosa- 
skrywer  Erskine  Caldwell  wat  hy 
beskryf  as  „een  eerlijk  man,  een 
groot  stylist,  een  geniaal  schrij- 
ver.”  Weereens  lewer  Gerrit 
Achterberg  twee  gedigte  tot  die 
inhoud. 

Koers,  Junie  1952:  Wyle  prof. 
J.  P.  van  der  Merwe  word  gedenk 
dcur  dr.  W.  N.  Coetzee  en  prof. 
D.  J.  Viljoen  se  Potchefstroomse 
ir.treerede,  ,,Die  objek  van  die  be- 
di  yfsekonomie”  word  in  sy  geheel 
oorgedruk.  Verder  sluit  die  uit- 
gawe  ook  die  toespraak  van  die 
sekretaris  van  Onderwys,  Kuns 
en  Wetenskap,  mnr.  H.  S.  van 
der  Walt,  by  geleentheid  van  die 
Potchefstroomse  universiteit  se 
eerste  gradedag,  en  ’n  beskouing 
van  prof.  J.  Chr.  Coetzee  oor  „Die 
Transvaalse  Onderwysordonnan- 
sie  en  Private  skole’’  in.  Prof.  S. 
du  Toit  bespreek  wêreldgebeure 
en  prof.  J.  C.  Coetzee  vestig  die 

aandag  op  ’n  pasverskene  kwar- 
taalblad  van  die  Rooms-Katolieke 
Afrikanersentrum. 

Dietsche  Warande  en  Belfort, 
April-Mei  1952:  Dirk  Benedic  be- 
handel  die  werk  van  die  Russiese 
skrywer  Ilja  Ehrenburg  en  be- 
skryf  hom  as  ’n  „talentrijk  op- 
roerling  die  . . . steeds  dichter  zal 
staan  bij  .nitsjevo,’  het  deugt  niet, 
dan  wel  bij  .chorosjo,’  ’t  is  goed 
zo.”  Dr.  N.  M.  Wildiers  bespreek 
Putrim  Sorokin  se  boek  „De 
Crisis  onzer  Eeuw.”  Wat  die  he- 
dendaagse  wêreld,  volgens  Soro- 
kin,  nodig  het,  is  mense  soos 
Albert  Schweitzer  en  Gandhi  wat 
op  onselfsugtige  wyse  sy  mede- 
mens  dien.  Die  werk  van  die  skil- 
der  Rik  Slabbinck  word  uitvoerig 
bespreek  deur  Jozef  Muls.  Op 
geestige  wyse  skryf  „drie  dood- 
gravers”  grafskrifte  vir  bekende 
Vlaamse  letterkundiges.  Tipies  is 
die  volgende  oor  Herman  Teir- 
linck: 

„Ay  mij,  ay  Elckerlyc! 

Ook  ik!  De  President!  Ook 
ik!” 

Junie  1952:  Die  Franse  skrywer 
Albert  Camus  word  behandel 
deur  Charles  Moeller.  Die  opstel 
sal  voortgesit  word.  Dr.  Theo 
Luykx  bespreek  die  instelling  van 
die  perswetenskap  as  universi- 
teitsvak.  Die  geweldige  rol  wat 
die  pers  in  die  hedendaagse  same- 


lewing  speel,  regverdig  vir  hom 
so  ’n  stap  en  hy  skenk  ook  aan- 
dag  aan  ’n  moontlike  leerplan.  ’n 
Minderbelangrike  skrywer  uit  die 
negentiende  eeu,  Eugeen  Zetter- 
nam,  word  op  die  voorgrond  ge- 
bring  deur  J.  van  den  Broeck. 
Rob.  Antonissen  behandel  Suid- 
Afrikaanse  tydskrifte  en  toneel 
en  beskryf  Tydskrif  vir  Letter- 
kunde  as  ’n  „meer  lokaal  getinte 
tijdschrift”  terwyl  „Standpimte” 
onverswak  ’n  „Europees  peil” 
sou  handhaaf.  Hy  skryf  ook  oor 
die  dramatiese  werk  van  Uys 
Krige,  W.  A.  de  Klerk  en  G.  J. 
Beukes.  Herodes,  uit  „Salome 
Dans!”  van  Beukes  heet  ’n  „me- 
lodramatiese  mislukking.”  Ook 
„Vlamme  oor  la  Roche”  van  De 
Klerk  het  misluk.  Edmund  Wil- 
son  se  pasverskene  „Classics  and 
Commercials”  word  deur  Maurits 
Engelborghs  besonder  ongvmstig 
vergelyk  met  T.  S.  Eliot  se  her- 
drukte  „Selected  Essays”  waar- 
van  hy  sê  dat  ,,ze  voor  een  groot 
deel  het  poëtisch  klimaat  van 
Engeland  én  Amerika  tussen  de 
twee  wereldoorlogen  hebben  be- 
paald.”  Jos  van  der  Steen  skryf 
oor  die  Amerikaanse  roman  in 
1951  en  oordeel  minder  gunstig 
oor  William  Faulkner  se  jongste 
werk,  „Requiem  for  a Nun.” 

J.  J.  HUMAN. 

JUNIE  — AUGUSTUS  1952 

Saamgestel  deur  P.  J.  Nienaber. 


BIBLIOGRAFIE 

POËSDE 

7!  x 4j.  10/-. 

ROMANS  EN  VERHALE 

BENNETT,  Benjamin.  Die  galgtou  wag. 
Johannesburg.  Dagbreek-boekhandel, 
1952.  216  bl.  71x41.  10/6  (11/-). 
BEUKES,  Dricky.  Altyd  jou  eie.  Johan- 
nesburg.  Dagbreek-boekhandel,  1952. 

ELBRECHT,  Alta.  Waters  waar  rus  is. 

stad.  Tafelberg-uitgewers,  Waalstraat 
25.  1962.  216  bl.  71x5.  10/6. 


— . Elda  sny  spoor.  Johannesburg. 
Afrikaanse  pers-boekhandel,  1952.  80 
bl.  71  x 43.  pap.  („Leesgenotreeks,” 
nr.  47). 

LAMPEN,  G.  Gelouterde  liefde.  Pretoria, 

8/-  (vir  lede  6/9). 

— . ’n  Kinkel  in  die  kabel.  Johan- 
nesburg,  Afrikaanse  pers-boekhandel, 
1952.  200  bl.  7}x4l.  9/6. 

LOMBARD,  Thilda.  Geleende  liefde. 
Kaapstad.  Nasionale  boekhandel,  s.j. 
[1952].  197  bl.  7]x51,  (O.E.B.  VII, 
3).  11/-. 

MARAIS,  Casper  H.  Mank  Mannetjie:  ’n 
spokery  oor  bene.  Johannesburg,  Afri- 
kaanse  pers-boekhandel,  1952.  161  bL 
6}  x 4}.  pap^  („Mank  Mannetjie- 
reeks,”  nr.  6). 

MERWE,  F.  P.  van  der.  Anderkant  die 
einders.  Johannesburg,  Impala  op- 
voedkundige  diens,  1952.  314  bl. 

71x41. 

MERWE,  H.  A.  van  der.  Aan  ’n  God 
van  gister.  Boksburg,  Boksburg-boek- 
handel,  s.j.  [1952].  190  bl.  7}  X 41. 
10/9. 

— . Die  hoogste  hosanna.  Boksburg. 
Boksburg-boekhandel,  1951.  241  bl. 

NEL,  Herman  F.  B.  „Ek  sal  vergeld.” 

Johannesburg,  Dagbreek-boekkring, 
1962.  220  bl.  7}x41.  10/6  (11/-). 

PISTORIUS,  P.  V.  Die  Odyssee  van 

9/-. 

RENSBURG,  Elizabeth  van.  Die  tweede 
eggenoot.  Kaapstad,  Tafelberg-uit- 
gewers,  1952.  224  bl.  71  x 41.  karton. 
10/6. 

ROMPEL,  H.  Kuiergas  op  Sluimerlaag- 
te.  Johannesburg,  Voortrekkerpers, 
1962.  225  bl.  7x5.  10/-  (10/6). 

ROUX,  Braam  le.  Hoonlag  van  die  dui- 
wel.  Johannesburg,  Goeie  hoop-uit- 
gewers,  1952.  217  bl.  7}  x 5.  10/6. 

bl.  7]  x 5.  pap.  6/6. 

VILLIERS,  Anna  de.  Purper  daeraad. 
Johannesburg,  Dagbreek-boekhandel, 

(..Sonstraai-storieboekies,”  nr.  103). 

1/6. 

BOSMAN,  J.  M.  Gediggies  vir  die  jong- 
span.  Johannesburg,  Afrikaanse  pers- 
boekhandel,  1952.  24  bl.  7i  x 45.  pap. 
L.Sonstraal-storieboekies,”  nr.  108). 
1/6. 

COETZEE,  M.  B„  en  ander.  Kom  ons 
bou  dit  self.  Johannesburg,  Afrikaanse 
pers-boekhandel,  1952.  95  bl.  illus. 

8}  x 5}.  slap  linne.  (,,Ons  stokperdjie- 
reeks,”  nr.  11). 

CRONJÊ,  Thea.  Lekkerlag  verhaaltjie 
Johannesburg,  Afrikaanse  pers-boek- 
handel,  1952.  56  bl.  illus.  7|  x 43.  pap. 
(..Sonstraal-storieboekies,”  nr.  106). 
2/6. 

GREY,  Zane.  Donderberg;  vertaal  deur 
Willem  van  der  Berg.  Johannesburg, 
Afrikaanse  pers-boekhandel,  1952.  227 
bl.  7J  x 43.  11/-. 

— .Rower-skuiling;  vertaal  deur  Wil- 
lem  van  der  Berg.  Johannesburg, 
Afrikaanse  pers-boekhandel,  1952.  274 
bl.  7i  x 45.  („Zane  Grey-reeks,”  nr. 
6). 


— . Die  vallei  van  wilde  perde;  ver- 
taal  deur  Willem  van  der  Berg.  Johan- 
nesburg,  Afrikaanse  pers-boekhandel, 
1952.  245  bl.  7i  x 5.  („Zane  Grey- 
reeks,”  nr.  6).  10/6. 

HASIE  Repel  en  sy  avontuur  met  die 
rooijakkalse;  vertaal  deur  dr.  J.  A. 
Verhage.  Kaapstad,  Maskew  Miller, 
1952.  28  bl.  gekl.  illus.  10i  x 8J.  kar- 
ton. 

KUGO,  Joan.  Kleuterklankies:  versies  vir 
die  grade  en  std.  I.  Johannesburg, 
Afrikaanse  pers-boekhandel,  1952.  31 
bl.  illus.  7i  x 4|.  pap.  (..Sonstraal- 
storieboekies,”  nr.  101).  1/6. 

MALAN,  Rina.  Die  stroopdief  en  ander 
gediggies.  Johannesburg,  Afrikaanse 
pers-boekhandel,  1952.  23  bl.  7i  x 45. 
pap.  (..Sonstraal-storieboekies,”  nr. 
84). 

MALTBY,  P.  Bennie  en  Bettie  en  die 
appelboom.  Johannesburg,  verkrygbaar 
C.N.A.,  s.j.  [1951].  16  bl.  gekl.  illus. 
14i  x 93.  pap.  2/6. 

MARILENA.  Die  kwikkies.  Johannes- 
burg,  Afrikaanse  pers-boekhandel, 

1951.  6 bl.  illus.  8i  x 6i.  pap.  („Ex- 
celsiorboekies,”  I,  3).  2/-. 

NIENABER,  C.  J.  M.  Gaan  was  jou. 
Johannesburg,  Afrikaanse  pers-boek- 
handel,  1951.  16  bl.  7i  x 43.  pap. 

(..Sonstraal-storieboekies,”  nr.  99). 
1/3. 

ODENDAAL,  A.  Vyf  kort  storietjies. 
Johannesburg,  Afrikaanse  pers-boek- 
handel,  1952.  32  bl.  illus.  7J  x 45.  pap. 
7i  x 45.  pap.  (..Sonstraal-storieboe- 
kies,”  nr.  102). 

OOSTHUYSEN,  Helene.  Sprokies  uit 
Pondoland.  Johannesburg,  Afrikaanse 
pers-boekhandel,  1952.  67  bl.  7i  x 45- 
pap.  („Sonstraal-storieboekies,”  nr. 
105).  2/-  (2/3). 

PALMER,  Margaret,  en  HALBER- 
STADT,  Antoinet.  Die  vreemdeling. 
Pretoria,  J.  L.  van  Schaik,  1952.  37 
bl.  gekl.  illus.  85  x 9.  karton.  7/-. 

PAUW,  Willie  de.  Hans  en  Grietjie. 
Pretoria,  Boekhandel  Doussy,  Kerk- 
straat-wes  444,  s.j.  [1952].  27  bl.  gekl. 
illus.  95  x 65.  karton.  6/9. 

PREEZ,  Marie  du.  Die  stout  vuurvliegie. 
illustrasies  deur  Grethe  Schonken. 
Johannesburg,  Afrikaanse  pers-boek- 
handel,  1952.  28  bl.  illus.  93  x 7J.  pap. 

RIETDIJK,  Dieneke.  In  die  land  van  die 
bye;  vertaal  deur  dr.  J.  A.  Verhage. 
Kaapstad,  Maskew  Miller,  s.j.  [1952]. 
30  bl.  gekl.  illus.  7i  x 5.  karton. 

— . Skoenlapper  Ponkolletjie;  vertaal 
deur  dr.  J.  A.  Verhage.  Kaapstad, 
Maskew  Miller,  s.j.  [1952].  31  bl.  geki. 
illus.  7i  x 6.  karton. 

RUITER,  E.  H.  W.  de,  red.  Avonture 
van  oom  Daiel.  Johannesburg,  Afri- 
kaanse  pers-boekhandel,  1952.  60  bl. 
iilus.  81  x 51.  slap  linne.  (..Excelsior- 
boekies,”  IV,  nr.  9). 

— . Avontuur  by  Zimbabwe.  Johan- 
nesburg,  Afrikaanse  pers-boekhandel, 

1952.  37  bl.  illus.  8}  x 5J.  slap  linne 
(..Excelsiorboekies,”  VI,  nr.  12). 

— . Hoe  word  ons  regeer?  Johannes- 
burg,  Afrikaanse  pers-boekhandel, 
1952.  64  bl.  illus.  8|  x 5|.  pap.  („Ex- 
celsiorboekies”  VI,  nr.  4). 

— . Oggie  die  Agie.  Johannesburg. 
Afrikaanse  pers-boekhandel,  1951.  11 
bl.  illus.  8i  x 6i.  pap.  (,,ExceIsior- 
boekies”  II,  8). 

— . Die  oulike  muisies.  Johannesburg. 
Afrikaanse  pers-boekhandel,  1951.  13 
bl.  illus.  8J  x 6i.  pap.  („Excelsior- 
boekies”  II,  1). 

— . Die  skoenlapper  en  die  mot.  Jo- 
hannesburg,  Afrikaanse  pers-boekhan- 
del,  1952.  6 bl.  illus.  8J  x 6|.  pap. 
(..Excelsiorboekies”  I,  5).  2/1. 

SMITH,  Topsy.  Trompie,  die  sterk  seun. 
Johannesburg,  Afrikaanse  pers-boek- 
handel.  1952.  155  bl.  7g  x 5.  („Trom- 
pie-reeks,”  nr.  7). 

— . Trompie  die  groot  minnaar.  Jo- 
hannesburg,  Afrikaanse  pers-boek- 
handel,  1952.  167  bl.  7|  x 4Ï.  („Trom- 
pie-reeks,”  nr.  8).  8/-. 

SOMERTON,  Alice.  Paultjie  loop  weg 
van  sy  huis:  vertaal  deur  dr.  D.  R. 
Snyman.  Bloemfontein,  Sondagskool- 
boekhandel,  s.j.  [1951].  158  bl.  7x42. 
pap.  4/9. 

SPENCE,  Ela.  Vrolike  verhaaltjies.  Jo- 
hannesburg.  Afrikaanse  pers-boek- 
handel,  1952.  40  bl.  7J  x 42.  pap. 

(..Sonstraal-storieboekies,”  nr.  95). 
1/3. 

TANNIE  TOM.  Marietjie  se  wenshand- 
skoentjies.  Johannesburg,  Afrikaanse 
pers-boekhandel.  1952.  39  bl.  7i  x 4J. 
pap.  (..Sonstraal-storieboekies,”  nr. 
94).  1/6. 

LETTERKUNDE 

VILJOEN,  Vera  E.  My  liefling-skrywers. 
Johannesburg,  Afrikaanse  pers-boek- 
handel,  1951.  61  bl.  illus.  8}  x 6J.  slap 
linne.  (..Excelsiorboekies”  VI,  3).  5/-. 

SKONE  KUNSTE 

BREMER,  Jeanette.  Blommerangskik- 
kings,  ruikers  en  kranse.  Kaapstad, 
Maskew  Miller,  s.j.  [1952].  71,  [94] 
bl.  gekl.  iUus.  9§  x 7J.  30/-. 

WESSELS,  Veronica.  Tuin-ontwerp: 
fotografie  deur  John  de  Villiers. 
Kaapstad,  Maskew  Miller,  s.j.  [1952]. 
131  bl.  illus.  92  x 7J.  27/6. 

MUSIEK 

CARSTENS,  Nico,  en  WAAL,  Anton  de. 
..Boetiel  Boetie!”  Johannesburg,  Tru- 
tone  Afrika,  1952.  1 bl.  13  x 8J.  pap. 
(P.K.72) . 

— . Die  brommerige  bytjie.  Johannes- 
burg,  Trutone  Afrika,  1951.  1 bl. 

13]  x 8.  pap.  (P.K.70) . 

— . Daar’s  'n  wind  wat  waai.  Johan- 
nesburg,  Trutone  Afrika,  1952.  1 bl. 
13  x 8J.  pap.  (P.K.82). 

— . Diena.  Johannesburg,  Trutone 
Afrika.  1952.  1 bl.  13  x 8J.  pap. 

(P.K.84) . 

— . Eina!  Johannesburg,  Trutone 
Afrika,  1952.  1 bl.  13  x 8J.  pap. 

(P.K.74). 


— . Manuel.  Johannesburg,  Trutone 
Afrika,  1951.  1 bl.  13  X 8J.  pap. 

(P.K.57) . 

— . Mieliepap.  Johannesburg,  Trutone 
Afrika,  1951.  [2]  bl.  llj  x 82.  pap. 
(M.P.54).  2/-. 

— . Mieliepap.  Johannesburg,  Trutone 
Afrika,  1961.  1 bl.  13  x 8J.  pap. 

(P.K.68) . 

— . Miskien.  Johannesburg,  Trutone 
Afrika,  1952.  1 bl.  13  x 8J.  pap. 

(P.K.73) . 

— . Na  aan  my  hart.  Johannesburg, 
Trutone  Afrika,  1952.  1 bl.  13  x 8J. 
pap.  (P.K.79). 

— . O liewe  tyd.  Johannesburg,  Tru- 
tone  Afrika,  1952.  1 bl.  13  x 8J.  pap. 
(P.K.71) . 

— . Paddatjie.  Johannesburg,  Trutone 
Afrika,  1952,  1 bl.  13  x 8J.  pap. 

(P.K.77) . 

— . Riksja  booi.  Johannesburg,  Tru- 
tone  Afrika,  1952.  [2]  bl.  HJx8J. 
pap.  (M.P.55).  2/-. 

— . Rose  en  drome.  Johannesburg, 
Trutone  Afrika,  1952.  1 bl.  13  x 8J. 
pap.  (P.K.80). 

— . Die  skollie  boys  van  Gympiestraat. 
Johannesburg,  Trutone  Afrika,  bus 
9299,  1952.  1 bl.  13  x 8J.  pap. 

(P.K.75) . 

— . Susanna  van  Saldanha.  Johannes- 
burg,  Trutone  Afrika,  1952.  1 bl. 

13x8].  pap.  (P.K.78). 

CARSTENS,  Nico.  WAAL,  Anton  de,  en 
HOFMEYER,  Human.  Hou  die  blink- 
kant  bo!  Johannesburg,  Trutone 
Afrika,  1952  [2]  bl.  llj  x 8J.  pap. 
(M.P.56).  2/-. 

CARSTENS,  Nico,  WAAL,  Anton  de,  en 
SCHOLTZ,  Idee  J.  ’n  Ding  is  ’n  lek- 
ker  ding.  Johannesburg,  Trutone 
Afrika,  1952.  1 bl.  13  x 8J.  pap. 

(P.K.86). 

COBB,  Harold.  Daar  onder  by  die  koei- 
stal;  woorde  deur  Pietie  van  der 
Byl.  Johannesburg,  Trutone  Afrika, 
1952.  1 bl.  13  x 8J.  pap.  (P.K.76). 
DELIBES,  Leo.  Die  tortelduif  wals: 
nuwe  verwerking  en  woorde  deur 
Nico  Carstens  en  Anton  de  Waal. 
Johannesburg,  Trutone  Afrika,  1952. 
1 bl.  13x8].  pap.  (P.K.91). 
JOOSTE,  Adéle.  Van  musiek  en  musi- 
kante.  Johannesburg,  Afrikaanse  pers- 
boekhandel,  1952.  216  bl.  illus.  bibl. 
8J  x 5J.  12/6. 

LOUBSER,  Elize.  Byt  vissie  byt.  Johan- 
nesburg,  Trutone  Afrika,  1952.  1 bl. 
13x8].  pap.  (P.K.85) . 

PIENAAR,  P.  de  V.  Opera  en  sanger. 
Johannesburg,  Afrikaanse  pers-boek- 
handel,  1951.  115  bl.  illus.  8J  x 5J. 
12/-. 

ROERING,  Tommy.  Wawiel  wals.  Jo- 
hannesburg,  Trutone  Afrika,  1952. 
1 bl.  13x8].  pap.  (P.K.67) . 

ROSAS,  Juventino.  Die  rooi  rose  wals; 
verwerking  en  woorde  deur  Nico 
Carstens  en  Anton  de  Waal.  Johan- 
nesburg,  Trutone  Afrika,  1952.  1 bl. 
13  x 8J.  pap.  (P.K.87). 

SEGAL,  Charles  en  WAAL,  Anton  de. 
Eensaam.  Johannesburs?,  Trutone 
Afrika,  1952.  1 bl.  13  x 8*.  pap. 

(P.K.81) . 

SHAPER,  Harold,  en  WAAL,  Anton  de. 
Altyd  myne.  Johannesburg,  Trutone 
Afrika,  1952.  1 bl.  13  x 8$.  pap. 

(P.K.83). 

GODSDIENS 

BERG,  A.  van  den.  Gods  stem  op  die 
berge.  Kenilworth,  Sentinel  uitgewers- 
maatskappy,  s.j.  [1952?].  80  bl. 

7$  x 5J.  pap. 

ENGELBRECHT,  dr.  S.  P.  Die  Kaapse 
predikante  van  die  sewentiende  en 
agtiende  eeu.  Kaapstad  en  Pretoria, 
H.A.U.M.,  en  J.  H.  de  Bussy,  1952. 
100  bl.  illus.  9|  x 6J.  pap. 
HANEKOM,  dr.  T.  N.,  red.  Ons  Neder- 
duitse  gereformeerde  kerk:  gedenk- 
boek  by  ons  derde  eeufees  1952.  Kaap- 
stad,  N.G.  kerk-uitgewers,  1952.  vi, 
383  bl.  illus.  101  x7i. 

HOWELL,  Emma  E.  Die  groot  advent- 
beweging;  vertaal  deur  H.  en  F.  von 
Horsten.  Kenilworth,  Sentinel  uit- 
gewersmaatskappy,  s.j.  [1952?].  288 
bl.  7|  x 5J.  pap. 

KEMPIS,  Thomas  A.  Die  navolging  van 
Christus:  vertaal  deur  dr.  A.  S. 
Geyser.  Kaapstad  en  Pretoria,  H.A.- 
U.M.,  en  J.  H.  de  Bussy,  1952.  xx, 
256  bl.  illus.  72  x 5J. 

KLERK,  dr.  P.  J.  S.  de.  Woorde  en 
dade  van  Jesus.  Pretoria,  J.  S.  van 
Schaik,  1951.  197  bl.  bibl.  9 x 6J. 

karton.  15/-. 

LOUBSER,  ds.  W.  B.  Een  ding  is  nodig. 
Bloemfontein,  Sondagskoolboekhandei, 
s.j.  [1952].  7 bl.  7J  x 41.  pap. 
MARAIS,  dr.  Ben.  ’n  Groet  op  die  pad: 
oordenkings  vir  een-en-dertig  dae. 
Kaapstad,  N.G.  kerk-uitgewers,  s.j. 
[1952].  71  bl.  8ix5i.  9/6. 

MENTZ,  ds.  J.  F.  Die  profeet  Jona. 
Bloemfontein,  Sondagskoolboekhandel, 
s.j.  [1952].  67  bl.  71  x 4|.  pap. 
PELLISSIER,  dr.  G.  M.  Huisbesoek:  ’n 
handleiding  vir  ouderlinge.  Kaapstad, 
N.G.  kerk-uitgewers,  s.j.  [1952].  92  bl. 
7Jx42.  7/6. 

SCHUSTER,  dr.  J.  Bybel-geskiedenis  vir 
skool  en  huis;  vertaal  deur  eerw.  J. 
Rosner.  Riversdal,  Pallotti  pers,  s.j. 
[1951].  272  bl.  illus.  7i  x 5g. 

SMIT,  ds.  A.  P.  Die  Abraham  Kriel- 
kinderhuis  vier  sy  jubelfees  1902-1952. 
Langlaagte,  Hoofbestuur  Abraham 
Kriel-kinderhuis,  1952.  vi,  197  bl.  illus. 
bibl.  8i  x 5i. 

STRATEN,  M.  J.  van.  Ja  God  hoor  die 
gebed.  Bloemfontein,  N.G.  sending- 
pers,  bus  1004.  s.j.  [1952].  324  bl. 
6i  x 4J.  pap.  6/-  pv. 


THERON,  ds.  H.  S.  Die  kerklike  bye- 
korf:  die  ontstaan,  werksaamhede  en 
organisasie  van  ’n  gemeente.  Kaap- 
stad,  N.G.  kerkuitgewers,  s.j.  [1952]. 
132  bl.  7i  x 42.  (,,Kerk  en  volk-reeks,” 
nr.  8).  9/6. 

TONDER,  ds.  R.  J.  N.  van.  Die  ouder- 
ling,  sy  amp  en  roeping.  Kaapstad, 
N.G.  kerk-uitgewers,  s.j.  [1952].  19 
bl.  7J  x 41.  pap.  1/9. 

VILLIERS,  H.  T.  de.  Soos  sy  meester. 
Kaapstad,  A.E.B.-boekhandel,  s.j. 
[1951?].  64  bl.  6|x4i.  pap.  2/-. 

W"ET,  dr.  C.  J.  H.  de.  Wagter,  hoe  laat 
is  dit?  Ventersdorp,  die  Skrywer,  Die 
Oog,  s.j.  [1951].  32  bl.  71x52.  pap. 
2/6. 

WHITE,  Ellen  G.  Die  koning  van  die 
eeue;  vertaal  deur  J.  L.  Milford. 
Kenilworth,  Sentinel  - uitgewersmaat- 
skappy,  s.j.  [1952?].  886  bl.  illus. 
81x6. 

ONDERWYS 

VENTER,  dr.  E.  A.  Die  metodiek  van 
Afrikaans.  Potehefstroom,  Die  weste- 
like  stem,  drukkers,  1951.  147  bl. 

8J  X 5J.  10/-. 

GESKIEDENIS 

BoESEKEN,  dr.  A.  J„  KRUGER,  dr.  D. 
W„  en  KIESER,  dr.  A.  Drie  eeue: 
die  verhaal  van  ons  vaderland,  deel 
III.  Kaapstad,  Nasionale  boekhandel, 
1952.  250  bl.  illus.  9i  x 63. 

BOTHA,  dr.  C.  Graham.  300  years — jaar 
-^-ons — jaren.  Johannesburg,  Cilliers 
de  Wet  publishing  Co„  1952.  60, 

LXXX  bl.  gekl.  illus.  111  x9J.  pap- 

12/6. 

SIELKUNDE 

CARNEGIE,  Dale.  Hoe  om  vriende  te 
maak  en  mense  te  beïnvloed;  vertaal 
deur  E.  van  der  Walt.  Roodepoort, 
Baanbreker-uitgewers,  s.j.  [1962].  266 
bl.  7J  x 5.  15/6. 

— . Hou  op  kwel  en  begin  lewe;  ver- 
taal  deur  Timo  Kriel.  Roodepoort, 
Baanbreker-uitgewers,  bus  132,  s.j. 
[1952].  299  bl.  7i  x 5.  15/6. 

IIELPENDE  hand,  Die.  Terug  na  geluk. 
Johannesburg,  Afrikaanse  pers-boek- 
handel,  1952.  259  bl.  7i  x 5.  12/-. 
REGS  WETENSKAP 

JOUBERT,  dr.  C.  P.  Die  stigting  in  die 
Romeins-Hollandse  reg  en  die  Suid- 
Afrikaanse  reg.  ’s-Gravenhage,  uit- 
geverij  Excelsior,  1951.  245  bl.  bibl. 
9i  x 6J.  pap.  21/-. 

KOOKKUNS 

BARNARD,  E„  red.  Outydse  reseppies- 
Old-time  recipes.  Kaapstad,  Maskew 
Miller,  s.j.  [1952].  64,  64  bl.  illus. 
82  X 51.  12/6. 


Gedruk  deur 

Die  Afrikaanse  Pers,  Beperk,  Aucklandpark,  Johannesburg 

